༄༅། །དཔལ་ས་སྐྱ་ལོ་ཙཱ་བ་ཆེན་པོའི་རྣམ་པར་ཐར་པ་འཇམ་དཔའི་དབྱངས་ཀྱི་ཡོན་ཏན་རྣམ་པར་བཀོད་པ་ཞེས་བྱ་བ་བཞུགས་སོ།། ཨོཾ་སྭསྟི་སིདྡྷཾ། ཤྲཱི་ས་སྐྱ་ལོ་ཙཱ་བ་ཆེན་པོའི་རྣམ་པར་ཐར་པ་འཇམ་དཔའི་དབྱངས་ཀྱི་ཡོན་ཏན་རྣམ་པར་བཀོད་པ་ཞེས་བྱ་བ། བླ་མ་དང་གཉིས་སུ་མེད་པའི་མགོན་པོ་འཇམ་པའི་དབྱངས་ལ་གུས་པས་ཕྱག་འཚལ་ཞིང་སྐྱབས་སུ་མཆིའོ། །ཐུགས་བརྩེ་བ་ཆེན་པོས་སྐྱེ་བ་དང་ཚེ་རབས་ཐམས་ཅད་དུ་བྱིན་གྱིས་བརླབ་ཏུ་གསོལ། །འཇམ་དབྱངས་རིགས་ཀྱི་གངས་རི་ལས་འོངས་འགྲོ་ཀུན་དགའ་བ་སྐྱེད་ལ་འགྲོ་བའི་རྒྱུན། །བསོད་ནམས་གསེར་གྱི་ས་གཞི་རབ་འཁྱིལ་གྲགས་པའི་རྦ་རླབས་ཕྱོགས་བརྒྱར་གཡོ། །རྒྱལ་བའི་རིང་ལུགས་ཆུ་ཀླུང་ཀུན་འདུས་དགེ་མཚན་ནོར་བུའི་དཔལ་ཡོན་ཅན། །སྐལ་བཟང་གདེངས་ཅན་དབང་པོའི་བསྟི་གནས་སྔོན་མེད་ཆོས་ཀྱི་མཚོ་ཆེན་རྒྱལ། །ཡིད་འོང་མཚན་དཔེའི་ལང་ཚོ་ཆེར་རྒྱས་མཛེས་སྐུ་མཐོང་ན་མཐའ་ཡས་འགྲོ་ཀུན་དགའ་བ་བསྐྱེད། །ངེས་དོན་འདོམ་མཁས་དྲི་མེད་ཚངས་དབྱངས་སྙན་པའི་གསུང་གིས་དཔག་ཡས་བསོད་ནམས་ཡེ་ཤེས་སྤེལ། །དགེ་ལེགས་ཀུན་འབྱུང་ཐུགས་ཀྱི་ནོར་བུ་ས་གསུམ་གྲགས་པའི་རྒྱལ་མཚན་རྩེ་མོར་མངོན་མཐོ་བའི། །དཔལ་ལྡན་སྲིད་ཞིའི་འདྲེན་པ་བཟང་པོ་འཇམ་དཔལ་འཇམ་དབྱངས་འཇམ་པའི་རྡོ་རྗེ་ལ་བཏུད་དེ། །རྒྱལ་བ་ཀུན་དངོས་མཁྱེན་བརྩེའི་དབང་ཕྱུག་གནས་ལྔ་རིག་པ་ཆོས་ཀྱི་རྗེ། །ཕྱོགས་ལས་རྣམ་རྒྱལ་ས་སྐྱ་པར་གྲགས་ཀུན་དགའི་མཚན་ཅན་བླ་མ་དེའི། །ཡོན་ཏན་བརྗོད་པས་དེང་སང་འདི་ན་དམ་པའི་སྐྱེ་བོ་ཀུན་ཕྲེལ་མོད། །བདག་ཀྱང་དད་དང་གུས་པ་ཆེན་པོས་མཛད་པའི་ཆ་ཙམ་བརྗོད་ལ་སྤྲོ། །ཞེས་བྱ་བ་འདི་ལ་གསུམ་སྟེ། སྔོན་གྱི་རྣམ་པར་ཐར་པ་མདོར་བསྟན། ད་ལྟར་གྱི་རྣམ་པར་ཐར་པ་རྒྱས་པར་བཤད། མཁས་བཙུན་བཟང་གསུམ་གྱི་ཡོན་ཏན་བྱེ་བྲག་ཏུ་བཤད་དེ་དོན་བསྡུ་བའོ། །དང་པོ་ནི། རྒྱ་ཆེན་སྐྱེས་རབས་ནོར་བུའི་ཕྲེང་བ་ནི། །འཇམ་དབྱངས་ཉིད་ལས་གཞན་མིན་དེ་ལྟ་ནའང་། །ཐུན་མོང་དག་ཏུ་བློ་དམན་གདུལ་བྱའི་ངོར། །སྤྲུལ་སྐུའི་མཛད་པ་སྣ་ཚོགས་རིམ་པར་སྟོན། །ཞེས་ཏེ། དེ་ཡང་། བདག་ཅག་རྣམས་ཀྱི་འདྲེན་པ་དམ་པ། ཁམས་གསུམ་གྱི་མགོན་པོ། དུས་གསུམ་གྱི་སངས་རྒྱས། སྲིད་པ་གསུམ་གྱི་བླ་མ། སྐུ་གསུམ་གྱི་བདག་ཉིད། དཀོན་མཆོག་གསུམ་གྱི་ངོ་བོ། འཇིག་རྟེན་གསུམ་གྱི་མིག་གཅིག་པུ། ལྷ་དང་བཅས་པའི་འཇིག་རྟེན་ན་དཔལ་ས་སྐྱ་པ་ཞེས་ཡོངས་སུ་གྲགས་པ་འདི་ནི་ངེས་པ་ཁོ་ནར་བསྐལ་པ་དཔག་ཏུ་མེད་པའི་སྔོན་རོལ་ཏུ། རྣམ་པ་ཐམས་ཅད་པའི་མཆོག་དང་ལྡན་པའི་སྟོང་པ་ཉིད་དང་། མཆོག་ཏུ་མི་འགྱུར་བའི་བདེ་བ་ཆེན་པོ་རོ་མཉམ་པའི་ཡེ་ཤེས་ཐམས་ཅད་ཀྱི་སྐུ་མངོན་དུ་མཛད་ནས། ཞིང་དག་པ་ལ་ལར་ནི་དཀྱིལ་འཁོར་གྱི་གཙོ་བོ། ལ་ལར་ནི་འཁོར། ལ་ལར་ནི་བསྡུ་བ་པོ་ལ་སོགས་པ་རྣམ་པར་འཕྲུལ་པ་བསམ་གྱིས་མི་ཁྱབ་པས་འཁོར་བ་ཇི་སྲིད་པ་དེ་སྲིད་དུ་འགྲོ་བའི་དོན་མཛད་པའི་སངས་རྒྱས་ཀྱི་ཡེ་ཤེས་ཀྱི་སྐུ་ལ་དྲང་བའི་དོན་དུ་རྗེ་བཙུན་འཇམ་པའི་དབྱངས་ཞེས་རྣམ་པ་ཐམས་ཅད་དུ་མ་བསྒྲིབ་པའི་མཚན་དུ་བརྗོད་པ་དེ་ཉིད་ཀྱི་སྤྲུལ་པའི་སྐུ་ཡིན་པའི་ཕྱིར། དེའི་རྣམ་པར་ཐར་པ་བསམ་གྱིས་མི་ཁྱབ་ཅིང་དཔེ་ཟླ་དང་བྲལ་བ། སོ་སོ་སྐྱེ་བོའི་བློའི་ཡུལ་ལས་འདས་པས། ཚུ་རོལ་མཐོང་བའི་སྐྱེ་བོས་རྟོགས་ཤིང་བརྗོད་པར་ག་ལ་ནུས། དེ་ལྟ་ནའང་ཕྱོགས་རེ་ཙམ་མཚོན་པར་འདོད་པ་དབང་གིས། འཇམ་དཔལ་གྱི་ཞིང་གི་ཡོན་ཏན་བཀོད་པ་དང་། མིའི་བདག་པོ་འཇམ་དཔལ་གྲགས་པ་ལ་སོགས་པའི་མཛད་པའི་ཆ་དང་། ཆོས་ཀྱི་རྗེ་ས་སྐྱ་པཎྜི་ཏ་ཆེན་པོ་ཁུ་དབོན་གྱི་རྣམ་པར་ཐར་པ་ལས་ཀྱང་ཆེ་ལོང་ཙམ་ཁོང་དུ་ཆུད་པར་བྱའོ། །དེ་དག་ལ་འདི་སྐད་ཅེས། དང་པོར་ཟབ་གསལ་གཉིས་མེད་འཇམ་པའི་དབྱངས། །བར་དུ་རིགས་ལྡན་འཇམ་དཔལ་གྲགས་པའི་ཞབས། །ཐ་མར་གནས་ལྔ་རིག་པ་ས་སྐྱ་པ། །བདག་ཉིད་ཆེན་པོའི་སྔོན་གྱི་སྐྱེས་རབས་ཡིན། །གཉིས་པ་ད་ལྟར་གྱི་རྣམ་ཐར་རྒྱས་པར་བཤད་པ་ལ་གཉིས་ཏེ། སྐུ་སྐྱེ་བ་བཞེས་པའི་རྣམ་ཐར་དང་། བཞེས་ནས་མཆོག་གི་སྤྱོད་པ་ཇི་ལྟར་མཛད་པའི་རྣམ་ཐར་རོལ། དང་པོ་ནི། འཆི་མེད་འོད་གསལ་ཐིག་ལེའི་རིགས་ལས་འཁྲུངས། །མ་རིག་ལས་འཁོན་ཚོགས་གཉིས་དཔུང་ཚོགས་རྒྱས། །མི་མཐུན་ཕྱོགས་ལས་རྣམ་རྒྱལ་ས་སྐྱ་པ། །འཇམ་དབྱངས་བླ་མའི་ཞབས་ལ་ཕྱག་འཚལ་ལོ། །ཞེས་ཏེ། ཆོས་སྐུ་འོད་གསལ་ཞིང་སྐྱེ་འཇིགས་དང་བྲལ་བ་མངོན་དུ་མཛད་ཅིང་། འཁོར་འདས་གཉིས་འཛིན་གྱི་འགྲོ་འོངས་དང་བྲལ་ཡང་། ཟད་མི་ཤེས་པའི་སྨོན་ལམ་དང་ཐུགས་རྗེ་ཆེན་པོས་བསྐྱེད་ཅིང་། གངས་རིའི་ཁྲོད་ཀྱི་གདུལ་བྱ་སྐལ་བ་དང་ལྡན་པའི་སྨོན་ལམ་རྣམ་པར་དག་པ་དང་། ལེགས་བྱས་དྲི་མ་མེད་པས་བསྐུལ་ནས། རྐང་གཉིས་ཀྱི་གཙོ་བོ་ཐུབ་པའི་དབང་པོ་བཞིན་དུ་གཟིགས་པ་རྣམ་པ་ལྔས་གཟིགས་ནས། ཐུན་མོང་གི་གདུལ་བྱ་རྣམས་ཀྱི་སྣང་ངོར་སྐུ་སྐྱེ་བ་བཞེས་པའི་རྣམ་པར་ཐར་པ་ཕྱོགས་ཙམ་ཞིག་བརྗོད་ན། ཐོག་མར་བདག་ཉིད་ཆེན་པོ་འདི་གང་དུ་སྐུ་སྐྱེ་བ་བཞེས་པའི་གནས་ནི། འདི་ལྟར་དབུས་འགྱུར་གྱི་ཚལ། བྱང་ཆུབ་ཀྱི་སྙིང་པོ་རྡོ་རྗེ་གདན་ནས་བྱང་གི་ཕྱོགས་སུ་དཔག་ཚད་བརྒྱ་བགྲོད་པའི་གནས། བདེ་བར་གཤེགས་པའི་གསུང་རབ་མཐའ་དག་ལེགས་པར་སྦྱར་བའི་སྐད་དུ་གསུང་བའི་ཡོན་ཏན་རིན་པོ་ཆེའི་འབྱུང་ཁུང་། རྒྱ་གར་གྱི་ཡུལ་དང་འདབས་འབྱོར་དུ་གནས་པ། འཕགས་པའི་གང་ཟག་ཉོན་མོངས་པའི་བུད་ཤིང་ཟད་ཅིང་། དབེན་པ་ལ་གཅིག་ཏུ་གཞོལ་བ། དབང་པོ་ཞི་བ་རྣམས་ཀྱི་བསྟི་གནས། ལྷ་རྣམས་ཀྱི་དབང་པོ་མཆོད་སྦྱིན་བརྒྱ་པའི་གཞོན་པ་ས་སྲུངས་ཀྱི་བུས་ཉེ་བར་བསྟེན་པ། འབྱུང་པོའི་བདག་པོ་དཔལ་མགྲིན་གཙུག་ན་ཟླ་བའི་གནས་སུ་གྱུར་པའི་རི་བོ་གངས་ཅན་གྱི་འདབས་སྤྲུལ་པའི་རྒྱལ་པོ་སེང་གེའི་ཁྲི་ལ་གནས་ཏེ་དུས་ཀྱི་འཁོར་ལོའི་ཆོས་སྟོན་པའི་གནས་ཆེན་ཤམྦྷ་ལ་དང་ཉེ་བའི་ཆུ་བོ་སཱི་ཏའི་ལྷོ་ཕྱོགས་ཀྱི་བརྒྱུད། ཨུ་མའི་བདག་པོའི་གནས་གཞན་གཉིས་པར་གྲགས་ཤིང་། མིའམ་ཅི་སྤྲིན་གྱི་ཕྲེང་བ་ཅན་གྱི་ཉེ་བར་བསྟེན་པའི་ཏི་སེའི་གངས་ཀྱི་ཤར་ཕྱོགས། ཁ་བ་ཅན་གྱི་བརྒྱུད་དུ་དམ་པའི་ཆོས་རྒྱས་པའི་གཞི། སྤྲུལ་པའི་རྒྱལ་པོས་ཉེ་བར་བསྒྲུབས་པ། ཤཱཀྱའི་རྒྱལ་པོའི་གཙུག་ལག་ཁང་ལྷ་ས་དང་། བསམ་ཡས་ཀྱི་ནུབ་ཕྱོགས་ཀྱི་ལྗོངས། ཡོངས་སུ་རྫོགས་པའི་སྒྲོན་མ་བསིལ་ཟེར་ཅན་བབས་པ་ལྟར་སའི་ཕྱོགས་ཀུན་ནས་གསལ་ཞིང་མཛེས་ལ། འགྲན་ཟླ་མེད་པའི་མཁས་པ་རྒྱུན་མི་ཆད་པར་འབྱུང་བའི་མཚན་མ་དང་ལྡན་པའི་གཙང་ལ་སྟོད་གྲོམ་པ་དཔལ་ལྡན་ས་སྐྱ་ཞེས་གྲགས་པའི་དགོན་ས་ནས། དབང་པོའི་ཕྱོགས་སུ་ཧ་ཅང་མི་རིང་བ་ཞིག་བགྲོད་པའི་ནོར་འཛིན་གྱི་མཐིལ། སྨན་ལྗོངས་ཀུ་མུ་ཏ་རྣམ་པར་བཞད་པའི་ཚལ་ལྟར་ཆེས་དཀར་ཞིང་བསིལ་བའི་ཆུ་རླུང་དྲི་མ་མེད་པའི་རྒྱུན་འབབ་པ། ཕྱི་དང་ནང་གི་དཔལ་འབྱོར་དུ་མ་འདུ་བའི་བསྟི་གནས། དཔལ་རྩེ་གདོང་གི་ཕུན་ཚོགས་གླིང་ཞེས་བྱ་བའི་ཁང་བཟང་ཆེན་པོར། ཡབ་གངས་ཅན་གྱི་ཁྲོད་ན་འགྲན་ཟླ་ཐམས་ཅད་དང་བྲལ་བ། དྲི་མ་མེད་པའི་འོད་གསལ་འཆི་མེད་ཀྱི་རིགས། འཁོན་ས་སྐྱ་པ་ཞེས་སྐྱེ་དགུ་ཀུན་གྱི་རྣ་བའི་རྒྱན་དུ་གྱུར་པའི་ཡོངས་ཀྱི་དགེ་བའི་བཤེས་གཉེན་བགྲང་བ་ལས་འདས་པ་རྒྱུད་མ་ནས་བརྒྱུད་མར་བྱོན་པའི་གདུང་བརྒྱུད་རྣམ་པར་དག་པའི་རིགས་སུ་འཁྲུངས་པ། མཐུ་སྟོབས་ཀྱི་མངའ་བདག་ནམ་མཁའ་བཀྲ་ཤིས་རྒྱལ་མཚན་དཔལ་བཟང་པོ་ཞེས་བྱ་བ་ཡབ་ཆོས་ལ་མཁས་ཤིང་ཐུགས་དམ་ཟབ་མོ་ལ་དུས་ནམ་དུ་ཡང་མི་གཡེལ་བས། རྡོ་རྗེའི་བསྲུང་མ་རྣམས་དྲན་དུ་འཁོལ་བའི་སྔགས་འཆང་རྡོ་རྗེ་འཛིན་པ་ཆེན་པོ་དེ་དང་། ཡུམ་ཡེ་ཤེས་ཀྱི་མཁའ་འགྲོ་མའི་མཚན་དང་ལྡན་ཞིང་། རིགས་རུས་ཆོ་འབྲང་སྐྱོན་མེད་པའི་མི་ཉག་གི་རུས་ཚན། མདེས་ཟ་ཧོར་མོ་ཚེ་བརྟེན་ཞེས་བྱ་བ། དཀོན་མཆོག་གི་ཞབས་ཏོག་ལ་བརྩོན་ཞིང་། བྱམས་པ་དང་སྙིང་རྗེ་ཆེ་ལ། ལུགས་གཉིས་ཀྱི་བྱ་བ་ལ་མཁས་པ་ཞིག་གི་སྲས་སུ། འཁོར་གངས་ཅན་གྱི་ཁྲོད་ཀྱི་སྐལ་བ་དང་ལྡན་པ་རྣམས་ལ་དགོངས་ནས་སྐུ་སྐྱེ་བ་བཞེས་པ་ཡིན་ཏེ། དེ་ཡང་བདག་ཉིད་ཆེན་པོ་འདིའི་ཡུམ་རྩེ་གདོང་བླ་བྲང་དུ་མི་ཕེབས་ཙམ་གྱི་ནུབ་གཅིག་གི་མནལ་ལམ་དུ། རི་གཅིག་ལ་འཛེག་གིན་འདུག་པས་མུན་པ་ཆེས་ནས་ལམ་མི་རྙེད་དམ་སྙམ་པ་ལ། རུམ་ནས་ཉི་ཟླ་གཉིས་བཏོན་ནས་ཕྱོགས་ཐམས་ཅད་གསལ་བར་བྱས་པ་རྨི་ཞིང་། ཡུམ་གྱི་ལྷུམས་ན་བཞུགས་པའི་ཚེ་ན་རྩེ་གདོང་པའི་བླ་མཚོར་གྲགས་པའི་མཚོ་ཞིག་ཡོད་པ་ཆེར་རྒྱས་པ་དང་། གཤིན་རྗེ་གཤེད་ཀྱི་རྣལ་འབྱོར་པ་འབོམ་སྟོན་ཡེ་ཤེས་རྒྱལ་མཚན་ཞེས་བྱ་བའི་མནལ་ལམ་དུ། བླ་བྲང་པའི་གསོལ་ཞིང་ཆེན་མོ་ལ། ཡབ་གུང་ན་བཞུགས་ནས་ས་བོན་འདེབས་ཤིང་། སྐྱེ་བོ་གཞན་དུ་མ་དང་བཅས་པས། ཕུན་སུམ་ཚོགས་པའི་བཀྲ་ཤིས་བྱེད་པ་དང་། རྨི་ལྟས་པ་གཞན་འགའ་ཞིག་གི་རྨི་ལམ་དུ། བླ་བྲང་ལ་ས་དཀར་གསོལ་བ་དང་། སྟེང་ན་དར་འཕྱར་བ་དང་། མཁའ་ལ་ཉི་ཟླ་ཤར་བ་ལ་སོགས་པ་བྱུང་ཞིང་། ཁྱད་པར་ཡུམ་ལ་རྨི་ལྟས་བཟང་པོ་དུ་མ་དང་། ཉིན་པར་གྱི་ཚེ་ཡང་ཤེས་པ་གསལ་ཞིང་བདེ་བས་བརྒྱན་པ་དང་། ལུས་ལྡང་བ་ཡང་ཞིང་ཟོ་མདོག་བདེ་བ་ལ་སོགས་པའི་རྟག་ཁྱད་པར་ཅན་དུ་མ་བྱུང་བས། རིགས་ཀྱི་སྲས་སྐྱེས་བུ་དམ་པ་ཞིག་འབྱུང་བར་མཁྱེན་ནས། ཡིད་བཞིན་གྱི་ནོར་བུ་ལུས་ལ་ཡོད་པ་ལྟ་བུའི་འདུ་ཤེས་ཀྱིས། གནོད་པའི་སྤྱོད་ལམ་ཐམས་ཅད་སྤངས་ཞིང་། ཕན་པའི་སྤྱོད་ལམ་དང་། རིམ་འགྲོ་དུ་མ་བསྟན་ནས་ཟླ་གྲངས་ཐིམ་སྟེ། འཕགས་པའི་ཡུལ་ན་སྣ་ཚོགས་དབྱིག་ཅེས་གྲགས་པ་ཤིང་མོ་སྦྲུལ་གྱི་ལོ་ཆུ་སྟོད་ཟླ་བའི་ཉེར་བརྒྱད་སྦྲུལ་གྱི་ཉི་མ། རེས་གཟའ་སྤེན་པ་དང་། སྐར་མ་ལག་ལ་ཡོད་པའི་ཉི་མ་སྣུར་སྨད་ཀྱི་དུས་སུ། བཀྲ་ཤིས་ཤིང་དགེ་མཚན་གྱི་ལྟས་དུ་མ་དང་བཅས་ནས་མངལ་གྱི་དྲི་མས་ལ་གོས་བཞིན་དུ་ཡུམ་ལ་གནོད་པ་མེད་པར་བདེ་བར་བལྟམས་ཤིང་། འཚོ་བའི་མ་མ་དུ་མ་དང་བཅས་པས་རྫིང་ན་གནས་པའི་པདྨ་ལྟར་དུ་བསྐྱེད་བསྲིངས་ཏེ། གཞོན་ནུ་དེ་ནི་གཟུགས་བཟང་ཞིང་མཛེས་ལ། ལྟ་ན་སྡུག་པ་ཞལ་གྱི་དཀྱིལ་འཁོར་དཀར་ཞིང་ཟླུམ་ལ་གཟེངས་མཐོ་བ། དཔྲལ་བའི་དབྱེས་ཆེ་ཞིང་སྤྱན་ཨུཏྤལ་ལྟར་བཀྲ་བ། ཀུན་གྱིས་ཡིད་དུ་འོངས་པ་ཞིག་གོ །ཆེར་འཁྲུངས་ནས་ཀྱང་སྐུ་གསུང་ཐུགས་ཀྱི་རྩལ་སྟོབས་ཆེ་ཞིང་སྤོབས་པ་ཕུན་སུམ་ཚོགས་པ་དང་ལྡན་པ། བཀུར་འོས་ཀུན་ལ་ཞེ་སར་མཁས་པ། མཁྱེན་རབ་དང་ཐུགས་རྗེ་ཚད་མེད་པ་དང་ལྡན་པ་ཞིག་འཁྲུངས་སོ་ཞེས་ཐོས་སོ། །དེ་དག་ལ་འདི་སྐད་ཅེས། ཕུན་ཚོགས་གནས་དང་སྐྱོན་མེད་རིགས་བཟང་དང་། །ཁ་ན་མ་ཐོ་མེད་པའི་ཡབ་དང་ཡུམ། །སྐལ་བར་ལྡན་པའི་འཁོར་ཚོགས་ལ་དགོངས་ནས། །ཟས་གཙང་སྲས་བཞིན་དགེ་མཚན་བཅས་ཏེ་བལྟམས། །གཉིས་པ་སྐུ་སྐྱེ་བ་བཞེས་ནས་མཆོག་གི་སྤྱོད་པ་ཇི་ལྟར་མཛད་པའི་རྣམ་ཐར་ལ་གཉིས་ཏེ། རབ་ཏུ་མ་བྱུང་བར་གཞོན་ནུའི་ས་ལ་གནས་པའི་རྣམ་ཐར་དང་། རབ་ཏུ་བྱུང་ནས་བསྟན་པའི་བྱ་བ་ཇི་ལྟར་མཛད་པའི་རྣམ་ཐར་རོ། །དང་པོ་ནི། ཀུན་དགའི་བཞིན་ལྡན་རྒྱལ་སྲས་གཞོན་ནུའི་སྐུ། །འཁྲུངས་མ་ཐག་ནས་མཁས་པའི་མགོན་གྱིས་བསྔགས། །ཡོན་ཏན་ཀློག་པ་ཚད་མེད་འབྲས་བུར་བཅས། །ངོ་མཚར་སྐྱེས་བུ་ཆེན་པོའི་མཚན་དང་ལྡན། །ཞེས་ཏེ། འཁྲུངས་མ་ཐག་པ་ནས་རེག་པའི་གནས་མཐའ་དག་ལ་ཐོགས་པ་མེད་པའི་མཁྱེན་རབ་ཅན། ཤར་མི་ཉག་གི་པཎྜི་ཏ་ཆེན་པོ་གྲགས་པ་རྡོ་རྗེ་ཟིལ་གནོན་རྩེ་ན་བཞུགས་པ། སྐུ་ལ་བསྲུང་བ་དང་སྐྱབས་པའི་དོན་དུ་སྤྱན་དྲངས་པས། ཨ་རོག་ཁྱེད་དཔལ་ལྡན་ས་སྐྱ་པའི་བསྟན་པའི་རྩ་བ་ཟིན་ཨ་གསུང་ཞིང་། སྐུ་འཕང་དུ་བཞེས་ཏེ། རྒྱལ་བའི་ཐུགས་སྲས་སྔོན་སྦྱངས་དགེ་བ་ཡིས། །ཡོན་ཏན་ཐམས་ཅད་འབད་མེད་ལྷུན་གྱིས་གྲུབ། །ཆུང་ངུ་ཉིད་ནས་དམ་པའི་སྤྱོད་པ་མཛད། །བུ་ཆུང་འཕགས་པའི་སྐུ་ལ་ཕྱག་འཚལ་ལོ། །ཞེས་བསྟོད་ཅིང་མཚན་རྡོ་རྗེ་རྒྱལ་སོགས་བཀྲ་ཤིས་རྒྱལ་མཚན་དཔལ་བཟང་པོ་ཞེས་བྱ་བར་གསོལ་ཏེ། ལྗགས་ལ་གུར་གུམ་གྱི་དྷིཿཡིག་འབྲི་བ་ལ་སོགས་པ་བློ་རྣོ་བའི་ཐབས་ཀྱི་ཆོ་ག་རྣམས་མཛད་ཅེས་ཐོས་ལ། མཚན་འདོགས་པའི་ཐོ་རངས་པཎྜི་ཏ་དེའི་མནལ་ལམ་དུ། བློ་གྲོས་གཏེར་ཆེན་མི་སད་བང་མཛོད་ཡིན། །ཞེས་སོགས་ཀྱི་ཚིགས་སུ་བཅད་པ་སྒྲ་དབྱངས་ཀྱི་ཚུལ་དུ་བྱུང་བ་ལ་སོགས་པ་མཚན་ལྟས་ཁྱད་པར་ཅན་དུ་མ་བྱུང་ངོ་། །དེ་ནས་མཚན་ལྟས་དང་བསྟོད་པའི་ཚིག་ལ་རྗེས་སུ་དཔགས་ན། བདག་ཉིད་ཆེན་པོ་འདི་ཆོས་ཀྱི་རྒྱལ་པོ་འཕགས་པ་རིན་པོ་ཆེའི་སྐུའི་སྐྱེ་བ་བཞེས་པར་མངོན་མོད། དེ་ལྟ་ནའང་ཆོས་ཀྱི་རྗེ་ས་སྐྱ་པཎྜི་ཏའི་རྣམ་པར་འཕྲུལ་པར་བཤད་པ་དང་འགལ་བར་དོགས་པ་ཅུང་ཟད་ཀྱང་མེད་དོ། །སངས་རྒྱས་དང་བྱང་ཆུབ་སེམས་དཔའ་རྣམས་ནི་སྤྲུལ་པ་དང་སྐྱེ་བ་དུ་མ་བཟུང་ནས་འགྲོ་བའི་དོན་མཛད་པ་ཆོས་ཉིད་ཡིན་པས་སོ་སྙམ་དུ་སེམས་སོ། །དེ་ནས་རིམ་གྱིས་པཎྜི་ཏ་དེ་ཉིད་ལ། ཚེ་དཔག་མེད་ཛེ་ཏ་རིའི་ལུགས། གྲུབ་རྒྱལ་མོའི་སྙན་བརྒྱུད། ཀྱེའི་རྡོ་རྗེའི་རྒྱུ་ལམ། གཟུངས་གྲ་ལྔའི་དབང་། སྒྲུབ་ཐབས་བརྒྱ་རྩ། མགོན་པོའི་རྗེས་གནང་ལ་སོགས་པ་ཆོས་ཀྱི་རྣམ་གྲངས་འགའ་ཞིག་གསན་ཅིང་། ཐུགས་བརྩེ་བ་ཆེན་པོས་སྤྱན་གྱི་འབྲས་བུ་ལྟར་འཚོ་བར་མཛད་པ་ཞིག་ཡིན་ནོ། །ཞེས་ཐོས་ཏེ། ཉིད་ཀྱི་ཞལ་ནས། མི་ཉག་པཎ་ཆེན་ཞལ་ལས་བྱིས་པའི་དུས། །དབང་དང་བྱིན་རླབས་ཅི་རིགས་ཉུང་ཟད་ཉན། །མང་པོའི་གསུང་གི་བདུད་རྩི་མ་ཐོབ་ཀྱང་། །མ་ནོར་བཀའ་སྲོལ་ལམ་དུ་ལེགས་བཅུག་ཅིང་། །ཤིན་ཏུ་ཐུགས་བརྩེ་བཀའ་དྲིན་བླ་ན་མེད། །ཅེས་གསུངས་སོ། །དེ་དག་གི་སྐབས་སུ་བླ་མ་ལེགས་པ་བཟང་པོ་བ་ཞེས་བྱ་བས་ཡོན་ཏན་ཐམས་ཅད་ཀྱི་ཕྱི་མོའི་འབྲི་ཀློག་འབུལ་བར་བརྩམས་པ་ན། རྒྱལ་བུ་དོན་གྲུབ་ཡི་གེ་པ་བཅུ་བདུན་གྱི་བཤེས་གཉེན་ལ་ཡི་གེ་སློབ་པའི་ཚུལ་སྟོན་པ་ལྟར། འབྲི་ཀློག་གཉིས་ཀ་བརྡ་བསྟན་པ་ཙམ་གྱིས་ཐོགས་མེད་དུ་མཁྱེན་ཅིང་། ཁྱད་པར་སྐུ་ཚེ་དུ་མ་གོམས་པ་ལྷུར་མཛད་པའི་བག་ཆགས་སད་པས། རྒྱ་དཔེ་དང་སྔགས་ཀློག་པ་ཉིད་གཞན་པས་ཆོད་ཆེ་ཞིང་། རིང་ཐུང་དང་གཅོད་མཚམས་དོད་ལ། དག་གསལ་སྙན་པའི་གསུང་གིས་གཞན་གྱི་རྣ་བའི་དབང་པོ་ལ་སིམ་པ་སྟེར་བར་མཛད་པ་ཉིད་ཡིན་ལ། ཡི་གེའི་རིགས་བོད་ཀྱི་ཡི་གེ་མི་ཐེ་བའི་རྒྱ་གར་བའི་ཡིག་རིགས་མི་འདྲ་བ་དྲུག་ཙམ་དང་། མཁའ་འགྲོའི་ཡི་གེ་དང་། ཧོར་ཡིག་གསར་ལ་སོགས་པ་གཟིགས་པ་ཙམ་གྱི་དགོངས་ཤིང་། འབྲི་བ་དང་ཀློག་པའི་ཚུལ་ཐམས་ཅད་ལ་ཐོགས་པ་མེད་པའི་མཁྱེན་རབ་ཀྱི་འཇུག་པ་གཞན་ལས་ཕུལ་དུ་བྱུང་བས་སྐྱེ་བོ་ཐམས་ཅད་ངོ་མཚར་བའི་གནས་སུ་གྱུར་པ་ཡིན་ནོ། །དེ་ནས་དགུང་ལོ་དྲུག་ཏུ་ཕེབས་པ་ན། སྒོ་ལྔ་དགེ་སྡིང་གི་གཙུག་ལག་ཁང་ནས། དཀྱིལ་འཁོར་པའི་ཆོས་ཀྱི་འཁོར་ལོས་བསྒྱུར་བའི་རྒྱལ་པོ་རྒྱ་གར་ཤེས་རབ་རྒྱལ་མཚན་དཔལ་བཟང་པོ་སྤྱན་དྲངས་ནས། དཔལ་ཀྱེ་རྡོ་རྗེའི་དབང་། རྡོ་རྗེ་ཕུར་པའི་དབང་། དྲག་པོ་སྒྲོལ་བའི་རྗེས་གནང་། ཚེ་དཔག་མེད་ཀྱི་དབང་རིགས་གཉིས། པདྨ་ཐོད་ཕྲེང་རྩལ་གྱི་དབང་། གུར་མགོན་ལྷ་བརྒྱད་ཀྱི་རྗེས་གནང་། གདོང་བཞི་པའི་རྗེས་གནང་། དཀར་བདུད་ལྕམ་དྲལ་གྱི་རྗེས་གནང་ལ་སོགས་པ་གསན་ཅིང་ཐུགས་སུ་ཡང་ཆུད་པར་མཛད་དོ། །དེས་ན་བདག་ཉིད་ཆེན་པོ་འདི་ནི། གཞོན་ནུའི་དུས་ཉིད་ནས་ཡོན་ཏན་གྱི་ཆོས་དུ་མ་ལ་མངའ་མཛད་ཅིང་། སྔོན་གྱི་བག་ཆགས་སད་པས་རིགས་གྲོལ་སྨྲ་བའི་སྤོབས་པས་ཆོས་དང་ཆོས་མ་ཡིན་པ་རྣམ་པར་འབྱེད་པ་ལ་བརྩོན་ལ། ཐ་ན་སྐུ་རྩེ་བའི་གནས་སྐབས་ན་ཡང་། ཆོས་འཆད་པ་དང་། སྒོམ་མཛད་པ་དང་། དཀོན་མཆོག་ལ་མཆོད་པ་འབུལ་བའི་ཚུལ་ལ་སོགས་པ་ཆོས་དང་མཐུན་པའི་རྩེད་འཇོ་སྐྱེ་བོ་མཐའ་དག་གི་ཡིད་འཛིན་པ་ལ་མཁས་ཤིང་། གསུང་སྙན་ཞིང་འཇེབས་ལ་བརྡ་འཕྲོད་པར་གསུང་བ་དང་། སྐུའི་སྐྱེ་མཆེད་ཤིན་ཏུ་མཛེས་ཤིང་ཡིད་དུ་འོང་བ་དང་། དབུ་སྐྲ་ལྕང་ལོའི་ཚུལ་དུ་མཛད་པ། སྐྱེ་བོ་གཞན་གྱིས་མཐོང་བ་ཙམ་གྱིས་ཡིད་འཕྲོག་ཅིང་། དྭང་བ་ཁྱད་པར་ཅན་སྐྱེད་པར་མཛད་པའི་སྐྱེས་བུ་ཆེན་པོའི་མཚན་དང་ལྡན་པས། དུས་མཉམ་པའི་སྐྱེ་བོ་སུས་ཀྱང་འགྲན་པར་མི་ནུས་པ་ཞིག་ཡིན་ནོ་ཞེས་ཐོས་སོ། །གཞན་ཡང་བདག་ཉིད་ཆེན་པོ་འདི་སྐུ་ན་གཞོན་ནུའི་དུས་སྐུ་འཁོར་འགའ་ཞིག་དང་བཅས་ཏེ། སྟེང་རྩེ་ཞེས་པའི་གསིལ་ཁང་གི་ཡང་ཐོག་ན་སྐུ་རྩེ་བའི་སླད་དུ་བཞུགས་པའི་དུས་ཞིག ཆོས་ཀྱི་རྗེ་ས་སྐྱ་པཎྜི་ཏ་ཆེན་པོ་སྐུའི་ཆ་བྱད་ཤིན་ཏུ་མཛེས་པ་སེང་གེ་ལ་ཆིབས་པ་ཞིག་ནམ་མཁའ་ལ་བཞུགས་པ་གཟིགས་ཏེ། སྐུ་འཁོར་རྣམས་ལ་འདི་ལྟ་བུ་ཞིག་འདུག་པ་ཁྱེད་ཚོས་ཨེ་མཐོང་ཞེས་པའི་བཀའ་ལུང་ཕེབས་ཀྱིན་འདུག་ཅེས་སྐུའི་གཅུང་རིན་པོ་ཆེ་ངག་གི་དབང་ཕྱུག་གི་ཞལ་སྔ་ནས་གསུང་ངོ་ཞེས་ཀྱང་གླེང་སྟེ། འདི་ལྟ་བུའི་རིགས་ཅན་འགའ་ཞིག་འབྱུང་བ་ནི་སྔོན་གྱི་གནས་རྗེས་སུ་དྲན་པའི་མངོན་པར་ཤེས་པས་བདག་ཉིད་ཀྱི་སྐུའི་སྐྱེ་བ་དྲན་པའི་རྣམ་པར་ཐར་པ་ཡིན་ནོ་སྙམ་དུ་སེམས་མོ།། །།དེ་དག་ལ་ཡང་འདི་སྐད་ཅེས། སྐུ་ནི་མཛེས་ཤིང་ཡིད་འོང་མཐོང་ན་དགའ། །གསུང་ནི་འཇམ་ཞིང་སྙན་ལ་འཕྲོད་པར་སྨྲ། །ཐུགས་ནི་ཆོས་ཀྱི་བག་ཆགས་བཟང་པོས་བགོས། །གཞོན་ནུར་གྱུར་ཀྱང་བྱིས་པའི་སྤྱོད་ལས་འདས། །དེ་ཚེ་ངེས་པའི་དོན་དུ་འཇམ་དབྱངས་ཉིད། །གདུལ་བྱའི་སྣང་ངོར་ས་སྐྱ་པཎ་ཆེན་ཞེས། །སྙན་གྲགས་ཀུན་གྱི་གཙུག་གི་བརྒྱན་པ་དེ། །རང་སྣང་ཡེ་ཤེས་ཚུལ་དུ་གསལ་བར་གཟིགས། །གཉིས་པ་རབ་ཏུ་བྱུང་ནས་བསྟན་པའི་བྱ་བ་ཇི་ལྟར་མཛད་པའི་རྣམ་ཐར་ལ་གཉིས་ཏེ། ཚིགས་སྔ་མ་གཉིས་ཀྱི་རྟེན་ལ་བསྟན་པའི་བྱ་བ་མཛད་པའི་ཚུལ་དང་། ཚིགས་ཕྱི་མ་དགེ་སློང་གི་རྟེན་ལ་མཛད་པའི་ཚུལ་ལོ། །དང་པོ་ལ་གསུམ་སྟེ། ངེས་འབྱུང་གི་ཚུལ་ཁྲིམས་ནོས་པའི་ཚུལ། རྟེན་ལ་བསླབ་སྦྱངས་མཛད་པའི་ཚུལ། མཛད་པའི་གཙོ་བོ་བྱེ་བྲག་ཏུ་བཤད་པའོ། །དང་པོ་ནི། རྩེ་ཆེན་ཀུན་དགའི་ཐུགས་རྗེ་རིང་ནས་བབས། །བསོད་ནམས་ཡེ་ཤེས་རྩེ་མོའི་མཁྱེན་པ་བརྙེས། །གྲགས་པའི་རྒྱལ་མཚན་མཛད་པའི་དཔལ་མངའ་བ། །སྐྱེ་དགུའི་འདྲེན་པ་བཟང་པོ་ཁྱོད་ཕྱག་འཚལ། །ཞེས་ཏེ། བདག་ཉིད་ཆེན་པོ་འདི་ནི། རྗེ་བཙུན་གོང་མ་ཡབ་སྲས་གསུམ་གྱི་མཁྱེན་བརྩེ་ནུས་གསུམ་གྱི་ཡོན་ཏན་གྱི་ཚོགས་ཐམས་ཅད་ལ་མངའ་མཛད་ཅིང་། ཆོས་རྗེ་ཁུ་དབོན་གཉིས་ཀྱི་སྐུ་ཉམས་སུ་བསྟར་བའི་རབ་ཏུ་བྱུང་བའི་བརྟུལ་ཞུགས་ལའང་གནས་པར་མཛད་ནས་སྐྱེ་དགུ་མང་པོའི་འདྲེན་པ་དམ་པ་མཛད་པར་དགོངས་ཏེ། དེའི་ཚུལ་ནི། བདག་ཉིད་ཆེན་པོ་འདི་དགུང་ལོ་བཅུའི་བར་དུ། པདྨ་འདམ་ན་གནས་ཀྱང་འདམ་གྱི་དྲི་མས་མ་གོས་པ་ལྟར། ཁྱིམ་དུ་བཞུགས་ཀྱང་ཁྱིམ་གྱི་འཆིང་བས་ནམ་ཡང་གོས་པ་མི་མངའ་ཞིང་། སྲིད་པའི་ཕུན་ཚོགས་ཐམས་ཅད་རྨི་ལམ་གྱི་ཡུལ་གྱི་དགའ་སྐྱིད་དང་འདྲ་བར་སྙིང་པོ་མེད་ཅིང་། ངེས་པར་བསླུ་བའི་ཆོས་ཅན་ཁོ་ནར་གཟིགས་སུ་ཟིན་ཡང་། ངེས་པར་ལོགས་པའི་ལམ་དོན་དུ་གཉེར་བ་རྣམས་ཀྱི་སྡུག་བསྔལ་ཐམས་ཅད་ཀྱི་འབྱུང་གནས་ཁྱིམ་གྱི་འཆིང་བ་མཐའ་དག་དུག་ཅན་གྱི་ཟས་ལྟར་དུ་སྤང་དགོས་སོ་ཞེས་ཤེས་པར་བྱ་བ་དང་། བསྟན་པའི་རྩ་བ་ལྷག་པ་ཚུལ་ཁྲིམས་ཀྱི་བསླབ་པ་རིན་པོ་ཆེ་མི་ཉམས་ཤིང་དར་ཞིང་རྒྱས་པར་བྱ་བའི་སླད་དུ། བྱང་གྲོལ་དད་པའི་ཡོན་ཏན་གྱི་ཐུགས་ལེགས་པར་དྲངས་པའི་རབ་ཏུ་འབྱུང་བར་མཛད་པར་བཞེད་པ་ན། མངའ་རིས་སྨད་གྱི་ཡུལ་ལྗོངས་ནས། ཐུབ་པའི་རིང་ལུགས་ཡོངས་སུ་རྫོགས་པའི་པཎྜི་ཏ་ཆེན་པོ་མཁན་ཆེན་བསོད་ནམས་ལྷུན་གྲུབ་ལེགས་པའི་འབྱུང་གནས་རྒྱལ་མཚན་དཔལ་བཟང་པོ་ཞེས་སྙན་པའི་བ་དན་སྲིད་པ་གསུམ་ན་གསལ་བ་དེ་དབུས་གཙང་དུ་ཕེབས་ནས། ཨེ་ཝཾ་དང་ཐུབ་བསྟན་རྣམ་རྒྱལ་ལ་སོགས་པར་ཅི་རིགས་པར་བཞུགས་ཏེ་ཟབ་རྒྱས་ཀྱི་ཆོས་ཀྱི་འཁོར་ལོ་རྒྱ་ཆེན་པོ་སྐོར་བའི་སྙན་པའི་གྲགས་པ་གསན་པས་ཐུགས་ཕྲོགས་པར་གྱུར་ཅིང་། སྔར་པཎ་ཆེན་གྲགས་པ་རྡོ་རྗེའི་བཀའ་ལུང་ལ། ཆོས་རྗེ་གློ་བོ་མཁན་ཆེན་པ་དེ་དབུས་གཙང་ཕྱོགས་སུ་ཕེབས་པ་ཤར་ན། རང་རེའི་བླ་མའི་འོས་ཡིན་ནོ་ཞེས་གསུང་བ་ཞིག་ཡོད་པ་དེ་ཡང་ཐུགས་ལ་བཞག་སྟེ་ཡབ་ཀྱིས་བཀའ་ཤོག་མཛད་ནས་མཁན་ཆེན་ཐམས་ཅད་མཁྱེན་པ་དཔོན་སློབ་རྣམས་སྤྱན་འདྲེན་གྱི་ཕོ་ཉ་བཏང་བས། རྗེ་དེ་ཉིད་སྔར་ཨེ་ཝཾ་དུ་ཐུགས་དམ་ལ་བཞུགས་པའི་སྐབས་ཀྱི་མནལ་ལམ་ཞིག་ཏུ། གདན་ས་ཆེན་པོའི་དཔོན་པོ་རི་ཡིན་ཟེར་བའི་རི་མཐོན་པོ་མངའ་རིས་ཚུན་ཆོད་མཐོང་བ་ཞིག་གི་རྩེ་ན། མགོན་པོའི་འཆམ་སྐུ་གཅིག་དང་བཙུན་པ་ཞྭ་དམར་པོ་གྱོན་པ་མང་པོ་འདུག་པའི་བཙུན་པ་དེ་རྣམས་ཀྱི་རྗེ་ལ་ཕྱག་འཚལ་བ་དང་། ཇ་འདྲེན་པ་ལ་སོགས་པའི་སྣང་བ་བྱུང་བ་ཐུགས་ལ་དྲན་ཏེ། དཔལ་ལྡན་ས་སྐྱ་པའི་གདུང་རྒྱུད་རིན་པོ་ཆེ་ལ་ཉམས་པ་ཡིན་ངེས་པའི་དད་པ་དང་ངེས་ཤེས་ཁྱད་པར་ཅན་འཁྲུངས་ཤིང་། ཞབས་ཏོག་འགྲུབ་པའི་རྟེན་འབྲེལ་གཟིགས་ནས་ཞལ་གྱིས་བཞེས། དེ་ནས་དགུང་ལོ་བཅུ་གཅིག་བཞེས་པ་ཤིང་མོ་ཡོས་བུའི་ལོ། མཁན་ཆེན་ཐམས་ཅད་མཁྱེན་པ་དཔོན་སློབ་རྣམས་དཔལ་རྩེ་གདོང་གི་ཕྱོགས་ལས་རྣམ་པར་རྒྱལ་བའི་ཁང་བཟང་དུ་སྤྱན་དྲངས། ཐོག་མར་རྣམ་པར་རྒྱལ་མ་ལྷ་དགུའི་རྗེས་གནང་དང་། ཚེ་དཔག་མེད་ལྷ་དགུའི་དབང་ལ་སོགས་པའི་ཆོས་ཀྱི་རྣམ་གྲངས་འགའ་ཞིག་གསན་ཅིང་། སྨིན་དྲུག་ཟླ་བའི་དཀར་ཕྱོགས་ལ་བསྟན་པའི་རྩ་བ་ཡོངས་སུ་རྫོགས་པའི་དགེ་བསྙེན་གྱི་སྡོམ་པ་རྣམ་པར་དག་པས་ཐུགས་བརྒྱུད་ལེགས་པར་གཏམས་ཤིང་། རབ་ཏུ་བྱུང་བའི་བརྟུལ་ཞུགས་ལའང་གནས་པར་མཛད་དོ། །དེ་ནས་ཆོས་ཀྱི་རྗེ་དེ་ཉིད་ལས་ཐོག་མར་འཇམ་པའི་དབྱངས་ས་སྐྱ་པཎྜི་ཏ་ཆེན་པོས་མཛད་པའི་ཐུབ་པ་དགོངས་གསལ་ཞེས་བྱ་བའི་བསྟན་བཅོས་ཆེན་མོ་ཞང་མདོ་སྡེ་དཔལ་གྱི་སྒྲུང་འགྲེལ་དང་། མཁན་ཆེན་ཆོས་ཀྱི་རྗེ་དེ་ཉིད་ཀྱིས་མཛད་པའི་ས་རྡར་ཐབས་མདོ་སྦྱོར་སྤྱི་དོན་སོགས་ཀྱི་སྟེངས་ནས་བཤད་པ་ལེགས་པར་གསན་པས། སྔོན་གྱི་བག་ཆགས་བཟང་པོ་སད་པའི་སྟོབས་ཀྱིས། དཀའ་ཚེགས་མེད་པར་ཚིག་དང་དོན་དུ་བཅས་པ་ཐུགས་སུ་ཆུད་ནས་ལོ་དེ་ཉིད་ཀྱི་ནང་དུ་རྣལ་གཞག་མཛད་པར་དགོངས་ཏེ། སྐུའི་གཅུང་རིན་པོ་ཆེ་ངག་གི་དབང་ཕྱུག་གི་ཞལ་སྔ་ནས་དང་སྐུ་མཆེད་གཉིས་ཀ་གདན་ས་ཆེན་པོར་ཕྱག་ཕེབས་པའི་ཡར་ལམ་དཔལ་ཨེ་ཝཾ་ཆོས་ལྡན་གྱི་དགོན་པར་ཕེབས། དེར་བཞུགས་པའི་མཁན་སློབ་དགེ་འདུན་དང་བཅས་པས་བསུ་བའི་ཡོ་བྱད་དང་། སེར་ཕྲེང་གི་བཀོད་པ་བསམ་གྱིས་མི་ཁྱབ་པས་བཀུར་བསྟི་དང་བཅས་ཏེ་སྤྱན་དྲངས་ཤིང་། བསྙེན་ཅིང་བཀུར་བས་མཉེས་པར་མཛད། རྒྱལ་གྱི་ཟླ་བའི་ཡར་ཚེས་བཅུ་གཉིས་ཀྱི་ཉི་མ་ཕྱེད་ཡོལ་ཙམ་གྲིབ་ཚོད་རྐང་པ་གཉིས་ཀྱི་དུས་སུ་ལྷ་དང་བཅས་པའི་འཇིག་རྟེན་ཐམས་ཅད་ཀྱི་འདྲེན་མཆོག་དམ་པ་མི་འཕྲོགས་པའི་མཁྱེན་རབ་དང་། དམིགས་པ་མེད་པའི་ཐུགས་རྗེ་ཆེན་པོ་དང་ལྡན་ཞིང་སྐུ་གསུང་ཐུགས་ཀྱི་ཡོན་ཏན་ཕྲིན་ལས་བསམ་གྱིས་མི་ཁྱབ་པ་ལ་མངའ་བརྙེས་པའི་བདག་ཉིད། དོན་གྱི་སླད་དུ་མཚན་ནས་སྨོས་ཏེ། རྡོ་རྗེ་འཆང་ཆེན་པོ་དཀོན་མཆོག་འཕེལ་བའི་དྲུང་དུ་མཁན་པོ་ཞུས་ཤིང་། ཆོས་ཀྱི་རྗེ་མཁན་ཆེན་ཐམས་ཅད་མཁྱེན་པའི་ཞལ་སྔ་ནས་ཀྱིས་སློབ་དཔོན་མཛད་ནས། དགེ་ཚུལ་གྱི་སྡོམ་པ་རྣམ་པར་དག་པ་ནོས་ཤིང་། མཚན་ཡང་དོན་དང་མཐུན་པར་འཇམ་དབྱངས་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་བཟང་པོ་ཞེས་བྱ་བར་གསོལ་ཏེ། དུལ་བའི་གླང་པོ་ཆེ་གསེར་གྱི་དྲྭ་བས་བརྒྱན་པ་ལྟར་ཆ་ལུགས་མཛེས་ཤིང་བག་དང་ལྡན་ལ། བསླབ་པར་བྱ་བའི་གནས་ཕྲ་ཞིང་ཕྲ་བ་ལ་ཡང་ཁ་ན་མ་ཐོ་བའི་དྲི་མས་མ་དགོས་པའི་བཙུན་པའི་མཆོག་ཏུ་གྱུར་པར་མཛད་ནས། རབ་ཏུ་བྱུང་བའི་དགའ་སྟོན་དུ་མཁན་སློབ་ཀྱིས་གཙོ་མཛད། དགེ་འདུན་འདུས་པ་རྒྱ་མཚོའི་ཚོགས་དང་བཅས་པ་ལ་བསྙེན་བཀུར་འབུལ་ནོད་བསམ་གྱིས་མི་ཁྱབ་པ་མཛད་དོ། །དེ་ལྟར་ངུར་སྨྲིག་གི་བླ་གོས་འཛིན་པ་རྣམས་ཀྱི་ནང་ན་ཆེས་མཆོག་ཏུ་གསལ་ཞིང་མོས་ལ། ལྷ་དང་མི་ཐམས་ཅད་ཀྱིས་མཆོད་པའི་གནས་དམ་པར་གྱུར་པའི་བདག་ཉིད་ཆེན་པོ་གཞན་ལ་ཕན་པར་གཞོལ་བའི་བརྩེ་བ་ཅན་འདི་ནི། ཐོག་མ་མེད་པ་ནས་གོམས་པའི་དབང་གིས་བྱང་ཆུབ་ཀྱི་སེམས་རྣམ་པ་གཉིས་ཀྱིས་ཐུགས་བརྒྱུད་ཡོངས་སུ་གང་ཞིང་། བདག་པས་གཞན་གཅེས་པར་འཛིན་པའི་བྱང་ཆུབ་སེམས་དཔའི་སྤྱོད་པ་བརླབས་པོ་ཆེ་དང་ལྡན་ལ། ངེས་པའི་དོན་དུ་བདེ་བ་དང་སྟོང་པ་ཟུང་དུ་འཇུག་པའི་ལམ་མངོན་དུ་མཛད་ཟིན་ཀྱང་། མཁན་པོ་ཆོས་ཀྱི་རྗེ་དེ་ཉིད་ལས་སོ་སོའི་ཆོ་ག་ལས་ཐོབ་པའི་སྡོམ་པ་གསུམ་གྱི་བཀའ་དྲིན་ནོད་པར་བཞེད་ནས། སྔ་ཕྱིར་བརྒྱུད་པ་རྣམ་པར་དག་པ་ལས་འོང་བའི་བྱང་ཆུབ་ཀྱི་མཆོག་ཏུ་སེམས་བསྐྱེད་པའི་སྡོམ་པ་དང་། བཅོམ་ལྡན་འདས་སྙིང་པོ་ཀྱེ་རྡོ་རྗེ་ཡབ་ཡུམ་གྱི་དཀྱིལ་འཁོར་དུ་མངོན་པར་དབང་བསྐུར་བ་ལ་སོགས་པའི་རྡོ་རྗེ་ཐེག་པའི་བཀའ་དྲིན་མང་དུ་མནོས་ནས། རྩ་བ་དང་ཡན་ལག་གི་ཉེས་ལྟུང་གི་དྲི་མ་ཕྲ་མོས་ཀྱང་མ་གོས་པའི་དགེ་འདུན་རྡོ་རྗེ་འཛིན་པ་ཆེན་པོར་བཞུགས་པ་ཡིན་ནོ་ཞེས་ཐོས་ཏེ། ཉིད་ཀྱི་ཞལ་སྔ་ནས། བདག་ཀྱང་སྐྱེ་བ་སྔ་མར་ལས་བཟང་པོའི། །སྨོན་ལམ་མཚམས་སྦྱར་གཙང་མའི་རིས་སྐྱེས་ནས། །ཆུང་ངུའི་དུས་ནས་རིགས་ཀྱི་བག་ཆགས་སད། །རབ་ཏུ་འབྱུང་འདོད་གེགས་མེད་ཆོས་སྒོར་ཞུགས། །རྗེ་བཙུན་བླ་མ་རྣམས་ཀྱི་བཀའ་དྲིན་ལས། །འཁྲུལ་མེད་ཆོ་གས་དབང་དང་སེམས་བསྐྱེད་བླངས། །ཉམས་ལེན་མེད་ཀྱང་དམ་ཚིག་མ་ཉམས་ཙམ། །ཞེས་གསུངས་སོ། །དེ་དག་ལ་འདི་སྐད་ཅེས། མགོན་ཁྱོད་སྲིད་པའི་འཆིང་བས་མ་གོས་ཤིང་། །འཁོར་བའི་ཕུན་ཚོགས་སྙིང་པོ་མེད་གཟིགས་ཀྱང་། །མཆོག་གི་སྤྱོད་པས་འགྲོ་རྣམས་རྗེས་བཟུང་ཕྱིར། །ཁྱིམ་གྱི་འཆིང་བ་དུག་ཅན་ཟས་བཞིན་སྤངས། །སླར་ཡང་ཨེ་ཝཾ་ཆོས་ཀྱི་འཇུག་ངོགས་ཆེར། །བློ་གསལ་ཆུ་བྱ་མང་པོས་མདུན་བསུས་ཏེ། །མཁན་སློབ་ངང་པའི་དེད་དཔོན་བཀའ་དྲིན་ལས། །བསླབ་གསུམ་འོ་མའི་རྒྱ་མཚོར་རིམ་གྱིས་ཞུགས། །གཉིས་པ་རྟེན་དེ་ལ་བསླབ་སྦྱངས་མཛད་པའི་ཚུལ་ནི། སློབ་དཔོན་མཁས་པའི་ཞལ་གྱི་ཆུ་གཏེར་ལས། །རིམ་པར་འཕོས་པའི་ལེགས་བཤད་འོད་དཀར་ཅན། །ཁྱོད་ཀྱི་རྣམ་དཔྱོད་ཤར་རིའི་རྩེར་བླངས་ཏེ། །སྲིད་ཞིའི་རྒུད་པ་སེལ་བའི་དཔལ་དུ་མཛད། །ཅེས་ཏེ། དེ་ནས་གཙོ་བོར་བསྟན་པའི་བྱ་བ་ཀློག་པ་ཐོས་བསམ་ཉིད་གལ་ཆེ་བར་དགོངས་ནས། མཁན་ཆེན་ཆོས་ཀྱི་རྗེ་དེ་ཉིད་ལ་མངའ་བའི་མདོ་སྔགས་ཀྱི་དམ་པའི་ཆོས་ཕལ་མོ་ཆེ་དང་། ཁྱད་པར་ཀྱེ་རྡོ་རྗེ་རྩ་བ་དང་བཤད་པའི་རྒྱུད་གསུམ་རྗེ་བཙུན་ས་སྐྱ་པ་གོང་མ་རྣམས་ཀྱི་གསུང་རབ་ཀྱི་སྟེང་ནས་བཤད་པ་ཞིབ་ལ་མཐའ་ཆོད་པ་དང་། གསུང་ངག་རིན་པོ་ཆེ་ལམ་འབྲས་བུ་དང་བཅས་པའི་གདམས་ངག་ལ་སོགས་པ་ཟབ་པ་དང་རྒྱ་ཆེ་བའི་དམ་པའི་ཆོས་ཀྱི་རྣམ་གྲངས་མང་དུ་གསན་ཅིང་ཐུགས་སུ་ཆུད་པར་མཛད་དོ། །མཁན་སློབ་འདི་གཉིས་ལས་དམ་པའི་ཆོས་གསན་པའི་རྣམ་གྲངས་རྣམས་བརྗོད་པོ་བའི་ཕྱིར་དུས་ཕྱིས་གསན་པ་རྣམས་དང་ལྷན་ཅིག་འོག་ཏུ་བརྗོད་པར་བྱའོ།། །།གསུམ་པ་མཛད་པའི་གཙོ་བོ་བྱེ་བྲག་ཏུ་བཤད་པ་ལ་གསུམ་སྟེ། བསྟན་པ་ལ་རྣམ་པར་གཞག་པའི་ཚུལ་དང་། བསྟན་པའི་བདག་པོར་མངའ་གསོལ་བའི་ཚུལ། བསྟན་པའི་བྱ་བ་ཐོས་བསམ་བསྒོམ་གསུམ་མཛད་པའི་ཚུལ་ལོ། །དང་པོ་ནི། འཇམ་མགོན་གཉིས་པ་ས་སྐྱ་པཎྜི་ཏ། །གངས་ཅན་འགྲོ་བའི་དཔལ་དུ་སླར་བྱོན་ཏེ། །ངོ་མཚར་མཁྱེན་བརྩེའི་ལང་ཚོ་ངོམ་མཁས་པའི། །ཡོངས་རྫོགས་བསྟན་པའི་མངའ་བདག་ཁྱོད་ཕྱག་འཚལ། །ཞེས་ཏེ། དགུང་ལོ་བཅུ་གཉིས་ལ་ཉེ་བ་ཙམ་ན། ལྷ་དང་བཅས་པའི་འགྲོ་བའི་འདྲེན་པ་མཁན་ཆེན་ཆོས་ཀྱི་རྗེ་དང་དཔོན་སློབ་ལྷན་གཅིག་ཏུ་དེ་བཞིན་གཤེགས་པ་སློབ་མའི་ཚོགས་ཀྱི་བསྐོར་བའི། ཟླ་བ་རྒྱུ་སྐར་གྱི་དབུས་ན་གསལ་བ་ལྟར། དགེ་བའི་བཤེས་གཉེན་སྡེ་སྣོད་འཛིན་པ་དུ་མའི་འཁོར་གྱིས་བསྐོར་ཏེ། དཔོན་སྐྱ་དང་དྲུང་འཁོར་དང་ལས་སྣ་འཛིན་པའི་སྐྱེ་བོའི་ཚོགས་བསམ་གྱིས་མི་ཁྱབ་པས་ཞབས་འབྲིང་བ་བྱས་ཏེ། གདན་ས་ཆེན་པོའི་ཕྱོགས་སུ་ཆིབས་ཀྱི་ཁ་ལོ་སྒྱུར་བར་མཛད་ནས་རིམ་གྱིས་ཕེབས་ཏེ། གདན་ས་ཆེན་པོའི་བླ་བྲང་རིན་ཆེན་སྒང་དུ་བཞུགས། ལོ་གསར་གྱི་དཀར་ཕྱོགས་དགའ་བ་དང་པོའི་ཚེས་ལ་གངས་རིའི་ཁྲོད་ཀྱི་ཐམས་ཅད་མཁྱེན་པ་གཉིས་པ་དུས་གསུམ་གྱི་རྒྱལ་བ་སྲས་དང་སློབ་མར་བཅས་པ་ཐམས་ཅད་ཀྱི་མཁྱེན་བརྩེ་ནུས་གསུམ་གཅིག་ཏུ་བསྡུས་པའི་ངོ་བོ་རྗེ་བཙུན་འཇམ་པའི་དབྱངས་ཀྱི་རྣམ་པར་འཕྲུལ་པ་ཆོས་ཀྱི་རྗེ་ས་སྐྱ་པཎྜི་ཏ་ཆེན་པོའི་ཆོས་ཀྱི་ཁྲི་ག་ལ་བ་དེར་ཞབས་ཟུང་འཁོར་ལོའི་རི་མོ་རྩན་པའི་ཁམས་གསུམ་ཆོས་ཀྱི་རྒྱལ་པོ་ཆེན་པོར་ལྷ་དང་བཅས་པའི་འཇིག་རྟེན་ཐམས་ཅད་ཀྱི་མངའ་གསོལ་ཏེ། མཁན་ཆེན་ཐམས་ཅད་མཁྱེན་པས་ཐོག་དྲངས། གདན་ས་ཆེན་པོའི་བླ་མ་སློབ་དཔོན་དགེ་བའི་བཤེས་གཉེན། བརྒྱ་ཚོ་སོ་སོའི་དཔོན་ལ་སོགས་པའི་དགེ་འདུན་འདུས་པ་རྒྱ་མཚོ་ལྟ་བུ་དང་། དཔོན་ཆེན་ལ་སོགས་པའི་མི་ཆེན་པོ་མང་པོ་དང་བཅས་པའི་སྐྱེ་བོའི་ཚོགས་སྟོང་ཕྲག་དུ་མ་ཚོགས་པ་ལ། རྒྱལ་བའི་སྲས་ཀྱི་ལམ་པོ་ཆེ་ཐུབ་པའི་དགོངས་པ་གསལ་བ་ཞེས་བྱ་བའི་བསྟན་བཅོས་ཆེན་པོ་ཡོངས་སུ་རྫོགས་པར། སྐུའི་ཆ་བྱད་མཛེས་ཤིང་བརྗིད་ཆགས་ལ། གསུང་མ་སྟབས་ཤིང་མཐོ་དམན་མེད་པར་དེ་བཞིན་གཤེགས་པ་ཆོས་ཀྱི་འཁོར་ལོ་བསྐོར་བའི་ཚུལ་ལྟར། དཔལ་གྱི་མགུར་ནས་འཕྲུལ་གྱི་ལྗགས་བརྐྱངས་ཏེ། འགལ་དང་མ་འབྲེལ་ཟློས་པའི་སྐྱོན་ལས་གྲོལ་ཞིང་། བརྗོད་བྱའི་དོན་འབྱེད་ལ། བརྗོད་བྱེད་ཀྱི་ངག་ཚིག་སྡེབས་ལེགས་པ། དབང་གསལ་སྙན་པའི་གསུང་ཚངས་པའི་དབྱངས་ལྟ་བུས་ཉི་མ་གསུམ་གྱི་བར་དུ་ལེགས་པར་བཤད་པས། སྐྱེ་བོའི་ཚོགས་ཐམས་ཅད་ཤིན་ཏུ་ངོ་མཚར་ཤིང་། སྐུ་ན་གཞོན་ནུ་འདི་ལྟ་བུ་ལ་སྐུ་གསུང་ཐུགས་ཀྱི་ཡོན་ཏན་རྨད་དུ་བྱུང་བ་འདི་འདྲ་བ་འབྱུང་བ་འདི་ནི་ངེས་པར་ཆོས་ཀྱི་རྗེ་ས་སྐྱ་པཎྜི་ཏ་ཉིད་གདུལ་བྱའི་དོན་དུ་སླར་ཡང་སྐུ་སྐྱེ་བ་བཞེས་པ་ཡིན་ཡང་དག་གོ །ཞེས་མཁས་པའི་སྐྱེ་བོ་ཐམས་ཅད་ཀྱིས་དད་པ་དང་གུས་པ་ཆེན་པོས་མཆོག་ཏུ་བསྔགས་པའི་གནས་སུ་གྱུར་ཅིང་། འདུས་པའི་དགེ་འདུན་སྐྱེ་བོའི་ཚོགས་དང་བཅས་པ་ལ་རྣམ་གཞག་གི་དགའ་སྟོན་རྒྱ་ཆེན་པོ་ཡང་བསྒྲུབས་ཏེ། མཐོང་ཐོས་ཀྱི་ཡུལ་དུ་བྱས་པའི་སྐྱེ་བོ་ཐམས་ཅད་གུས་པའི་ཐལ་མོ་སྤྱི་བོར་སྦྱོར་བ་ལ་ངལ་བ་ལྷུར་བྱེད་དོ་ཞེས་ཐོས་སོ། །དེ་དག་ལ་འདི་སྐད་ཅེས། འཛིན་མའི་ཁྱོན་འདིར་འཇམ་དབྱངས་སྤྲུལ་པའི་སྐུ། །རིམ་པར་བྱོན་པའི་དཔལ་ལྡན་ས་སྐྱ་ཞེས། །གྲགས་པའི་རྔ་ཆེན་སྲིད་ན་གསལ་བ་དེར། །བཅུ་གཉིས་བཞེས་ཚེ་བཤད་པའི་དགའ་སྟོན་བསྒྲུབས། །སྐུ་ནི་འཁོར་ཚོགས་དབུས་ན་ཟླ་ལྟར་བརྗིད། །གསུང་ནི་ཚངས་པའི་དབྱངས་ལྟར་དལ་དོད་སྙོམས། །ཐུགས་ནི་ཤེས་བྱའི་གནས་ལ་གསལ་བར་འཇུག །ཡོན་ཏན་སྐྱེ་བོ་ཀུན་གྱི་ཁ་ན་རྒྱུ།། །།གཉིས་པ་བསྟན་པའི་བདག་པོར་མངའ་གསོལ་བའི་ཚུལ་ནི། འཇམ་གླིང་ས་ལ་དབང་སྒྱུར་འཕགས་པ་ཡི། །ཞབས་སྟེགས་ནོར་བུའི་ཁྲི་ལ་རྟག་འཁོད་ནས། །ཐེག་གསུམ་ཆོས་ཀྱི་རྒྱལ་སྲིད་སྐྱོང་མཁས་པའི། །ཐུབ་དབང་བསྟན་པའི་རྒྱལ་ཚབ་ཁྱོད་ཕྱག་འཚལ། །ཞེས་ཏེ། དུས་དེ་ཉིད་ནས་བརྩམས་ཏེ་བདག་ཉིན་ཆེན་པོ་འདིའི་སྙན་པའི་གྲགས་པ་ལྷའི་རྔ་བོ་ཆེ་ལྟ་བུས་རྒྱ་མཚོའི་མཐའ་ཀླས་པའི་ས་ཆེན་པོ་འདི་མངོན་པར་ཁྱབ་པར་གྱུར་པས་བློ་གསལ་ཞིང་གཟུ་བོར་གནས་པའི་སྐྱེས་བུ་ཐམས་ཅད་བདག་ཉིད་ཆེན་པོའི་ཡོན་ཏན་འབའ་ཞིག་སྒྲོག་པས་བྲེལ་ཞིང་། དཔལ་ལྡན་ས་སྐྱ་པའི་ཆོས་དང་སྲིད་ཀྱི་བཀའ་འབངས་སུ་གཏོགས་པ་ཐམས་ཅད་ཆར་འདོད་ཀྱི་བྱིའུས་དབྱར་སྐྱེས་ཀྱི་སྒྲ་ཐོས་པ་ལྟར་དགའ་ཞིང་མགུ་ལ་གུས་པའི་རྣམ་འགྱུར་ཙམ་ཡང་འཛིན་པར་བྱེད་ལ། ཁྱད་པར་ལུགས་གཉིས་ལ་མཁྱེན་པ་གསལ་བའི་སེང་གེ་རྩེའི་ས་སྐྱོང་ཆེན་མོ་བཀྲ་ཤིས་རྒྱལ་མོས་མཐིལ་བཞུགས་མཛད་དེ། གདན་ས་ཆེན་པོའི་བཀའ་བགྲོས་པ་ཐམས་ཅད་ཀྱིས་གསོལ་བ་བཏབ་ནས་བཞི་ཐོག་གཟིམ་ཁང་དུ་སྤྱན་དྲངས་ཏེ། འཛམ་གླིང་བསྟན་པའི་མངའ་བདག་ཆོས་ཀྱི་རྒྱལ་པོ་འཕགས་པ་རིན་པོ་ཆེའི་གདན་སེང་གེའི་ཁྲི་ག་ལ་བ་དེར་ཞབས་ཟུང་རྣམ་པར་བཀོད་ནས་བསྟན་པའི་བདག་པོ་ཆེན་པོར་མངའ་གསོལ་ཏེ། འཛམ་གླིང་བྱང་ཕྱོགས་ཀྱི་རྒྱུད་ན་གནས་པའི་སྐྱེ་དགུ་ཐམས་ཅད་མགོན་དང་བཅས་པར་མཛད་ཅིང་། ས་ཆེན་པོའི་དཀྱིལ་འཁོར་འདི་ཡང་སྣུལ་ཞིང་མཛེས་ལ་མཆོག་ཏུ་འོད་ཆགས་པའི་དཔལ་དང་ལྡན་པར་མཛད་པ་ཡིན་ནོ། །དེ་ནས་བརྩམས་ཏེ་གདན་ས་ཆེན་པོའི་དབྱར་ཆོས་དང་དགུན་ཆོས་ལ་སོགས་པ་ལ་ཁོར་མར་ཕེབས་ཤིང་ཆོས་དང་སྲིད་ཀྱི་མཛད་པ་ཐམས་ཅད་གོང་འཕེལ་དུ་གྱུར་པ་ཡིན་ནོ། །ཞེས་ཐོས་སོ། །དེ་དག་ལ་འདི་སྐད་ཅེས། མཁྱེན་བརྩེའི་ཡོན་ཏན་གཏིང་མཐའ་མི་དཔོགས་པ། །འདི་ནི་འཇམ་དབྱངས་མི་ཡི་གཟུགས་ཅན་ཞེས། །ས་གསུམ་སྐྱེ་བོ་ཀུན་གྱི་ཁར་རྒྱུ་ཞིང་། །སྙན་གྲགས་རྔ་ཆེན་སྲིད་པའི་རྩེ་མོར་བརྡུངས། །དེ་ཚེ་ས་སྐྱོང་དབང་མོའི་དད་གུས་དང་། །རང་སྲིད་འབྱོར་བའི་དཔལ་འབྲས་ཀྱིས་མཆོད་ནས། །སྲིད་གསུམ་འགྲོ་བའི་འདྲེན་པར་མངའ་ཕུལ་ཏེ། །འཛིན་མའི་འཁྱོན་འདི་རྫོགས་ལྡན་ཇི་བཞིན་བསྐྱངས།། །།གསུམ་པ་བསྟན་པའི་བྱ་བ་ཐོས་བསམ་བསྒོམ་གསུམ་མཛད་པའི་ཚུལ་ནི། ཐོག་མེད་དུས་ནས་ཤེས་བྱ་ཀུན་མཁྱེན་ཡང་། །འཇིག་རྟེན་དྲངས་ཕྱིར་ཡོངས་འཛིན་མཁས་རྣམས་ལས། །རིགས་གནས་ཆུ་གཏེར་རྣམ་དཔྱོད་ཧུབ་གཅིག་གིས། །སྐད་ཅིག་ཉིད་ལ་འདྲེན་མཁས་ཁྱོད་ཕྱག་འཚལ། །ཞེས་ཏེ། དེ་ནས་ཡང་རྒྱལ་བའི་གཞུང་ལུགས་རབ་འབྱམས་ལ་མཁྱེན་པའི་སྤྱན་རབ་ཏུ་གསལ་བའི་དབང་པོ་རྭ་དབོན་ཡོན་ཏན་འབྱུང་གནས་ཞེས་གྲགས་པ་རྩེ་གདོང་དུ་སྤྱན་དྲངས་ནས། ལྷག་པའི་ཚུལ་ཁྲིམས་ཀྱི་བསླབ་པ་མཐའ་དག་གི་མཛོད་དུ་གྱུར་པ་འདུལ་བ་མདོ་རྩ་བ་དང་། འདུལ་བ་རྒྱ་མཚོའི་སྙིང་པོ་བསྡུས་པ་ལྟ་བུ་འདུལ་བ་ཚིག་ལེའུར་བྱས་པ། རྒྱས་པའི་བསྟན་བཅོས་ཚད་མ་རྣམ་འགྲེལ། སྡེ་བདུན་མདོ་དང་བཅས་པའི་དགོངས་འགྲེལ་གྱི་བསྟན་བཅོས་ཚད་མ་རིག་པའི་གཏེར། སྡོམ་པ་གསུམ་གྱིས་རབ་ཏུ་དབྱེ་བ་ལ་སོགས་པ་གཙོ་བོར་གྱུར་པའི་ཆོས་ཀྱི་རྣམ་གྲངས་འགའ་ཞིག་ལུང་རིག་གི་མཐའ་སྤྱོད་དང་བཅས་ཏེ་ལེགས་པར་གསན་ཅིང་དཀའ་བའི་གནས་རྣམས་འབེལ་གཏམ་དང་རིག་ལུང་གི་སྒོ་ནས་ཀྱང་གཏན་ལ་ཕབ་པས། མཁྱེན་པའི་སྤྱན་ཟུར་ལྷུང་བ་ཙམ་གྱིས་ཤེས་པར་བྱ་བའི་གནས་དེ་དང་དེ་དག་གི་དཔྱིས་ཕྱིན་པར་རྒྱུ་མཚན་དང་བཅས་པར་ལེགས་པར་དགོངས་ཤིང་ཐུགས་སུ་ཆུད་ལ། ཁྱད་པར་དུ་ཚད་མ་རིག་པའི་གཏེར་གྱི་འགྲེལ་པ་འགྲེལ་བཤད་དང་བཅས་པ་དུ་མའི་ཚིག་དོན་ཐམས་ཅད་མེ་ལོང་དྭངས་པ་ལ་གཟུགས་བརྙན་རྣམ་པར་བཀྲ་བ་ལྟར། བདག་ཉིད་ཆེན་པོ་འདིའི་ཐུགས་ལ་གསལ་བར་སྨིན་ཏེ། བརྒལ་ཞིང་བརྟགས་པའི་ཚུལ་གྱིས་རིགས་པ་དང་མི་རིགས་པ་དང་མི་རིགས་པ་རྣམ་པར་འབྱེད་པ་ལ་མཁས་པའི་སྤོབས་པས་ཕ་རོལ་གྱི་ཟིལ་གྱིས་གནོན་པར་མི་ནུས་པའི་སྨྲ་བའི་ཁྱུ་མཆོག་ཆེན་པོར་གྱུར་པས་དུས་མཉམ་པའི་སྐྱེ་བོ་ཀུན། ཤེས་རབ་མཚུངས་མེད་དེ་ལྟ་བུ་འཇམ་དབྱངས་མ་གཏོགས་གཞན་ལ་མི་ཡོང་ཞེས་ཟེར། དེ་དུས་སྔ་དྲོ་གསོལ་ཇ་སྦྱོར་རེ་ཙམ་གྱི་བར་ལ་མདའ་ཚད་ཤོག་བུ་བདུན་རེ་ཙམ་ཟིན་པ་ཡང་བྱས་ཞེས་གསུངས་ཞིང་། ཇི་སྙེད་མཁྱེན་ཅིང་ཐུགས་སུ་ཆུད་པ་ཐམས་ཅད་ཀྱང་འབད་རྩོལ་ཆེན་པོས་ནན་ཏན་མི་དགོས་པར་ལོ་བརྒྱར་སྦྱངས་པ་ལྟར་བསྙེལ་བ་མེད་པའི་དྲན་པ་དང་། གཏུགས་པ་མེད་པའི་སྤོབས་པ་བཏགས་ཐོགས་པ་མེད་པར་རང་གི་ངང་གིས་འབྱུང་བ་ནི་བདག་ཉིད་ཆེན་པོའི་ཐུན་མོང་མ་ཡིན་པའི་ཡོན་ཏན་དུ་སྣང་ངོ་། །ཉིད་ཀྱི་ཞལ་ནས་ཀྱང་། གསང་སྟོན་སློབ་དཔོན་ཡོན་ཏན་འབྱུང་གནས་ལ། །འདུལ་བ་མདོ་རྩ་ཀཱ་རི་ཀཱ་ལ་སོགས། །ཚད་མ་རྣམ་འགྲེལ་རིག་གཏེར་སྡོམ་གསུམ་དང་། །ཕ་རོལ་ཕྱིན་པའི་གཞུང་ལུགས་འགའ་ཞིག་མནོས། །སྔགས་ཀྱི་སྡེབ་སྦྱོར་ལག་ལེན་ཕྲན་ཚེགས་བསླབས། །དེ་ལྟར་ཐོས་པའི་གཞུང་ལུགས་ཐམས་ཅད་ལ། །བསལ་བས་སྒྲོ་འདོགས་ཆོད་ཅིང་བསྒོམ་ན་ཡང་། །ཐེ་ཚོམ་མི་ཟ་ཡིད་ཆེས་ཅུང་ཟད་ཡོད། །ཅེས་གསུངས་སོ། །དེ་ནས་བར་སྐབས་ཞིག་ཏུ་དཔལ་ས་སྐྱའི་རིན་ཆེན་སྒང་དུ། ཆོས་ཀྱི་རྒྱལ་པོ་རྒྱ་གར་ཤེས་རབ་རྒྱལ་མཚན་སྐུ་མཆེད་ཀྱི་ནང་རྟེན་རྡོ་རྗེ་འཆང་ཆེན་པོའི་གསེར་སྐུ་གདན་ས་ཆེན་པོའི་ཆུ་བྱང་ན་སྐུ་ཚད་ཆེ་བར་གྲགས་པ་བཞེངས། ཨེ་ཝཾ་ནས་འདྲེན་མཆོག་ཆོས་ཀྱི་རྒྱལ་པོ་དཔོན་སློབ་རྣམས་སྤྱན་དྲངས་ནས་རབ་གནས་ཀྱི་ཆོ་ག་རྒྱས་པ་དང་། བཀྲ་ཤིས་དང་དགའ་སྟོན་རྒྱ་ཆེན་པོ་མཛད་ཅིང་དམ་པའི་ཆོས་ཀྱི་རྣམ་གྲངས་འགའ་ཞིག་ཀྱང་གསན་ནས་སོ་སོར་ཆགས་ཕེབས། སླར་ཡང་ཡབ་ཀྱི་དགོངས་རྫོགས་དང་སྒོ་བསྟུན་ནས་རྩེ་གདོང་དུ་སྤྱན་དྲངས་ཏེ་ཟབ་པ་དང་རྒྱ་ཆེ་བའི་དམ་པའི་ཆོས་མང་དུ་གསན་ནོ། །ལུག་ལོའི་དབྱར་འདྲེན་མཆོག་ཆོས་ཀྱི་རྗེའི་བཀས་གདན་སའི་དབྱར་ཆོས་ལ་ཕེབས་མི་དགོས་ན། གནས་སྐབས་སུ་བར་ཆད་ཞི་ཞིང་མཐར་ཐུག་ཡི་དམ་ལྷས་རྗེས་སུ་འཛིན་ལ། རང་གཞན་གྱི་དོན་གཉིས་འགྲུབ་པར་འགྱུར་བས། ཐུགས་དམ་བསྙེན་པ་མཛད་ན་ཤིན་ཏུ་ལེགས་པའི་བཀའ་ལུང་དང་། ཉམ་ལེན་མཛད་ཚུལ་གྱི་བསླབ་བྱ་དང་། ཆོས་ཀྱི་རྒྱལ་པོ་འཕགས་པའི་བདུད་རྩི་རིལ་བུ་སོགས་བྱིན་རླབས་ཀྱི་རྟེན་དང་བཅས་པ་གནང་བ་ལ་བརྟེན། རྩེ་གདོང་བླ་བྲང་གི་གཟིམས་ཁང་རྩེར་དཔོན་སློབ་ཉུང་ཤས་ཀྱིས་སྐུ་མཚམས་མཛད་ནས་སྟན་ཐོག་གཅིག་ཏུ་མི་ཚིག་གི་བར་མ་ཆོད་པའི་དཔལ་ཀྱེ་རྡོ་རྗེའི་དཀྱིལ་འཁོར་གྱི་བསྙེན་པ་དང་། བཅུ་ཆའི་སྦྱིན་སྲེག་དང་བཅས་པ། རྡོ་རྗེ་ཕུར་པའི་བསྙེན་པ། རྡོ་རྗེ་ནག་པོ་ཆེན་པོའི་བསྙེན་པ་རྣམས་མཐར་ཕྱིན་པར་མཛད་པས་མཚན་མ་ཁྱད་པར་ཅན་དུ་མ་བརྙེས་པར་གྱུར་ཏོ། །དེ་ནས་བརྩམས་ཏེ་གནས་སྐབས་ཐམས་ཅད་དུ་རིམ་པ་གཉིས་ཀྱི་ཏིང་ངེ་འཛིན་ཟབ་མོ་ལ་ཐུགས་ནམ་ཡང་གཡེལ་བ་མི་མངའ་ཞིང་། མཆོད་གཏོར་གྱི་རྣལ་འབྱོར་ལ་སོགས་པ་རྣམས་ཀྱང་དུས་ལས་ཡོལ་བ་མི་སྲིད་ལ། འཆད་ཉན་དང་གཟིགས་རྟོག་ལ་སོགས་པ་ཐམས་ཅད་ཀྱང་སྣང་སྟེང་སྒྱུ་མ་ལྟ་བུར་མཁྱེན་པའི་ཆོས་ཅན་འཁོར་འདས་དབྱེར་མེད་ཀྱི་ཉམས་ལེན་གྱི་གནད་ཟབ་མོ་དང་མ་བྲལ་བར་མཛད་པས་ཐུན་མཚམས་ཀྱི་རྣལ་འབྱོར་ཚུན་ཆད་ཀྱང་རྒྱུད་སྡེ་དང་མཐུན་པའི་ཉམས་ལེན་ཁོ་ན་སྐུ་ཉམས་སུ་བསྟར་བར་མཛད་པ་ཡིན་ནོ། །ཞེས་ཁུམས་སོ། །དེ་ནས་ཡང་ཤིང་ཕོ་བྱི་བའི་ལོའི་དབྱར། འདྲེན་མཆོག་ཆོས་ཀྱི་རྗེ་རྩེ་གདོང་གི་སྲིད་གསུམ་རྣམ་རྒྱལ་གྱི་ཆོས་སྡེར་སྤྱན་དྲངས་ཏེ་གསུང་ངག་རིན་པོ་ཆེ་ལམ་འབྲས་བུ་དང་བཅས་པའི་གདམས་ངག་དང་། ས་སྐྱ་པའི་ལྕགས་རིའི་ཁོངས་མི་འདའ་བའི་ཟབ་ཆོས་བཞི་ལ་སོགས་པ་གདམས་ངག་དེའི་ཆ་ལག་ཟབ་མོ་ཐམས་ཅད་ཉམས་འཁྲིད་ཀྱི་ཚུལ་དུ་ལེགས་པར་གསན་ཅིང་། དེ་དང་རྗེས་སུ་འབྲེལ་བའི་དབང་དང་བྱིན་རླབས་དང་། རླུང་དང་འཁྲུལ་འཁོར་ལ་སོགས་པའི་ཕྱག་ལེན་ཕྲ་ཞིང་ཕྲ་བ་ཚུན་ཆོད་ཀྱང་ལེགས་པར་སྦྱངས་ཤིང་ཐུགས་སུ་ཆུད་པར་མཛད་དོ། །གཞན་ཡང་ཐེག་པ་ཆེན་པོའི་སེམས་བསྐྱེད་དང་། དེ་དག་གི་བསླབ་བྱ་དང་། དམ་ཚིག་གི་བཤད་པ་དང་། བསྐྱེད་རིམ་གྱི་བཤད་པ་དང་། ཟུར་བཀའ་ཁ་ཡར་དང་། རྗེས་གནང་དང་ལུང་གི་ཚོགས་རབ་ཏུ་མང་པོ་དང་བཅས་པ་གསན་ཅིང་། གསན་པ་དེ་དག་ཀྱང་མིང་ཙམ་མ་ཡིན་པར་དཔྱིས་ཕྱིན་པར་མཛད་པས། འདྲེན་མཆོག་ཆོས་ཀྱི་རྗེ་ཡང་ཐུགས་ཤིན་ཏུ་རངས་པར་གྱུར་ཏེ། ཆོས་བདག་པོ་ལ་འཕྲོད་པས། བསྟན་པ་དང་འགྲོ་བའི་དོན་རྒྱ་ཆེན་པོ་མཛད་དགོས་སོ་ཞེས་གསུང་ཞིང་དགེས་སྤྲོ་ཤིན་ཏུ་ཆེ་བར་མཛད། བདག་ཉིད་ཆེན་པོ་དཔོན་གཡོག་རྣམས་ཀྱིས་ཀྱང་བསྙེན་བཀུར་འབུལ་ནོད་བསམ་གྱིས་མི་ཁྱབ་པ་མཛད་དོ། །དུས་དེ་ཉིད་ཀྱི་ཚེ་རྗེ་བཙུན་དམ་པ་མུས་པ་ཆེན་པོ་འདྲེན་མཆོག་ཆོས་ཀྱི་རྗེ་མཇལ་བ་ལ་རྩེ་གདོང་དུ་ཕེབས་ཏེ། ཕྱོགས་ལས་རྣམ་རྒྱལ་དུ་ཞག་གྲངས་ཁ་ཡར་བ་ཅིག་བཞུགས། འདྲེན་མཆོག་ཆོས་ཀྱི་རྗེའི་བཀས་གནང་ནས། བདག་ཉིད་ཆེན་པོ་སྐུ་མཆེད་རྣམས་ཀྱི་ཕྱག་ན་རྡོ་རྗེ་འཆི་བདག་འཇོམས་པ་དང་། བདེ་མཆོག་ལོ་དྲིལ་ལ་སོགས་པ་ཟབ་རྒྱས་ཀྱི་དམ་པའི་ཆོས་མང་དུ་གསན་ནོ། །དེ་དག་ལ་འདི་སྐད་ཅེས། དཔལ་ལྡན་རྫོགས་པའི་བྱང་ཆུབ་ཆེ་བརྙེས་པའི། །གསུང་གི་དབང་ཕྱུག་རྒྱལ་སྲས་གཞོན་ནུ་ཡང་། །ཁྱབ་བདག་རྡོ་རྗེ་སེམས་དཔའི་ཞལ་སྔ་ལས། །མི་མཉམ་ཆོས་ཀྱི་བདུད་རྩིའི་རོ་མཆོག་མྱངས། །འདི་ན་གཞན་གྱི་ཡུན་དུ་མ་ཐོབ་པའི། །མཁས་པས་བསྐྱེད་པའི་ལེགས་བཤད་ལང་ཚོ་ལ། །ཁྱོད་ཀྱིས་མཁྱེན་པའི་སྤྱན་ཟུར་མཐོང་ཙམ་གྱིས། །ཚིག་དོན་ཐུགས་ལ་གཅགས་པའི་རྩེ་དགའ་ཐོབ།། །།གཉིས་པ་ཚིགས་ཕྱི་མ་དགེ་སློང་གི་རྟེན་ལ་བསྟན་པའི་བྱ་བ་མཛད་པའི་ཚུལ་ལ་གཉིས་ཏེ། སྡོམ་པ་ཇི་ལྟར་ནོད་པའི་ཚུལ་དང་། ཉན་བཤད་ཇི་ལྟར་མཛད་པའི་ཚུལ་ལོ། །དང་པོ་ནི། ཁྱོད་ཀྱིས་ཐར་པའི་སྐས་ལ་བདེ་བླག་ཏུ། །བགྲོད་པ་མཚོན་ཕྱིར་ལེགས་གསུང་འདུལ་བ་ནས། །ཇི་སྐད་བཤད་པའི་བསླབ་པ་ཀུན་རྫོགས་ཏེ། །སྐྱོན་བྲལ་ཚངས་པར་སྤྱོད་པའི་རྩེ་མོར་འཛེགས། །ཞེས་ཏེ། དེ་ནས་ཡང་རྒྱལ་བའི་བསྟན་པ་ལ་ཞུགས་ལ་ཡོངས་སུ་རྫོགས་པ་ནི་དགེ་སློང་ཉིད་ཡིན་པར་དགོངས་ནས། དགོངས་ལོ་ཉི་ཤུར་ཕེབས་པ་མིག་དམར་ཞེས་པ་རྒྱ་ནག་རྩིས་པའི་ཤིང་ཕོ་བྱི་བའི་ལོ། ཉི་མ་སེང་གེའི་ཁྱིམ་དུ་ཞུགས་པ། ཁྲུམས་ཀྱི་ཟླ་བའི་མར་ངོའི་གྲལ་ཚེས་སྔ་དྲོའི་གྲིབ་ཚོད་རྐང་པ་གཉིས་དང་། སྐྱེས་བུ་གཅིག་གི་དུས་སུ། མཁན་པོ་སྔར་གྱི་དེ་ཉིད་དང་། ལས་ཀྱི་སློབ་དཔོན་རྒྱལ་བའི་བཀའ་ཚུལ་རབ་འབྱམས་ལ་ཐོགས་པ་མེད་པའི་མཁྱེན་པའི་སྤྱན་རས་རབ་ཏུ་གསལ་ཞིང་། དམིགས་པ་མེད་པའི་ཐུགས་རྗེ་ཆེན་པོས་སྐལ་བར་མཚམས་པའི་གདུལ་བྱ་རྣམས་ལ་མཆོག་ཏུ་བརྩེ་བའི་བདག་ཉིད། ས་གསུམ་གྱི་འགྲོ་བའི་བླ་མ་ཆོས་ཀྱི་རྗེ་སངས་རྒྱས་རིན་ཆེན་དཔལ་བཟང་པོ་དང་། གསང་སྟེ་སྟོན་པའི་སློབ་དཔོན་བདེ་བར་གཤེགས་པའི་གསུང་རབ་མཐའ་དག་ལ་ཐོགས་པ་མེད་པའི་མཁྱེན་རབ་ཅན་ཡོན་ཏན་འབྱུང་གནས་པས་མཛད་དེ། དགེ་འདུན་བཅུ་ཕྲག་ཕྱེད་ཀྱི་དབུས་སུ་བསྙེན་པར་རྫོགས་པ་དགེ་སློང་གི་སྡོམ་པ་རྣམ་པར་དག་པ་ཐོབ་པར་མཛད་དེ། ཚུལ་ཁྲིམས་ཀྱི་ཕུང་པོ་མིག་གི་འབྲས་བུ་ལྟར་གཅེས་པར་གཟུང་ནས། དགག་སྒྲུབ་གནང་གསུམ་གྱིས་བསླབ་པར་བྱ་བའི་ཆ་ཕྲ་ཞིང་ཕྲ་བ་རྣམས་ཀྱང་། གཞན་གྱིས་ཚེགས་ཆེན་པོས་བསྒྲུབ་པ་ལ་མི་ལྟོས་པར། སྐུ་གསུང་ཐུགས་ཀྱི་དབང་པོ་དུལ་ཞིང་ཞི་ལ་སྤྱོད་ལམ་བག་དང་ལྡན་པའི་ཀུན་སྤྱོད་དྲི་མ་མེད་པ། འཕགས་པ་རྟ་ཐུལ་གྲོང་ཁྱེར་དུ་བསོད་སྙོམས་ལ་རྒྱུ་བའི་རྣམ་པར་ཐར་པ་ལྟར། ཚུལ་ཁྲིམས་ཀྱི་དྲི་བསུང་རྒྱ་མཚོའི་གོས་ཅན་གྱི་མཐའ་ཀླས་པར་བཞུགས་ཏེ། འདོད་པ་བསོད་ཉམས་ཀྱི་མཐའ་དང་། ངལ་ཞིང་དུབ་པའི་མཐའ་གཉིས་སྤངས་པའི་དབུ་མའི་ལམ་མིག་འབྱེད་པ། ཡེ་ཤེས་འབྱེད་པ་ཉེ་བར་ཞི་བར་གྱུར་པ་ལ་བརྟེན་པར་མཛད་དོ། །དེ་དག་ལ་འདི་སྐད་ཅེས། ཞི་དང་ཉེར་ཞིའི་མྱོས་བུལ་མཐོ་ལྡན་ཞིང་། །ཀུན་ནས་དུལ་བའི་གསེར་གྱི་དྲྭ་བ་ཅན། །ཐུབ་བསྟན་སྐྱེད་ཚལ་མཛེས་པའི་གཉིས་འཐུང་ཁྱོད། །ཡོངས་རྫོགས་བསྟན་པའི་ཁུར་ཆེན་འདེགས་པར་བཟོད། །སྤྱོད་ལམ་ཀུན་ནས་དུལ་བ་རྟ་ཐུལ་ཏེ། །བསླབ་བྱར་གུས་པ་ཀ་ཏ་ཡ་ནའི་བུ། །སྦྱངས་པའི་ཡོན་ཏན་ལྡན་པ་འོད་བསྲུངས་བཞིན། །དྲི་ཞིམ་བལྟ་ན་སྡུག་ལ་འོད་ཆགས་འབར།། །།གཉིས་པ་ཉན་བཤད་ཇི་ལྟར་མཛད་པའི་ཚུལ་ལ་གཉིས་ཏེ། གསན་པ་གཙོ་བོར་མཛད་པའི་ཚུལ་དང་། འཆད་ཉན་བསྒོམ་གསུམ་སྤེལ་མར་མཛད་པའི་ཚུལ་ལོ། །དང་པོ་ནི། ཁྱོད་ནི་མཁྱེན་པའི་ལང་ཚོ་ཆེར་རྒྱས་ཀྱང་། །བློ་གསལ་ཡོངས་ཀྱི་དཔྱད་བྱ་འདི་ཡིན་ཞེས། །མང་དུ་གསན་པའི་སྙིམ་པ་རབ་བརྐྱངས་ཏེ། །མཁས་མང་ཞལ་གྱི་བདུད་རྩི་དགེས་པར་གསོལ། །ཞེས་ཏེ། དེ་ལྟར་ངེས་པར་ལེགས་པའི་ལམ་ལ་གཅིག་ཏུ་གཞོལ་ཞིང་ལྷག་པའི་ཚུལ་ཁྲིམས་ངུར་སྨྲིག་གི་གོས་ཀྱི་རབ་ཏུ་མཛེས་པར་མཛད་ནས། སླར་ཡང་རང་གཞན་རྣམ་པར་གྲོལ་བའི་བདུད་རྩི་ཐོབ་པར་བྱས་པས་ཐབས་ཀྱི་གཙོ་བོ་ནི། དམ་པའི་ཆོས་ཐོས་ནས་ཉམས་སུ་ལེན་པ་དང་། གཞན་ལ་ཕན་པ་གཙོ་བོར་བྱེད་པ་ཉིད་ཡིན་ནོ་སྙམ་དུ་དགོངས་ཤིང་། དེ་ཡང་རྩ་བ་དྲི་མ་མེད་པའི་གསུང་རབ་རྣམས་ལ་ཐོས་པ་བྱ་བ་ཉིད་སོ་སོར་རྟོགས་པའི་ཤེས་རབ་ཀྱི་འཇུག་ངོགས་ཡིན་པར་མཁྱེན་ནས། བདག་ཅག་གི་བླ་མ་འདིས་ཡོངས་ཀྱི་དགེ་བའི་བཤེས་གཉེན་རྣམས་ལས་ཇི་ལྟར་ཐོས་པ་མཛད་པའི་ཚུལ་མདོ་ཙམ་བརྗོད་ན། ལྷ་བཅས་འགྲོ་བའི་འདྲེན་མཆོག་དོན་གྱི་སླད་དུ་མཚན་ནས་སྨོས་ཏེ་ཆོས་ཀྱི་རྗེ་རྡོ་རྗེ་འཆང་ཆེན་པོ་དཀོན་མཆོག་འཕེལ་བའི་དྲུང་དུ། སྔ་ཕྱིར་དམ་པའི་ཆོས་གསན་པའི་རྣམ་གྲངས་ལ། ཐེག་པ་ཆེན་པོ་དབུ་མ་ལུགས་ཀྱི་སེམས་བསྐྱེད། དབང་གི་སྔོན་འགྲོའི་སེམས་བསྐྱེད། དེ་གཉིས་ཀྱི་ཡིག་ཆ་རྗེ་བཙུན་ཁུ་དབོན་གྱི་མཛད་པའི་ལུང་། བཅོམ་ལྡན་འདས་སྙིང་པོ་ཀྱེ་རྡོ་རྗེའི་དབང་། བདག་མེད་མ་ལྷ་མོ་བཅོ་ལྔའི་དབང་། གཤིན་རྗེ་གཤེད་དམར་པོ་ལྷ་ལྔའི་དབང་། འཇིགས་བྱེད་ས་ལུགས་ཀྱི་དབང་། མི་འཁྲུགས་པ་ལྷ་དགུའི་དབང་། ཚེ་དཔག་མེད་ལྷ་དགུའི་དབང་། གསུང་ངག་རིན་པོ་ཆེའི་འཁྲིད། ལམ་དུས་ཀྱི་དབང་། རྡོ་རྗེ་བདག་མེད་མའི་བྱིན་རླབས། ལམ་ཟབ་བླ་མའི་རྣལ་འབྱོར་གྱི་བྱིན་རླབས། རྣལ་འབྱོར་དབང་ཕྱུག་གི་བྱིན་རླབས་གཉིས། ཡིག་བརྒྱ་དང་ཨཥྚའི་བཟླས་ལུང་། རྣམ་འཛོམས་བིར་ལུགས་ཀྱི་བྱིན་རླབས། ཚར་གསུམ་ཁུག་པ། བརྡ་དོན་གསལ་བ་སོགས་ལམ་འབྲས་དང་འབྲེལ་བའི་བྱིན་རླབས་མཐའ་དག་དང་ལམ་སྦས་བཤད་ཀྱི་འཁྲིད་རྣམས་གསན། དེ་དག་དང་རྗེས་སུ་འབྲེལ་བའི་ཡིག་ཆ་ལ་གླེགས་བམ་དུ་ཅིས་ཀྱང་བཞུགས་པའི་ཡིག་སྣ་བཞི་བཅུ་ཞེ་དགུ་རྡོ་རྗེའི་ཚིག་རྐང་དང་བཅས་པ། ལས་དང་པོ་པ་དང་ཐུན་མོང་དུ་དགོས་པའི་ཆོས་བདུན་གྱི་བཤད་པ་དང་། ལག་ལེན། མན་ངག་ཕྲ་མོའི་རྐང་གྲངས་དུ་གྲགས་པ་དཀར་ཆག་ནང་བཞིན་གསན། གཞན་ཡང་བླ་མ་ལྔ་བཅུ་པ། དེའི་ཊཱིཀྐ་རྗེ་བཙུན་གྱིས་མཛད་པ། ཚོགས་འཁོར་ཚིམ་པ་དྲུག་པ། ཡབ་ཡུམ་གྱི་བསྟོད་པ་གཉིས། ཀྱེ་རྡོ་རྗེའི་བཀྲ་ཤིས་རྣམས་གསན། རྗེ་འབྲོག་མིའི་ཟབ་ཆོས་ལ། ཌཱོམྦི་བའི་ལྷན་ཅིག་སྐྱེས་གྲུབ། མཚོ་སྐྱེས་ཀྱི་བསྐྱེད་རིམ་ཟབ་པའི་ཚུལ་དགུ་དང་། རྫོགས་རིམ་མར་མེའི་རྩེ་མོ་ལྟ་བུ། ངག་དབང་གྲགས་པའི་ཕྱག་རྒྱ་ཆེན་པོ་ཡི་གེ་མེད་པ་བྱིན་རླབས་དང་བཅས་པ། ཏོག་རྩེ་པའི་བསམ་མི་ཁྱབ་བྱིན་རླབས་དང་བཅས་པ། འཕགས་པ་ཀླུ་སྒྲུབ་ཀྱི་མཆོད་རྟེན་དྲུང་ཐོབ། ནག་པོ་སྤྱོད་པ་བའི་གཏུམ་མོ་ལམ་རྫོགས། ནག་པོ་ཨུ་ཙི་ཏྲ་འཆི་བ་མེད་པའི་ཡོན་པོ་བསྲང་བ་དང་། རྒྱལ་ཆེན་ཨིནྡྲ་བྷཱུ་ཏིའི་ཕྱག་རྒྱས་ལམ་རྫོགས་པ་སྟེ། ལམ་སྐོར་ཕྱི་མ་བརྒྱད་དུ་གྲགས་པ། ཤཱནྟི་པའི་མདོ་རྒྱུད་བསྲེ་བ། ཛྙ་ན་ཤྲཱི་དང་ཤེས་རབ་འབྱུང་གནས་སྦས་པ་དང་རིན་ཆེན་རྡོ་རྗེ་གསུམ་གྱི་བར་ཆད་གསུམ་སེལ། ངག་དབང་གྲགས་པའི་གཉུག་མ་དྲན་གསལ། ནཱ་རོ་པའི་སྡུག་བསྔལ་གསུམ་སེལ་ཏེ་སྒོ་དྲུག་ཆོས་འབྲེལ་དུ་གྲགས་པ་རྣམས་གསན། ཡང་གསུང་ངག་བླ་མ་བརྒྱུད་པའི་རྣམ་ཐར་ཐོར་བུ་བར་གྲགས་པ་རྣམས་དང་། གཞུང་བཤད་སྲས་དོན་མ། འཁྲིད་ཡིག་ཞང་བྱ་རུ་བས་མཛད་པ། ཀླན་དཀར་བ་སེང་གེ་རྒྱལ་མཚན་གྱིས་མཛད་པ། ཉན་ཆེན་པས་མཛད་པ་གཉགས་སྙིང་པོ་རྒྱལ་མཚན་གྱིས་མཛད་པ་རྣམས་གསན་ཏེ། མདོར་ན་ལམ་འབྲས་ལམ་སྐོར་ཞར་བྱུང་གི་མན་ངག དེ་དག་དང་རྗེས་སུ་འབྲེལ་བའི་ཡིག་ཆ་ཕྲན་ཚེགས་དང་བཅས་པ། ལམ་བསྡུས་ཏེ་སྒྲུབ་པའི་ལུང་སྦྱིན་པའི་བར་ལན་གཉིས་ཀྱི་བར་དུ་གསན་ནོ། །གཞན་ཡང་དྲིལ་བུ་རིམ་ལྔའི་ཁྲིད། བྱིན་རླབས་ཡིག་ཆའི་ལུང་དང་བཅས་པ། ནག་པོ་རིམ་བཞིའི་ཁྲིད། རིམ་བཞི་ལམ་སློང་དང་། ཁྲིད་ཡིག་གསུང་བགྲོས་མའི་ལུང་དང་། བདེ་མཆོག་དཀར་པོའི་བྱིན་རླབས་ཁྲིད་དང་བཅས་པ། བྱིན་རླབས་ཀྱི་ཡི་གེ ཁྲིད་ཡིག་ཆེ་ཆུང་གསུམ། ནཱ་རོ་མཁའ་སྤྱོད་ཀྱི་བྱིན་རླབས་དང་། དེ་ལ་བརྟེན་པའི་འདའ་ཁ་མའི་མན་ངག་ཟབ་མོ། ཤིན་ཏུ་སྤྲོས་མེད་ཀྱི་ཁྲིད་བྱིན་རླབས་དང་བཅས་པ། བིརྺ་པས་མཛད་པའི་བསྐྱེད་རྫོགས་ཀྱི་གཞུང་རྣམས་དང་། སྤྲོས་མེད་མཛེས་བརྒྱན། སྤྲོས་མེད་རྒྱུན་གྱི་རྣལ་འབྱོར། དཔའ་བོ་གཅིག་པའི་མངོན་རྟོགས་རྣམས་གསན། གཞན་ཡང་ཀུ་རུ་ཀུལླེ། འདོད་པའི་རྒྱལ་པོ། ཚོགས་ཀྱི་བདག་པོ་རྣམས་ཀྱི་རྗེས་གནང་གསན་ནས། ཀུ་རུ་ཀུལླེའི་རྗེས་གནང་ལོ་རྒྱུས་དང་བཅས་པ། སྒྲུབ་ཐབས་ལྷན་སྐྱེས་རོལ་པས་མཛད་པ། རྡོ་རྗེ་གདན་པའི་མན་ངག་ཆེ་ཆུང་གསུམ། བསྙེན་སྒྲུབ་ལས་གསུམ་རྗེ་བཙུན་གྱིས་མཛད་པ། འདོད་རྒྱལ་གྱི་སྐོར་ལ། སྔགས་ཀྱི་རྒྱལ་པོའི་སྒྲུབ་ཐབས་རིན་ཆེན་རྡོ་རྗེས་མཛད་པ། དེའི་འགྲེལ་པ་ས་ཆེན་གྱིས་མཛད་པ། དབང་གི་ཞལ་གདམས། སྐུ་གསུང་ཐུགས་ཀྱི་རབ་གནས། བཟླས་ལུང་གི་མན་ངག གཏོར་མའི་ཞལ་གདམས། དྲག་པོའི་ལས་སྦྱོར། འཁོར་ལོའི་མན་ངག ལས་བཞིའི་ཟིན་བྲིས། གསང་སྒྲུབ། རིན་ཆེན་སྒྲུབ་པའི་མན་ངག ཞི་རྒྱས་དྲག་རྣམས་ལ་ཁ་སྒྱུར། སྦྱིན་སྲེག བསྟོད་པ། མཆོད་འབུལ། རྟགས་ཡིག རྟེན་འབྲེལ་གྱི་ཆོ་ག བརྒྱུད་པའི་ལོ་རྒྱུས་སྒྲུབ་ཐབས་ཆོས་རྗེ་རྡོ་རྗེ་འཆང་གིས་མཛད་པ། ཚོགས་བདག་གི་ལོ་རྒྱུས། སྒྲུབ་ཐབས་དི་པཾ་ཀ་རས་མཛད་པ། བསྙེན་སྒྲུབ་ལས་གསུམ། བསྟོད་པ་འཕགས་པས་མཛད་པ། རྗེས་གནང་གི་ཡི་གེ་དབང་རྒྱས་གཉིས་ཀྱི་སྦྱིན་སྲེག ཚོགས་བདག་གི་གཟུངས་རྣམས་གསན། སྒྲུབ་ཐབས་བརྒྱ་རྩར་གྲགས་པ་བ་རི་བས་བསྒྱུར་བ་དང་། སྒྲུབ་ཐབས་བརྒྱ་མཚོ་སྤྱལ་ལུང་ལོ་ཙཱ་བས་བསྒྱུར་བ་གཉིས་ཀྱི་རྗེས་གནང་ལུང་དང་བཅས་པ། ཐུགས་རྗེ་ཆེན་པོ་སྐྱེར་སྒང་ལུགས་ཀྱིས་རིགས་གཏད། སྒྲུབ་ཐབས་མར་མེ་མཛད་ཀྱིས་མཛད་པ། རིག་གཏད་ཀྱི་ཆོ་ག སྐྱེར་སྒང་པས་མཛད་པའི་བསྟོད་པ། རྣམ་རྒྱལ་ལྷ་དགུའི་རྗེས་གནང་། རྣམ་འཇོམས་བ་རི་བའི་ལུགས་ཀྱི་རྗེས་གནང་། གུར་མགོན་ལྕམ་དྲལ་དང་ལྷ་བརྒྱད་ཀྱི་རྗེས་གནང་དང་། ལས་མགོན་པུ་ཏྲ་མིང་སྲིང་གི་རྗེས་གནང་རྣམས་གསན། གཞན་ཡང་བདེ་མཆོག་རྩ་བའི་རྒྱུད་ལེའུ་ལྔ་བཅུ་ང་གཅིག་པ། གོང་མའི་ས་བཅད། བཀའ་འགྲེལ་མུ་ཏིག་ཕྲེང་བ། བཤད་རྒྱུད་རྣལ་འབྱོར་མ་ཀུན་སྤྱོད། རྗེ་བཙུན་ཆེན་པོའི་འགྲེལ་པ་དང་བཅས་པའི་སྟེང་ནས་བཤད་པ་གསན། གཞན་ཡང་ཀྱེ་རྡོར་འགྲེལ་པ་ལུགས་ཀྱི་ཆོས་སྐོར་ལ། སྒྲུབ་ཐབས་བདུད་རྩི་འོད། ལྷན་ཅིག་སྐྱེས་གྲུབ། ཚོགས་ཀྱི་འཁོར་ལོ། འདུ་བ་བསྒྲགས་པ། དེ་ཉིད་བཅུ་པ། དཔའ་བོ་གཅིག་པའི་སྒྲུབ་ཐབས། ལྷ་དགུའི་སྒྲུབ་ཐབས། ཕྱག་གཉིས་པའི་སྒྲུབ་ཐབས། དྲན་པ་གཅིག་པ་གརྦྷ་བ་རི་པས་མཛད་པ། བདག་མེད་མ་དཔའ་བོ་གཅིག་པ་བསོད་སྙོམས་པས་མཛད་པ། གུར་གྱི་སྒྲུབ་ཐབས། བཟང་པོ་ཡོངས་གཟུང་། ཡན་ལག་དྲུག་པ། བདག་མེད་མའི་སྒྲུབ་ཐབས། ཀུ་མུ་ཏི་རྣམས་མི་ཐུབ་ཟླ་བས་མཛད་པ། རིན་ཆེན་འབར་བ། མཚོ་སྐྱེས་ཀྱིས་མཛད་པའི་དཀྱིལ་ཆོག་ནས་གླིང་མ། སྒྲུབ་ཐབས་མཚོ་སྐྱེས། ཚོགས་འཁོར་དམ་ཚིག་ལྔ་པ། བསྟོད་པ་ཉི་ཤུ་པ། འགྲེལ་པ་པདྨ་ཅན། སྐབས་ཀྱི་འགྲེལ་ཆུང་བརྒྱད། སློབ་དཔོན་ནག་པོ་པས་མཛད་པའི་དཀྱིལ་ཆོག་གཞུང་འགྲེལ། སྒྲུབ་ཐབས་དེ་ཉིད་གསལ་བ། ཕྱག་བཅུ་དྲུག་པ་དཔའ་གཅིག བདག་མེད་མའི་སྒྲུབ་ཐབས་ཆེ་ཆུང་གཉིས། རབ་གནས་ཚུལ་ཟབ་མོ། སྦྱིན་སྲེག རོ་སྲེག ཚོགས་འཁོར། གཤིན་གྱི་ཆོ་ག མཆོད་རྟེན་གྱི་ཆོ་ག རྫོགས་རིམ་གྱི་གཞུང་། དགྲ་ལས་རྣམ་རྒྱལ་གྱིས་མཛད་པའི་ཕྱག་རྒྱ་བཞི་པ་རྣམས་གསན། བདེ་མཆོག་གི་སྐོར་ལ། སྡོམ་འབྱུང་གི་འགྲེལ་པ་རཏྣ་རཀྵི་ཏས་མཛད་པ། དཔལ་མངོན་པར་རྟོགས་པ། དེའི་འགྲེལ་པ། ཕྱི་རོལ་མཆོད་པའི་ཆོ་ག ལག་མཆོད། གཏོར་མའི་ཆོ་ག་སྟེ་ལོ་ཡཱི་པའི་སྨད་ལྔར་གྲགས་པ་རྣམས་གསན། ཡང་ནག་པོ་པས་མཛད་པའི་བདེ་མཆོག་གི་སྒྲུབ་ཐབས། དཀྱིལ་ཆོག སྦྱིན་སྲེག་སྟེ་བསྐྱེད་རིམ་བསྐོར་གསུམ། དཔྱིད་ཀྱི་ཐིག་ལེ། གསང་བའི་དེ་ཁོ་ན་ཉིད་རབ་ཏུ་གསལ་བ། ཨོ་ལ་པ་ཏི་སྟེ་རྫོགས་རིམ་སྐོར་གསུམ། བདེ་མཆོག་ལུས་དཀྱིལ་གྱི་སྒྲུབ་ཐབས། དཀྱིལ་ཆོག རིམ་ལྔའི་གཞུང་རྣམས་དྲིལ་བུ་པས་མཛད་པ་གསན། ཡང་གསང་བ་འདུས་པའི་ཆོས་སྐོར་ལ། སྒྲུབ་ཐབས་མདོར་བྱས། མདོ་བསྲེ། རྣམ་གཞག་རིམ་པ། དཀྱིལ་ཆོག་ཉི་ཤུ་པ། དཀྱིལ་ཆོག་ཟུང་འཇུག་གསལ་བ། དཀྱིལ་ཆོག་དང་རྡོ་རྗེ་སེམས་དཔའི་མཆོད་ཆོག་ནག་པོ་པས་མཛད་པ། རྡོར་སེམས་སྒྲུབ་ཐབས་ཟླ་གྲགས་ཀྱིས་མཛད་པ། བྱང་ཆུབ་སེམས་འགྲེལ། ཡ་ར་ལ་ཝ་སོགས་ཚུལ་བཞིར་བཤད་པ། རིམ་ལྔའི་གཞུང་། དོན་འགྲེལ་བསྡུས་དོན་སྒྲོན་མ། བདག་བྱིན་རླབས། རིམ་པ་ཁོང་བསྡུ། འགོས་ཀྱི་སྟོང་ཐུན་ཆེན་མོ་རྣམས་གསན། ཡེ་ཤེས་ཞབས་ཀྱི་སྐོར་ལ། སྒྲུབ་ཐབས་ཀུན་བཟང་། འཇམ་དཔལ་ཞལ་ལུང་། གྲོལ་བའི་ཐིག་ལེ། བདག་སྒྲུབ་པ་རྣམས་ཡེ་ཤེས་ཞབས་ཀྱིས་མཛད་པ། དཀྱིལ་ཆོག་བཞི་བརྒྱ་ལྔ་བཅུ་པ་མར་མེ་མཛད་བཟང་པོས་མཛད་པ། ཞལ་ལུང་དང་གྲོལ་ཐིག་གི་འགྲེལ་པ་སྨན་པའི་ཞབས་ཀྱིས་མཛད་པ། གསང་འདུས་སྤྱན་རས་གཟིགས་ཀྱི་སྒྲུབ་ཐབས་དཱི་པཾ་ཀ་རས་མཛད་པ། གཞན་ཡང་རྗེ་བཙུན་ས་སྐྱ་པ་གོང་མ་ལྔའི་བཀའ་འབུམ། ཆོས་ཀྱི་རྗེ་རྡོ་རྗེ་འཆང་ཆེན་པོའི་བཀའ་འབུམ་པོད་བཞི་མ། རྗེ་སེམས་དཔའ་ཆེན་པོ་དཀོན་མཆོག་རྒྱལ་མཚན་གྱི་བཀའ་འབུམ། ལྕེ་བཙུན་བསོད་ནམས་སེང་གེའི་སྔགས་འབུམ་སྡོམ་གསུམ་གྱི་སྐོར་དང་བཅས་པ་རྣམས་གསན། གཞན་ཡང་ལམ་དུས་ཀྱི་དབང་བསྐུར་ཚུལ། ཡིག་བརྒྱ་དང་ཨཥྚའི་བཟླས་ལུང་གི་མན་ངག རྒྱུ་དུས་ཀྱི་ཡེ་ཤེས་དབབ་པའི་ཆོ་ག བདེ་མཆོག་ལོ་ནག་གི་མཆོད་ཕྲེང་རིག་བྱེད་མའི་མངོན་རྟོགས། ཐུགས་རྗེ་ཆེན་པོའི་བསྒོམ་བཟླས། བླ་མའི་རྣལ་འབྱོར་ཐུན་མོང་བ་ཉམས་སུ་ལེན་ཚུལ་རྣམས་གསན། གཞན་ཡང་བདེ་བ་ཅན་གྱི་ཞིང་བཀོད་ཀྱི་མདོ། སྨན་བླའི་མདོ། དེའི་ཆོ་ག་ཞི་བ་འཚོས་མཛད་པ། ལུང་སིལ་བུར་གྲགས་པའི་མདོ་སྣ་བཅུ་བདུན་གྱི་ལུང་། དེ་རྣམས་ཀྱི་ས་བཅད་མཆིམས་ཀྱིས་མཛད་པ་རྣམས་གསན། གཞན་ཡང་བྱང་ཆུབ་སེམས་དཔའི་སྤྱོད་པ་ལ་འཇུག་པ་སྡོམ་པ་ཉི་ཤུ་པ་རྗེ་བཙུན་སྐུ་མཆེད་ཀྱི་འགྲེལ་པའི་སྟེངས་ནས་བཤད་པ། བསླབ་པ་ཀུན་ལས་བཏུས་པའི་ལུང་། ཇོ་བོ་རྗེའི་ཐུགས་དམ་ཆོས་ཆུང་བརྒྱ་རྩར་གྲགས་པ་རྣམས་ལེགས་པར་གསན་ནོ། །དེ་ལྟར་ཡོངས་ཀྱི་དགེ་བའི་བཤེས་གཉེན་འདི་ཉིད་ལ་དམ་པའི་ཆོས་ཀྱི་བཀའ་ལུང་དུ་མ་དང་། ཁྱད་པར་བརྒྱུད་པ་དྲི་མ་མེད་པ་ལས་འོངས་པའི་སྡོམ་པ་གསུམ་གྱི་བཀའ་དྲིན་ལེགས་པར་མནོས་པས། དད་པ་དང་གུས་པའི་དབང་པོ་རྣམ་པར་རྒྱས་པའི་སྒོ་ནས་རྩ་བའི་བླ་མ་མཆོག་ཏུ་འཛིན་པར་མཛད་པ་ཡིན་ཏེ། ཉིད་ཀྱི་ཞལ་སྔ་ནས་ཁྱད་པར་རྡོ་རྗེ་འཆང་ཆེན་རཏྣའི་མཚན། །སྙིགས་དུས་འགྲོ་བའི་འདྲེན་མཆོག་དམ་པ་ལས། །སྡོམ་པ་གསུམ་གྱི་བཀའ་དྲིན་ཉེར་མནོས་པས། །བཀའ་དྲིན་ཆེ་ཞིང་བླ་མའི་མཆོག་ཏུ་བཟུང་། །ཞེས་དང་། མགོན་ཁྱོད་རྡོ་རྗེ་འཛིན་པའི་སར་བཞུགས་ནས། །མཐའ་ཡས་སྐྱེ་དགུའི་དོན་ཕྱིར་འཇིག་རྟེན་དུ། །རྣམ་པར་འཕྲུལ་པ་ཇི་ལྟར་སྟོན་མཛད་ཀྱང་། །ལྷག་པར་ཐུགས་རྗེའི་སྤྱན་གྱིས་གཟིགས་སུ་གསོལ། །ཞེས་གསུངས་ཤིང་། དུས་མཚམས་ཕལ་ཆེ་བར་འདྲེན་པ་དམ་པ་དེ་ཉིད་ཀྱི་སྐུ་གསུང་ཐུགས་ཀྱི་མཛད་སྤྱོད་རྣམ་པར་དག་པའི་བཀའ་མཆིད་ཁོ་ན་གསུང་། བཀའ་བསྒོ་སོགས་ཀྱི་དུས་སུ། མཚན་ནས་བརྗོད་པའི་ཚེ་དྲིན་ཅན་རྩ་བའི་བླ་མ་རྡོ་རྗེ་འཆང་ཆེན་པོ་དཀོན་མཆོག་འཕེལ་ཞེས་སྤྱན་ཚུམ་པ་དང་བཅས་ཏེ་གསུངས་པ་ན། གཞན་པས་ཟིལ་ཆེ་ཞིང་སྤུ་ཟིང་ཞེས་བྱེད་ལ། བཅོས་མ་མ་ཡིན་པའི་མོས་གུས་དང་། བྱིན་རླབས་ཀྱི་འཁུལ་ཆེས་ཆེ་བ་ཞིག་ཡོང་བར་བདག་ཉིད་ཀྱི་མྱོང་བས་གྲུབ་བོ། །དེ་ནས་རྩེ་གདོང་དུ་ཡབ་ཀྱི་ནང་རྟེན་དུ་ཐུབ་པའི་གསེར་སྐུ་ཆེན་མོ་བཞེངས་པ་དང་སྒོ་བསྟུན་ནས། གློ་བོ་མཁན་ཆེན་ཐམས་ཅད་མཁྱེན་པ་གདན་འདྲེན་པ་བཏང་། མེ་སྟག་གི་ལོ་དབུས་གཙང་དུ་ཕེབས། ཐོག་མར་གདན་ས་ཆེན་པོར་རྟེན་མཇལ་སོགས་ལ་རྒྱུན་མི་རིང་ཙམ་དང་། ཨེ་ཝཾ་དུ་འདྲེན་མཆོག་ཆོས་ཀྱི་རྒྱལ་པོ་མཇལ་བ་དང་། དབང་བྱིན་རླབས་འགའ་ཞིག་གསན་པ་ལ་ཕེབས། ཟླ་བ་གཉིས་ཙམ་བཞུགས་ནས་རྩེ་གདོང་དུ་ཕེབས། རབ་བྱུང་ཞེས་པ་རྒྱ་གར་བའི་ལོ་མགོ་མེ་མོ་ཡོས་བུའི་ལོ་ཟླ་བ་དང་པོ་ལ་རྟེན་གྱི་རབ་གནས་མཛད། འབྲུག་ལོ་ཚང་མ་དང་སྦྲུལ་ལོའི་ཟླ་བ་གསུམ་པ་ཡན་རྩེ་གདོང་ཕྱོགས་ཁོ་ནར་བཞུགས་ཏེ། སྐུ་མཆེད་རྣམས་ཀྱི་གཙོ་མཛད་སྐལ་བ་དང་ལྡན་པའི་གདུལ་བྱ་རྣམས་ལ་དམ་པའི་ཆོས་ཀྱི་ཆར་ཆེན་པོ་འབེབས་པར་མཛད་དེ། དེ་ལྟར་མཁན་ཆེན་ཆོས་ཀྱི་རྗེ་དེ་ལས་སྔ་ཕྱིར་དབང་བསྐུར་གསན་པའི་རྣམ་གྲངས་ལ། ཐོག་མར་བྱ་བ་སྤྱིའི་རྒྱུད་ནས་བཤད་པའི་རིགས་གསུམ་སྤྱི་དབང་། རྣམ་འཇོམས་མ་ཎི་བཛྲ་གྱི་ལུགས། གཟུངས་གྲྭ་ལྔ། གདུགས་དཀར་ཅན། འོད་ཟེར་ཅན་ལྷ་ལྔ། ཚེ་དཔག་མེད་ལྷ་དགུ། གཟའ་ཡུམ་གྱི་བྱབས་སྲུང་། བཅུ་གཅིག་ཞལ་ལྷ་མང་། དཔའ་བོ་གཅིག་གྲུབ་ནས་གསུངས་པའི་ཨ་ར་པ་ཙ་ན་ལྷ་ལྔ། ཕྱག་ན་རྡོ་རྗེ་འཆི་བདག་འཇོམས་པ། གཤེད་དམར། ལྷ་བཅུ་གསུམ་མ་རྭ་ལུགས་ཀྱི་རྡོ་རྗེ་འཇིགས་བྱེད་རོ་ལངས་བརྒྱད་སྐོར་དང་བཅུ་གསུམ་མ། སྐྱེར་ལུགས་བཅུ་བདུན་མ། ཞེ་དགུ་མ། གདོང་དྲུག་རྭ་ལུགས། དགྲ་ནག་ཞང་ལུགས། འཁོར་ལོ་ཆེན་མོ། བདེ་མཆོག་ལོ་ནག་དྲིལ་གསུམ། རྡོ་རྗེ་མཁའ་འགྲོ། དྲིལ་བུ་ལྷ་ལྔ། བོང་ཞལ་ཅན་སོ་བདུན། སྦྱངས་པའི་ཡོན་ཏན་བཅུ་གསུམ། མ་ཧཱ་མ་ཡ་ལྷ་ལྔ། སངས་རྒྱས་ཐོད་པ་ལྷ་ཉེར་ལྔ། ཀུ་རུ་ཀུལླེ་ལྷ་ལྔ། དུས་འཁོར་ནས་བཤད་པའི་འཁོར་ལོ་སྡོམ་ཆེན། རྡོ་རྗེ་ཕུར་པ་ས་ལུགས་ཀྱི་དབང་། དྲག་པོའི་རྗེས་གནང་དང་བཅས་པ། ཀྱེ་རྡོ་རྗེ་བཀའ་བབས་བཞིར་གྲགས་པ་དང་། བདག་མེད་མ་ལྷ་མོ་བཅོ་ལྔའི་དབང་། རྟ་མགྲིན་ཡང་གསང་ལྷ་དགུའི་དབང་། གུ་རུ་བཀའ་བརྒྱད་ཀྱི་དབང་སྟེ། མདོར་ན་དབང་བཀའ་འདི་རྣམས་དང་རྗེས་སུ་འབྲེལ་བའི་སྒྲུབ་དཀྱིལ་གཞུང་ཕྲན་སོགས་ཡིག་ཆ་དུ་མའི་ལུང་དང་བཅས་པ་གསན་ནོ། །གཞན་ཡང་རྡོ་རྗེ་བདག་མེད་མའི་བྱིན་རླབས། ས་ལུགས་ཀྱི་དམར་མོ་སྐོར་གསུམ་གྱི་བྱིན་རླབས་ཡིག་ལུང་དང་བཅས་པ། དཔྱལ་ལུགས་ཀྱི་ཕག་མོ་སྐོར་གསུམ་གྱི་བྱིན་རླབས། ཕག་མོ་གཞུང་དྲུག་གི་ལུང་། བདེ་མཆོག་དཀར་པོའི་བྱིན་རླབས། བདེ་མཆོག་སྐོར་གྱི་མན་ངག་ཕྲ་མོ་དུ་མའི་ལུང་དང་བཅས་པ་གསན། རྗེས་གནང་གི་སྐོར་ལ། གཙུག་ཏོར་རྣམ་རྒྱལ། དོན་ཞགས་ལྷ་ལྔ། སྒྲོལ་མ་དཀར་མོ་འཆི་བསླུའི་མན་ངག་དང་བཅས་པ། གཉན་སྒྲོལ་ཡན་ལག་དྲུག་པ། མཚན་བརྒྱའི་ལུང་དང་བཅས་པ། མི་གཡོ་མགོན་པོའི་རྗེས་གནང་ཆུ་བསྲུང་དང་བཅས་པ། རི་ཁྲོད་ལོ་མ་ཅན། འཇམ་དབྱངས་ཨ་ར་པ་ཙ་ན། སྨྲ་སེང་། དཔའ་བོ་གྲུབ་པ། འཇམ་དཀར་གྱི་རྗེས་གནང་། འཇམ་དབྱངས་ཡེ་ཤེས་ཡོན་ཏན་བཟང་པོའི་རིགས་གཏད། འཇམ་དབྱངས་ནག་པོའི་མན་ངག མི་གཡོ་བ་དཀར་པོ། རྣམ་རྒྱལ་འཇོམས། སེང་གེ་སྒྲ། བཅུ་གཅིག་ཞལ། རྟ་མགྲིན་ཇོ་ལུགས། ཟླ་རྒྱལ་ལུགས། ཕྱག་ན་རྡོ་རྗེ་དབུ་ཙརྻའི་རྗེས་གནང་། གོས་སྔོན་ཅན་གྱི་རིག་གཏད་རྣམས་ཡིག་ལུང་དང་བཅས་པ། དོན་ཞགས་དཔའ་བོ་གཅིག་གི་རིག་གཏད། དམར་པོ་སྐོར་གསུམ་གྱི་རྗེས་གནང་། མན་ངག་རྣམས་ཀྱི་ལུང་དང་བཅས་པ། གུར་གྱི་མགོན་པོ་ལྕམ་དྲལ་དང་ལྷ་བརྒྱད་ཀྱི་རྗེས་གནང་། དེའི་མན་ངག་གསེར་པོད་དུ་གྲགས་པ་དང་། སྒྲུབ་ཡིག་རྙིང་པ་དཀར་ཆག་ནང་བཞིན་དང་། གདོང་བཞི་པའི་མན་ངག་དཀར་ཆག་ནང་བཞིན་གསན་ནོ། །གཞན་ཡང་ཡེ་ཤེས་ཀྱི་མགོན་པོ་ཕྱག་བཞི་པའི་རྗེས་གནང་། ཕྱག་རྡོར་འགྲོ་བཟང་དང་། རྣམ་སྲས་ཀྱི་རྗེས་གནང་རྣམས་ཡིག་ལུང་དང་བཅས་པ། སེང་གེ་གདོང་ཅན་གྱི་བསྒོམ་ལུང་། ཁྱུང་ཁྲའི་སྒྲུབ་ཐབས། སྨེ་རྩེགས་དང་ཀླུ་དབང་གི་རྒྱལ་པོའི་བསྒོམ་ལུང་རྣམས་གསན་ནོ། །བཤད་པ་དང་ལུང་གི་སྐོར་ལ། ཀྱེ་རྡོ་རྗེ་རྩ་བ་དང་བཤད་པའི་རྒྱུད་གསུམ། ས་སྐྱ་པ་གོང་མའི་ཡིག་ཆ་རྣམས་ཀྱི་སྟེང་ནས་ཚུལ་བཞི་སྔོན་དུ་འགྲོ་བའི་བཤད་པ་རྒྱས་པ། བདེ་མཆོག་རྩ་རྒྱུད་འགྲེལ་པ་དང་བཅས་པ། མ་ཧཱ་མཱ་ཡའི་རྒྱུད། འཇིགས་བྱེད་རྟོག་བདུན་ས་ལུགས། རྭ་ལུགས། འཇིགས་བྱེད་རྟོག་གསུམ། འཇམ་དཔལ་མཚན་བརྗོད། ངན་སོང་སྦྱོང་རྒྱུད། རབ་གནས་ཀྱི་རྒྱུད། དཔའ་བོ་གཅིག་གྲུབ་ཀྱི་རྒྱུད། རྣམ་རྒྱལ་གྱི་རྟོག་པ། གདུགས་དཀར་ཅན་གྱི་རྟོག་པ། ཚེ་དཔག་མེད་ཀྱི་མདོ། དཔལ་མངོན་པར་རྟོགས་པའི་བཤད་པ། པུ་ཧྲངས་ལོ་ཆུང་ནས་བརྒྱུད་པའི་ནག་འབུམ་དུ་གྲགས་པའི་ལུང་རྣམས་ཀྱང་གསན་ནོ། །ཁྲིད་ཀྱི་སྐོར་ལ། གསུང་ངག་རིན་པོ་ཆེ་ལམ་འབྲས་བུ་དང་བཅས་པའི་གདམས་ངག དེ་དང་འབྲེལ་བའི་དབང་བྱིན་རླབས་དུ་མ། དབང་གི་སྔོན་འགྲོའི་སེམས་བསྐྱེད་དང་བཅས་པ། གླེགས་བམ་དུ་བཞུགས་པའི་ཡིག་སྣ་ཞེ་དགུ་སོགས་ཡིག་ཆའི་ལུང་དུ་མ་དང་། གཞུང་བཤད་དམར་མ། དེའི་ཟིན་བྲིས་བར་སྟོན་གྱིས་མཛད་པ་རྣམས་ཀྱི་ལུང་། ནག་པོ་རིམ་བཞི་དང་དཔྱིད་ཀྱི་ཐིག་ལེའི་ཁྲིད། ནག་འབུམ་གྱི་ལུང་། ཡུམ་ལ་བརྟེན་པའི་རྩ་དབུ་མ། འཇིགས་བྱེད་ཀྱི་རྫོགས་རིམ་རྭ་རྩེ་སེམས་འཛིན། ཌོམྦི་ཧེ་རུ་ཀའི་བྱིན་རླབས། རྟེན་འབྲེལ་གྱི་སྲུང་བ་རྣམས་ཀྱི་ལུང་དང་བཅས་པ། རྒྱལ་བ་ཡང་དགོན་པའི་རི་ཆོས་སྐོར་གསུམ་གྱི་ལུང་། ས་པཎ་གྱི་བཀའ་འབུམ་ཐོར་བུ་བ་ཁ་ཡར་དང་། ཐུབ་པའི་སྐྱེས་རབས། དབུ་མ་ཤེས་སྤྲིང་། ཆོས་དབྱིངས་བསྟོད་པ་སོགས་བསྟོད་ཚོགས་དུ་མ། ཟབ་མོ་མདོ་ལྔ། མདོ་སྡེ་འཛངས་བླུན། སྒྲོལ་མའི་ཕྱག་འཚལ་ཉེར་གཅིག་སོགས་ཀྱི་ལུང་། ཆོས་རྗེ་པཎྜི་ཏ་གྲགས་པ་རྒྱལ་མཚན་དང་། མཁན་ཆེན་ཐམས་ཅད་མཁྱེན་པ་ཉིད་ཀྱི་བཀའ་འབུམ་གྱི་ལུང་ལ་སོགས་པ་མཆོག་ཏུ་ཟབ་པའི་དམ་པའི་ཆོས་ཀྱི་བཀའ་དྲིན་མང་དུ་གསན་པ་ཡིན་ཏེ། ཉིད་ཀྱི་ཞལ་ནས། མཁན་ཆེན་འཇམ་པའི་དབྱངས་ལས་ཆེས་ཟབ་པའི། །ཀྱེ་རྡོར་རྒྱུད་གསུམ་གསང་མཐའ་གུར་མགོན་སོགས། །ཐུན་མོང་མ་ཡིན་ཡིད་ཆེས་གནད་རྣམས་ཞུས། །ཞེས་གསུངས་སོ། །དེ་དག་ལ་འདི་སྐད་ཅེས། གཞན་གྱི་མ་ཕམ་མཁས་པའི་ཐུགས་མཚོ་ལས། །དལ་གྱིས་འབབ་པའི་སྙན་རྒྱུད་ཆུ་ཆེན་བཞི། །མཁྱེན་བརྩེའི་གཏིང་མཐའ་གཞན་གྱིས་མ་རྟོགས་པའི། །བློ་བཟང་ཁྱོད་ཀྱི་ཐུགས་ཀྱི་རྒྱ་མཚོར་བསྐྱིལ། །འདི་ནི་ཏིང་འཛིན་ནོར་བུའི་མ་མ་སྟེ། །འདི་ནི་མཁས་གྲུབ་ཀླུ་དབང་བསྟི་གནས་ཆེ། །འདི་ནི་བློ་གསལ་ཆུ་བྱའི་ཉེར་མཚོའི་གཞི། །འདི་ནི་དབྱངས་ཅན་ཞལ་གྱི་ཆུ་གཏེར་རོ།། །།གཉིས་པ་འཆད་ཉན་བསྒོམ་གསུམ་སྤེལ་མར་མཛད་པའི་ཚུལ་ལ་གཉིས་ཏེ། རྣམ་དཀར་གྱི་མཛད་པ་སྤྱིར་བསྟན་པ་དང་། བསྟན་པའི་བགྱི་བ་རླབས་པོ་ཆེ་མཛད་ཚུལ་བྱེ་བྲག་ཏུ་བཤད་པའོ། །དང་པོ་ནི། ཐོས་པའི་ཆ་ཤས་གོང་ནས་གོང་འཕེལ་ཞིང་། །བསམ་པའི་དཀྱིལ་འཁོར་བསྒོམ་བྱུང་རི་མོས་བཀྲ། །སྨྲ་མཁས་བདུད་རྩིའི་འོད་ཀྱི་དྲྭ་བ་ཅན། །བློ་གསལ་བདེ་འབྱུང་གཙུག་ན་རྟག་པར་མཛེས། །ཞེས་ཏེ། སྦྲུལ་ལོ་ཟླ་བ་བཞི་པ་ལ་ཡབ་སྲས་གཉིས་ཕྱགས་བཏེག་སྟེ། མཁན་ཆེན་ཆོས་ཀྱི་རྗེ་ཡར་ལམ་ཨེ་ཝཾ་དུ་ཕེབས་ནས། འདྲེན་མཆོག་ཆོས་ཀྱི་རྒྱལ་པོ་ལས། ཞིང་སྐྱོང་ཆེན་པོ་ཙ་ཏུར་མུ་ཁའི་རྗེས་གནང་ལ་སོགས་པའི་ཟབ་ཆོས་འགའ་ཞིག་གསན། བཀའ་བསྒོ་དང་བྱིན་རླབས་ཞུས་ནས་ཡར་ཕྱོགས་ལ་ཕེབས། གདན་ས་ཆེན་པོར་ཟླ་བ་ལྔ་པ་ལ་ཡབ་སྲས་མཇལ། མཆོད་ཁང་དང་མགོན་ཁང་རྣམས་སུ་དཀར་མེ་དང་མཆོད་གཏོར་རྒྱ་ཆེན་པོ་མཛད་དེ། མཁན་ཆེན་ཐམས་ཅད་མཁྱེན་པ་སྟོད་ཕྱོགས་ཀྱི་གདུལ་བྱ་རྣམས་ལ་ཐུགས་བརྩེ་བ་ཆེན་པོས་མངའ་རིས་ཕྱོགས་ལ་ཕེབས་ཏེ། བསྟན་པ་དང་འགྲོ་བའི་དོན་ཡུན་རིང་དུ་མཛད། བདག་ཉིད་ཆེན་པོས་དབྱར་ཆོས་མ་གྲུབ་ཀྱི་བར་དུ་གདན་ས་ཆེན་པོར་བཞུགས་ནས་ཤིན་ཏུ་ཟབ་པའི་དབང་ལུང་རྗེས་གནང་འགའ་ཞིག་གིས་འོས་སུ་གྱུར་པའི་གདུལ་བྱ་དུ་མ་སྨིན་གྲོལ་ལ་བཀོད། དབྱར་སྨད་ཨེ་ཝཾ་དུ་ཕེབས་ནས་ཟབ་རྒྱས་ཀྱི་ཆོས་འགའ་ཞིག་གསན་ཅིང་། མང་ཇ་འབུལ་འགྱེད་ལ་སོགས་པ་མཛད། འདྲེན་མཆོག་ཆོས་ཀྱི་རྒྱལ་པོས་བཀའ་གནང་ནས། ཆོས་དུང་བུས་ཏེ། རྩོད་དུས་ཀྱི་རྒྱལ་བ་གཉིས་པ་རྡོ་རྗེ་འཆང་ཆེན་པོ་ཀུན་དགའ་བཟང་པོའི་ཆོས་ཀྱི་ཁྲིར་ཞབས་པད་མངོན་པར་བཀོད་ནས། དགེ་འདུན་ཚོགས་པ་ཐམས་ཅད་ལ་འཇམ་དབྱངས་ཨ་ར་པ་ཙ་ནའི་རྗེས་སུ་གནང་བ། མཚན་ཡང་དག་པར་བརྗོད་པའི་ལུང་དང་བཅས་པ། གཞན་ཡང་འཇམ་དབྱངས་ཀྱི་རིགས་ཀྱི་རྗེས་གནང་མི་འདྲ་བ་ཁ་ཡར་གནང་སྟེ། གདུལ་བྱ་རྣམས་ཀྱི་དད་པ་དང་བློ་གྲོས་ཀྱི་དབང་པོ་ཡོངས་སུ་རྒྱས་པར་མཛད་དོ། །སྟོབས་ཀྱི་འཁོར་ལོས་བསྒྱུར་བའི་རྒྱལ་པོ་རིམ་པར་བྱོན་པའི་ཕོ་བྲང་ཆེན་པོ་གཞིས་ཁ་རིན་ཆེན་སྤུངས་པའི་བྱ་འདབས། ར་ལྔ་ཞེས་པའི་ཁང་བཟང་ན། རྒྱལ་བའི་གསུང་རབ་མང་དུ་ཐོས་པའི་ནགས་ཀྱི་སྨན་ལྗོངས་ཆེས་ཆེར་ཡངས་པའི་གནས་སུ་རིག་པའི་གནས་ལྔ་མཁྱེན་པའི་དམར་སེར་རལ་པའི་ཁུར་གྱིས་རྣམ་པར་བརྗིད་ལ། ངེས་དོན་ཟབ་མོའི་དེ་ཉིད་གསལ་བར་གཟིགས་པའི་སྤྱན་མིག་རབ་ཏུ་བགྲད་པས་ལོག་པར་ལྟ་བའི་རི་དྭགས་ཕྲ་མོ་ཐལ་བར་མཛད་པའི་གདོང་ལྔའི་དབང་པོ་ཆག་ལོ་ཙཱ་བ་རིན་ཆེན་ཆོས་ཀྱི་རྒྱལ་པོ་བཞུགས་པའི་དྲུང་དུ་ཕེབས་ཏེ། སྒྲོལ་མ་ལྷ་བཅུ་བདུན་མའི་དབང་། ལུས་དཀྱིལ་ལྷ་ཉེར་ལྔ་མའི་དབང་། མགོན་པོ་ལྷ་བཅུ་གཉིས་མ་དང་བརྒྱད་མའི་དབང་ལ་སོགས་པ་ཟབ་ཅིང་དཀོན་པའི་ཆོས་མང་དུ་གསན། དེ་རྗེས་ཡངས་པའི་རྒྱལ་ཁམས་ཆེན་པོ་ལ་དབང་མཛད་པའི་མིའི་དབང་པོ་ཆེན་པོ་དོན་ཡོད་རྡོ་རྗེས་ཞབས་ཏོག་ནར་མར་ཕུལ་ནས། རིམ་གྱིས་ཆོས་འཁོར་ལྷ་སའི་གཙུག་ལག་ཁང་ཆེན་པོར་ཕེབས། ཤཱཀྱའི་རྒྱལ་པོས་གཙོ་བོ་མཛད་རྟེན་གསུམ་ཁྱད་པར་ཅན་རྣམས་ལ་ཞལ་གསེར། སྙན་དར་མཐོང་རས། མར་མེ། ཞལ་ཟས་རྣམས་ཀུན་ཏུ་བཟང་པོའི་མཆོད་སྤྲིན་ལྟ་བུ་བཀོད་དེ། དད་གུས་ཀྱི་ཤུགས་དྲག་པོས་ཤིང་སྡོང་པོ་རྩ་བ་ནས་བཅད་པ་ལྟ་བུའི་ཕྱག་བགྲང་བ་ལས་འདས་པ་མཛད་ཅིང་། ཉི་མ་བདུན་གྱི་བར་དུ་ཐེག་པ་ཆེན་པོའི་སེམས་བསྐྱེད་དང་། བསྟན་པ་རིན་པོ་ཆེ་དར་ཤིང་རྒྱས་པ་དང་། སེམས་ཅན་རྣམས་བདེ་ཞིང་སྐྱིད་པའི་སྨོན་ལམ་རྒྱ་ཆེན་པོ་མཛད། ཡར་ལམ་འུ་ལྗངས་རྡོའི་ལྷ་ཁང་དུ་ཕེབས་ཏེ་སྨོན་ལམ་མཛད། ཡར་འབྲོག་དཔལ་དེ། སྣ་དཀར་རྩེ། སྟག་ལུང་རྣམས་སུ་སྤྱན་དྲངས། དབང་ལུང་མན་ངག་དུ་མ་གནང་སྟེ། ཆོས་ཀྱི་བདུད་རྩིས་སྐྱེ་བོ་དད་པ་ཅན་རྣམས་ཚིམ་པར་མཛད། སྟོན་ཨེ་ཝཾ་དུ་འདྲེན་མཆོག་ཆོས་ཀྱི་རྒྱལ་པོ་མཇལ་བ་དང་བཀའ་ལུང་འགའ་ཞིག་གསན་པ་ལ་ཕེབས། བདག་ཉིད་ཆེན་པོས་ཀྱང་སྒྲོལ་མ་བླ་མེད་ཀྱིས་ཕྱི་དཀྱིལ། ནང་དཀྱིལ་ལྷ་ཉེར་ལྔ་མ། རྡོ་རྗེ་ཕུར་པ་ལ་སོགས་པའི་དབང་བཀའ་འགའ་ཞིག་གནང་། དེ་དུས་རྗེ་བཙུན་དམ་པ་མུས་པ་ཆེན་པོ་སངས་རྒྱས་རིན་ཆེན་དཔལ་བཟང་པོ་ཨེ་ཝཾ་དུ་ཕེབས་པ་དང་གདན་འཛོམས་ནས། རྡོ་རྗེ་གུར་དང་། སཾ་བུ་ཊ་རྡོ་རྗེ་དབྱིངས་ཀྱི་དབང་ལ་སོགས་པའི་ཆོས་ཀྱི་རྣམ་གྲངས་འགའ་ཞིག་གསན། དེ་ནས་གདན་ས་ཆེན་པོར་ཕེབས་ཏེ། སློབ་དཔོན་ཆེན་པོ་པདྨ་སམྦྷ་ཝའི་སློབ་མ་སད་མི་བདུན་གྱི་ནང་ནས་མཁྱེན་རབ་མཆོག་ཏུ་ཡངས་པ་འཁོན་ཀླུའི་དབང་པོ་སྲུང་བ་དང་། རིགས་སྔགས་ཀྱི་ནུས་མཐུ་མཐར་ཕྱིན་པ་རྡོ་རྗེ་རིན་ཆེན་ནས་བརྩམས་ཏེ་འཁོན་གྱི་གདུང་རྒྱུད་རིམ་པར་བྱོན་པ་རྣམས་རྡོ་རྗེ་ཕུར་པ་ལ་སྒྲུབ་པ་རྩེ་གཅིག་ཏུ་མཛད་པས་ལྷའི་གནང་བ་ཐོབ་པ་དང་། བྱིན་རླབས་ཀྱི་ནུས་མཐུ་མཐར་ཕྱིན་པ་ཁོ་ན་བྱུང་ཞིང་། དེ་ནས་བྱང་ཆུབ་སེམས་དཔའ་ཕྱག་ན་རྡོ་རྗེའི་སྤྲུལ་པ་འཁོན་དཀོན་མཆོག་རྒྱལ་པོ་ནས་གོང་མ་རིམ་པར་བྱོན་པ་རྣམས་གསང་སྔགས་ཕྱི་འགྱུར་ལ་ཐུགས་དད་པར་གྱུར་ཀྱང་། རྡོ་རྗེ་ཕུར་པ་ལ་ཡི་དམ་གྱི་ལྷར་མཛད་པ་ཤ་སྟག་བྱུང་བ་དང་། ཁྱད་པར་སྙིགས་དུས་ཀྱི་འགྲོ་བ་དཔག་ཏུ་མེད་པའི་མགོན་སྐྱབས་དཔལ་ལྡན་བླ་མ་དམ་པ་དང་། ཤར་ཕྱོགས་ནོར་འཛིན་སྐྱོང་བའི་རྒྱལ་པོ་ཏའི་ཡུན་ལོས་གཙོ་མཛད་སྐྱེ་དགུ་མང་པོ་དང་། འདྲེན་པ་དམ་པ་ཐེག་ཆེན་ཆོས་ཀྱི་རྒྱལ་པོ་དང་། ཆོས་ཀྱི་རྒྱལ་པོ་རྒྱ་གར་ཤེས་རབ་རྒྱལ་མཚན་དཔལ་བཟང་པོ་རྣམས་ཀྱིས་རྡོ་རྗེ་ཕུར་པའི་སྒྲུབ་མཆོད་རྒྱས་པར་གནང་བའི་ཕྱག་ལེན་གྱི་རྒྱུན་མི་ཉམས་ཤིང་རྒྱས་པར་བྱ་བའི་སླད་དུ་སྐྱེས་བདག་གི་ལོ་ས་ག་ཟླ་བའི་ཚེས་བཞི་ནས་དཔལ་རྡོ་རྗེ་ཕུར་པའི་སྒྲུབ་མཆོད་རྒྱས་པ། ས་ཆོག་གི་འཆམ་ལ་སོགས་ཆ་ལག་དང་བཅས་པ་ཞག་གྲངས་དུ་མ་མཛད། གདན་ས་ཆེན་པོའི་འབྱོར་ལྡན་དད་པ་ཅན་རྣམས་ཀྱིས་ཀྱང་བསྙེན་བཀུར་ཞབས་ཏོག་རྒྱ་ཆེན་པོ་ཕུལ། དེ་ནས་བརྩམས་ཏེ་ཕྱོགས་དེར་ཆར་ཆུ་དུས་སུ་འབབ་པ་དང་། ལོ་ལེགས་པ་དང་། སྐྱེ་འགྲོ་ཉེ་བ་ལ་སོགས་པའི་བཀྲ་ཤིས་དང་དགེ་མཚན་དུ་མ་བྱུང་ངོ་ཞེས་སྐྱེ་བོ་ཐམས་ཅད་སྒྲོག་པར་བྱེད་དོ། །དབྱར་སྨད་ཨེ་ཝཾ་དུ་ཕེབས་བྱང་ཆུབ་སེམས་དཔའི་སྤྱོད་པ་ལ་འཇུག་པ་ལ་སོགས་པའི་ཟབ་རྒྱས་ཀྱི་ཆོས་མང་དུ་གསན་ཅིང་། བདག་ཉིད་ཆེན་པོས་ཀྱང་རྡོ་རྗེ་ཕུར་པ་དང་། བདེ་མཆོག་དྲིལ་བུ་ལྷ་ལྔ་དང་། ཀུ་རུ་ཀུལླེ་ལྷ་ལྔ་ལ་སོགས་པའི་དབང་བསྐུར་རེ་རེ་ནས་ཀྱང་ཆ་དུ་མ་དང་། ཕུར་པོད་ཀྱི་ལུང་དང་རྗེས་གནང་དུ་མ་གནང་། དེ་ནས་རྩེ་གདོང་གི་སྒོས་གཞིས་མདོ་ཆོས་གཟིམ་ཁང་དུ་ཕེབས་ཏེ་སྐུ་མཚམས་མཛད་ནས་ཐུགས་དམ་ཟབ་མོ་ལ་རྩེ་གཅིག་ཏུ་བཞུགས། བར་སྐབས་ཞིག་ཏུ་ལམ་ཟབ་མོ་བླ་མའི་རྣལ་འབྱོར་གྱི་བླ་མ་བརྒྱུད་པ་ཡོངས་སུ་རྫོགས་པ་བདག་ཉིད་ཆེན་པོའི་རྩ་བའི་བླ་མ་ཁ་ཡར་དང་བཅས་པའི་ལམ་གསེར་གྱི་སྐུ་ཉི་ཤུ་རྩ་བགྲངས་ཙམ་གཅིག་མངའ་རིས་པའི་ལྷ་བཟོ་བ་ཀུན་བཟང་ཞེས་པས་བཞེངས་ནས་གཟུངས་བཞུགས་དང་རབ་གནས་ལ་སོགས་པ་ཐམས་ཅད་རྫོགས་པར་མཛད་དེ་མདོ་ཆོས་གཟིམ་ཁང་ན་བཞུགས་པ་དུས་ཕྱིས་དཔལ་ས་སྐྱར་སྤྱན་དྲངས་ནས་རིན་ཆེན་སྒང་ན་བཞུགས་སོ། །གཞན་ཡང་རྒྱལ་བ་སྲས་དང་སློབ་མར་བཅས་པ་རྣམས་དང་། དེ་དག་གི་བཞུགས་གནས་ཕོ་བྲང་ཆེན་པོ་རྣམས་ཀྱི་ཆ་ཚད་ཀྱི་རྗེས་སུ་འགྲོ་ཞིང་། སྣང་ཞིང་སྲིད་པའི་བཀོད་པ་དུ་མ་བདེ་དང་གྱོག་དུ་མིག་གི་བདུད་རྩིར་བགྱི་བའི་སྤྲུལ་པའི་ལྷ་བཟོ་བ་སྨན་ཀང་པ་སྐུ་མཆེད་ཀྱིས་བྲིས་པའི་རྡོ་རྗེ་ཕུར་པའི་རིགས་འཛིན་བརྒྱུད་པའི་དྲིས་སྐུ་རྣམས་དང་། དུས་ཕྱིས་འཁོར་ལོ་བདེ་མཆོག་གི་བླ་མ་བརྒྱུད་པ་རྣམས་དང་། གསུང་ངག་རིན་པོ་ཆེའི་བླ་མ་བརྒྱུད་པ་རྣམས་ལ་བླ་མ་ཡི་དམ་འདོད་ལྷ་ཆོས་སྐྱོང་རྣམས་ཀྱིས་བསྐོར་བའི་བྲིས་སྐུ་ཆེ་ཞིང་བཀོད་པ་མཛེས་པ་མཐོང་བ་ཙམ་གྱིས་ཡིད་འཕྲོག་ཅིང་དྭང་བ་ཁྱད་པར་ཅན་བསྐྱེད་པར་བྱེད་པའི་ཚོགས་བགྲང་བ་ལས་འདས་པ་ཞིག་ཀྱང་འཇིག་རྟེན་གྱི་ཡོན་གནས་མཆོག་ཏུ་སྒྲུབ་པར་མཛད་དོ། །དེ་ནས་དགུང་ལོ་ཉེར་དགུར་ཕེབས་པ་དཔལ་གདེང་ཅེས་པ་ཆུ་མོ་བྱའི་ལོའི་དབྱར་ཨེ་ཝྃ་དུ་ཕེབས་ནས་བདག་ཉིད་ཆེན་པོས་གསོལ་བ་འདེབས་པ་པོའི་གཙོ་མཛད་དེ། འཇིག་རྟེན་དབང་ཕྱུག་དང་མི་གཉིས་པའི་ཐུགས་མངའ་བ་མཚུངས་མེད་རི་ཁྲོད་པ་ཆེན་པོ་སྐུ་མཆེད་ལ་སོགས་པའི་ཕྱོགས་ཀྱི་དགེ་བའི་བཤེས་གཉེན་སྡེ་སྣོད་དང་རྒྱུད་སྡེ་འཛིན་པ་ཆེན་པོ་དུ་མ་དང་། ཆོས་དང་སྲིད་ཀྱི་མཛད་པ་རྨད་དུ་བྱུང་བའི་མི་ཆེན་དུ་མས་ཐོག་གྲངས་པའི་བློ་གསལ་ཞིང་དོན་དུ་གཉེར་བའི་དགེ་འདུན་འདུས་པ་བརྒྱ་ཕྲག་དྲུག་ཏུ་ཉེ་བ་ཙམ་ཞིག་ལ་འདྲེན་མཆོག་ཆོས་ཀྱི་རྒྱལ་པོའི་ཞལ་སྔ་ནས། གསུང་ངག་རིན་པོ་ཆེ་ལམ་འབྲས་བུ་དང་བཅས་པའི་གདམས་ངག་བསལ་པ་མཐའ་མཆོད་ཅིང་རྒྱས་ལ། ཉམས་ལེན་འཁྱེར་བདེ་ཞིང་འགྲེལ་པ་ཆ་ལག་ཕྲ་མོ་ཚུན་དང་བཅས་པ་གདུལ་བྱ་སོ་སོའི་འདོད་པ་དང་མཚམས་པར་གནང་། བདག་ཉིད་ཆེན་པོས་གནད་ཀྱི་དོན་རྣམས་ལ་ཟིན་བྲིས་ཅུང་ཟད་ཀྱང་མཛད་ཅིང་། གསུང་ཆོས་འཆད་པ་དང་གསན་པ་མ་གཏོགས་མཉམ་བཞག་ལ་ལྷོད་པ་མེད་པར་མཛད་པས་ཉམས་མྱོང་ཁྱད་པར་ཅན་དུ་མ་ཐུགས་རྒྱུད་ལ་འཁྲུངས་ཤིང་། ཐུན་མཚམས་སུ་གཏིང་སྐྱེས་ཆོས་རྗེ་འཇམ་དབྱངས་ཀུན་དགའ་བཀྲ་ཤིས་པ་སྐུ་མཆེད་ཀྱིས་གཙོ་མཛད། དགེ་འདུན་ཚོགས་པ་ལ་དཔལ་ས་སྐྱ་པ་གོང་མ་ལྔའི་བཀའ་འབུམ་གྱི་ལུང་དང་། སྲོད་ལ་ཟུར་བཀའ་བགྲང་བ་ལས་འདས་པ་གནང་། གསུང་ངག་གྲོལ་ནས་རབ་ཏུ་བྱུང་བ་དང་བསྙེན་པར་རྫོགས་པ་ཉིས་བརྒྱ་ལྷག་ཙམ་མཛད་དེ། ཡབ་སྲས་གཉིས་ཀྱིས་རྒྱལ་བའི་བསྟན་པ་ཉིན་མོར་བྱེད་པའི་འོད་ལ་འགྲན་པ་ལྟར་མཛད་ལ། ཟང་ཟིང་གི་ལོངས་སྤྱོད་བསྙེན་བཀུར་འབུལ་ནོད་ཀྱི་ཚོགས་ཀྱང་རྫོགས་ལྡན་གྱི་སྤྲིན་ལྟ་བུ་བྱུང་བས་ད་དུས་རང་ཨེ་ཝྃ་ཆོས་ལྡན་པ་དར་རྒྱས་ཆེ་བར་གྲགས་སོ། །སྟོན་འདྲེན་མཆོག་ཆོས་ཀྱི་རྒྱལ་པོ་སྐུ་མཚམས་དམ་པ་ལ་བཞུགས་ཏེ། བདག་ཉིད་ཆེན་པོ་དཔལ་ས་སྐྱ་པ་ཆེན་པོའི་དུས་དྲན་གྱི་མཆོད་པའི་སེར་ཕྲེང་གི་དབུ་ལ་ཕེབས་ཞིང་། དགེ་འདུན་རྣམས་ལ་ངན་སོང་སྦྱོང་རྒྱུད་ནས་བཤད་པའི་དཀྱིལ་འཁོར་བཅུ་གཉིས་ཀྱི་དབང་ཚར་ཁ་ཡར་ལ་སོགས་པའི་དམ་པའི་ཆོས་ཀྱི་ཆར་ཆེན་པོ་ཕབ་ནས་སླར་རྩེ་གདོང་ལ་ཕེབས་སོ། །དངོས་པོའི་ལོ་ཟླ་བ་དང་པོ་ལ་འདྲེན་མཆོག་ཆོས་ཀྱི་རྒྱལ་པོ་གཟུགས་སྐུའི་བཀོད་པ་བསྡུ་བའི་ཚུལ་བསྟན་ནས། བདག་ཉིད་ཆེན་པོ་དང་སྐུའི་གཅུང་རྣམ་པར་དཀར་བའི་མཛད་པ་ཆེས་ངོ་མཚར་བ་དུ་མས་འགྲོ་བ་དཔག་ཏུ་མེད་པའི་འདྲེན་པ་དམ་པར་གྱུར་པ་ངག་གི་དབང་ཕྱུག་གི་ཞལ་སྔ་ནས་ཏེ། སྐུ་མཆེད་གཉིས་སྐུ་འཁོར་གྱི་ཚོགས་དུ་མ་དང་བཅས་པ་ཟླ་བ་གཉིས་པའི་ཡར་ཚེས་བདུན་བརྒྱད་སྐོར་ལ་ཕེབས། དེ་མ་ཐག་ཏུ་སྐུ་གདུང་རིན་པོ་ཆེའི་དྲུང་དུ་བྱིན་རླབས་ཞུ་བ་ལ་ཕེབས་ཏེ། ཤིང་སྡོང་པོ་རྩ་བ་ནས་བཅད་པ་ལྟ་བུའི་སྐུ་ལུས་བརྡབས་པའི་ཕྱག་བགྲང་བ་ལས་འདས་པ་དང་། ལྡོག་ཏུ་མེད་པའི་སྤྱན་ཆབ་ཀྱི་ཕུང་པོ་ཆུ་བོའི་རྒྱུན་ལྟ་བུ་མཛད་ཅིང་། སྙན་དར་དཀར་མེ་གདུང་འབུལ་ལ་སོགས་སྟོབས་ཆེ་བར་ཕུལ། དགོངས་རྫོགས་དངོས་གཞིའི་སྟེང་དུ་མང་ཇ་བཟང་བའི་བསྙེན་བཀུར། དགེ་འདུན་ཉིས་སྟོང་དུ་ཉེ་བ་འཚོགས་པའི་དགེ་འདུན་བཅུ་རེ་ལ་གན་གོས་ཁ་རེ། གོས་ཆེན་གྱིས་མ་ཁྱེད་པ་བརྒྱད་རེ་ལ་གན་དར་ཤིན་ཏུ་བཟང་བ་ཁ་རེའི་གྲལ་འགྱེད་དང་། ཆེ་འབུལ་རྣམ་གཞག་བསྔོ་རྟེན་སོགས་དངོས་པོ་བཟང་ཞིང་སྟོབས་ཆེ་བ་མཛད། དེ་ནས་བརྩམས་ཏེ་གང་དུ་བཞུགས་སར་ལོ་དུས་དང་ཟླ་དུས་ཀྱི་མཆོད་པ་བླ་མ་གཞན་རྣམས་ལས་ལྷག་ཙམ་དང་བཅས་པ་མ་ཆག་པར་མཛད་དོ། །དེ་དག་ལ་འདི་སྐད་ཅེས། ཡབ་སྲས་ཆོས་ཀྱི་གཏམ་ལ་རྗེས་ཆགས་པའི། །ཐུགས་ནི་མགོན་ལ་གུས་པའི་ཉམས་ལྷན་ཞིང་། །གྲགས་པ་ཕྱོགས་མཐའ་གསལ་བའི་རྣམ་དཀར་གྱིས། །མཛད་མགྲིན་དཔྱིད་ཀྱི་དཔལ་ལ་འགྲན་པ་བཞིན།། །།གཉིས་པ་བསྟན་པའི་བགྱི་བ་རླབས་པོ་ཆེ་མཛད་ཚུལ་བྱེ་བྲག་ཏུ་བཤད་པ་ལ་གཉིས་ཏེ། ཐོག་མར་གདན་ས་ཆེན་པོར་མཛད་ཚུལ་དང་། ཡུལ་དུས་གཞན་དུའང་ཅི་རིགས་པ་མཛད་ཚུལ་ལོ། །དང་པོ་ནི། གང་གི་རྣམ་དཔྱོད་ཤིང་རྟ་ལས་དྲངས་པའི། །གོང་མའི་ལེགས་བཤད་ཉིན་བྱེད་འོད་ཟེར་གྱིས། །ཆོས་མིན་མུན་པ་མིང་གི་མཐར་མཛད་ནས། །ཕན་བདེའི་སྣང་བ་ཡོངས་སུ་རྒྱས་པར་མཛད། །ཅེས་ཏེ། ཟླ་བ་གསུམ་པའི་ཡར་ཚེས་ལ་གདན་ས་ཆེན་པོར་ཕེབས་ནས་རྡོ་རྗེ་ཕུར་པའི་སྒྲུབ་མཆོད་མཛད། གླིང་དཔོན་ཆེན་ལ་སོགས་པ་ཆེ་དགུ་མང་པོ་ལ་རྡོ་རྗེ་ཕུར་པའི་དབང་བཀའ་དང་། དཀར་བདུད་ལྕམ་དྲལ་གྱི་རྗེས་གནང་ལ་སོགས་པའི་ཟབ་རྒྱས་ཆོས་ཀྱི་བཀའ་དྲིན་སྩལ་ཏེ་ཤིན་ཏུ་དད་པར་མཛད། དབྱར་དེ་དཔལ་ས་སྐྱ་ཡོན་ཏན་རིན་པོ་ཆེ་དུ་མའི་འབྱུང་གནས་དེ་ཉིད་དུ་གདན་ཆགས་ནས། བསླབ་གསུམ་ངུར་སྨྲིག་གི་གོས་ཀྱིས་མཛེས་པའི་དགེ་བའི་བཤེས་གཉེན་སྡོམ་བརྩོན་སྡེ་སྣོད་འཛིན་པ་དུ་མ་དང་། བསྐྱེད་རྫོགས་ཟབ་མོའི་རྣལ་འབྱོར་ལ་ཐུགས་གཞོལ་བའི་སྔགས་འཆང་རྡོ་རྗེ་འཛིན་པ་རྣམས་ཀྱིས་གསོལ་བ་བཏབ་ནས། རྗེ་བཙུན་ས་སྐྱ་པ་ཆོས་ཀྱི་སྤྱན་དང་ལྡན་པ་རྣམས་ཀྱི་འཁྲུལ་བ་མེད་པའི་གསུང་རབ་དགོངས་འགྲེལ་དང་བཅས་པས་གངས་རིའི་ཁྲོད་འདི་དགེ་ལེགས་སུ་མཛད་པའི་རྒྱུན་དེང་སང་གི་བར་དུ་གནས་པ་རྣམས་ཀྱི་ནང་ནས་གཙོ་བོར་གྱུར་པ་སྟོབས་བཅུའི་དབང་ཕྱུག་དཔལ་མགོན་བི་རཱུ་པའི་བཞེད་གཞུང་གསུང་ངག་རིན་པོ་ཆེ་ལམ་འབྲས་བུ་དང་བཅས་པའི་གདམས་ངག་རྫོགས་པར་གནང་སྟེ། སྐལ་ལྡན་གླིང་བཞིའི་དབུས་ན་ལེགས་པར་བྱས་པའི་བསོད་ནམས་གསེར་གྱི་ས་འཛིན་གྱི་རྩེ་མོར། ཕྲིན་ལས་ནམ་མཁའི་ནོར་བུ་དང་། སྙན་གྲགས་བདུད་རྩིའི་འོད་ཅན་གྱིས་ལུས་ཅན་མུན་པའི་ལམ་ལས་གྲོལ་བར་མཛད་དེ། རྣམ་པར་གྲོལ་བའི་ལམ་དང་འབྲས་བུར་བཅས་པའི་གནས་སུ་ཁྲིད་པར་བྱེད་པའི་སྙན་བརྒྱུད་ཀྱི་དགའ་སྟོན་སྩལ་བའི་ཐོག་མ་ཡིན་ནོ། །ལོ་དེ་ཉིད་ཀྱི་སྟོན་གཅིག་ཏུ་དབེན་པ་ལ་ཐུགས་གཞོལ་བར་གྱུར་ཏེ། གངས་རི་དཔལ་དང་ལྡན་པའི་ཕྲེང་བས་ཀུན་ནས་བསྐོར་ཞིང་། སྒྲ་སྙན་པར་སྒྲོག་པའི་ཆུ་ཀླུང་ཡིད་དུ་འོང་བ་འབབ་པའི་ངོགས། ལོ་མ་དང་མེ་ཏོག་དང་འབྲས་བུ་རྣམ་པར་བཀྲ་བའི་བྱས་འགྱུར་རྡོ་རྗེའི་བྲག་རྫོང་དུ་སྐུ་མཚམས་རྒྱུན་རིང་དུ་མཛད་ནས་འཁོར་ལོ་བདེ་མཆོག་གི་བསྙེན་སྒྲུབ་གཙོ་བོར་གྱུར་པའི་བསྐྱེད་རྫོགས་ཀྱི་རྣལ་འབྱོར་ལ་རྩེ་གཅིག་ཏུ་བཞུགས། ན་ཚོད་ལྡན་གྱི་ལོ་སྐུ་མཚམས་གྲོལ་ནས་གདན་ས་ཆེན་པོར་ཕེབས་ཏེ་ཕུར་སྒྲུབ་དང་། གསུང་ཆོས་འགའ་ཞིག་གནང་། དེ་ནས་ཨེ་ཝྃ་དུ་འདྲེན་མཆོག་ཆོས་ཀྱི་རྗེའི་ནང་རྟེན་མཇལ་བ་ལ་ཕེབས། དགེ་འདུན་ཚོགས་པ་ལ་ངན་སོང་སྦྱོང་རྒྱུད་ཀྱི་བཤད་པ་དང་གཞན་ཕན་སྐོར་གསུམ་གྱི་ལུང་། དབང་རྗེས་གནང་འགའ་ཞིག་དང་བཅས་པ་གནང་། སྣར་ཐར་དུ་ཕེབས་ནས་སྟེང་དཔོན་ཡུམ་སྲས་ལ་རྡོ་རྗེ་ཕུར་པའི་དབང་བཀའ་དང་རྗེས་གནང་ཟབ་མོ་འགའ་ཞིག་མཛད་དེ། རྩེ་གདོང་གི་དགོན་པར་རིན་ཆེན་སྒང་དུ་ཕེབས། སྙིགས་མའི་དུས་ཀྱི་ཐམས་ཅད་མཁྱེན་པ་གཉིས་པ་ཞྭ་ལུ་ལོ་ཙཱ་བ་རིན་ཆེན་ཆོས་སྐྱོང་བཟང་པོས་སྤྱན་དྲངས་ཏེ། ཚེ་དཔག་མེད་འཆི་མེད་རྔ་སྒྲའི་དབང་། འཆི་མེད་ཀྱི་རང་གཟུངས། དབྱངས་ཅན་མའི་རྗེས་གནང་། རྣམ་སྲས་ཞི་དྲག་གི་རྗེས་གནང་། ༈ མཆོག་གི་དང་པོའི་སངས་རྒྱས་དུས་ཀྱི་འཁོར་ལོའི་རྡུལ་ཚོན་ཀྱི་དཀྱིལ་འཁོར་དུ་བྱིས་པ་འཇུག་པའི་དབང་བདུན། ངེས་དོན་གྱི་དཀྱིལ་འཁོར་རྣམས་སུ་དབང་གོང་མ། རྡོ་རྗེ་སློབ་དཔོན་བདག་པོའི་དབང་དང་བཅས་པ་རྭ་འབྲེ་ས་གསུམ་གྱི་ཕྱག་ལེན་གཅིག་ཏུ་བྱས་པ། དབང་རྗེས་གནང་དེ་རྣམས་ཀྱི་ཡིག་ཆའི་ལུང་། དུས་འཁོར་གྱི་རྒྱུད་འགྲེལ་ཤོངས་འགྱུར་ལ་བློ་གྲོས་རྣམ་གཉིས་ཀྱིས་བཅོས་པ། ལམ་ཟབ་རྡོ་རྗེའི་རྣལ་འབྱོར་སྦྱོར་བ་ཡན་ལག་དྲུག་གི་ཁྲིད། ཁྲིད་ཡིག་དང་ངོ་སྤྲོད་བུ་སྟོན་རིན་པོ་ཆེ་དང་ཆོས་རྗེ་ཕྱོགས་པས་མཛད་པ། དྷ་ཤྲཱི་བས་མཛད་པའི་གསུང་བགྲོས། བརྒྱུད་པའི་གསོལ་འདེབས་ཆེ་ཆུང་གཉིས་དང་བཅས་པ་གསན་ཅིང་། མུན་ཁང་ལུས་གནད་འབྱེད་བཅིང་སོགས་ཇི་སྐད་བཤད་པ་བཞིན་མཛད་པས་ཐུགས་དགེས་སྤྲོ་དང་བཅས་ཏེ་བསྒོམས་པས། རྣམ་ཀུན་མཆོག་ལྡན་གྱི་སྟོང་གཟུགས་དང་ཉམས་མྱོང་བསམ་གྱིས་མི་ཁྱབ་པ་འཁྲུངས། གཞན་ཡང་སྒྲའི་བསྟན་བཅོས་ཀ་ལཱ་པ། ལོ་ཆེན་ཉིད་ཀྱི་འགྲེལ་པ། དེའི་ཆ་ལག་བྱིང་མདོ། ཨུཎ་རྩ་འགྲེལ། ཙནྡྲ་པ་ལོ་ཆེན་རང་གི་འགྲེལ་པ་དང་བཅས་པ། ཡི་གེའི་མདོ། ཉེར་སྒྱུར་ཉི་ཤུའི་འགྲེལ་པ། བྱིངས་ལེ། ཏིང་མཐའི་འགྲེལ་པ་ཉིད་ཀྱིས་མཛད་པའི་བྱིངས་མདོའི་བསྡུས་དོན། ཀ་ལཱ་པའི་ས་བཅད་རྣམས་ཀྱི་བཤད་པའི་ས་གཅོད་ས་རིས་ཀྱི་ལག་ལེན་རྣམས་ལེགས་པར་གསན་ཅིང་། སྡེབས་སྦྱོར་གྱི་བསྟན་བཅོས་རིན་ཆེན་འབྱུང་གནས་དང་། ཉིད་ཀྱིས་མཛད་པའི་བསྡུས་དོན། ཚིག་རྒྱན་གྱི་བསྟན་བཅོས་མེ་ལོང་། དེའི་འགྲེལ་པ་དཔང་ལོས་མཛད་པ། ཉིད་ཀྱི་མཛད་པའི་གསལ་བྱེད་དང་བཅས་པ་གསན་ཅིང་མཁྱེན། མངོན་བརྗོད་ཀྱི་བསྟན་བཅོས་སྣ་ཚོགས་གསལ་བའི་ཉེར་མཁོ་བསྡུས་པ་གསན། གཞན་ཡང་འཇམ་དབྱངས་དང་། བདེ་མཆོག་དང་། ཐུབ་དབང་དང་། ནག་པོ་ཆེན་པོ་རྣམས་ཀྱི་བསྟོད་པ་འགྱུར་གསར་རྙིང་དུ་མ་དང་བཅས་པ་ལེགས་པར་གསན་ལ། གསན་པ་དེ་དག་ཀྱང་མིང་ཙམ་མ་ཡིན་པ། ཚིགས་དང་དོན་དུ་བཅས་པ་ལེགས་པར་དགོངས་ཤིང་ཐུགས་སུ་ཆུད་པས་ཕྱི་དང་ནང་གི་རིག་པའི་གནས་ཐམས་ཅད་ལ་ཐོགས་པ་མེད་པའི་མཁྱེན་རབ་ཀྱི་འདྲེན་བྱེད་རབ་ཏུ་གསལ་བའི་གནས་ལྔ་རིགས་པའི་པཎྜི་ཏ་ཆེན་པོ་རྩོད་པ་ཐམས་ཅད་དང་བྲལ་བར་གྱུར་པ་ཡིན་ཏེ། དེ་ཡང་བདག་ཉིད་ཆེན་པོ་འདིའི་མཁྱེན་པ་སྤྱན་ཟུར་ལྷུང་བ་ཙམ་གྱིས་གཞུང་ལུགས་རྟོགས་སླ་བ་རྣམས་ཚར་རེ་དང་། ཤིན་ཏུ་དཀའ་བ་རྣམས་ཀྱང་ཟུང་རེ་ཙམ་གྱིས་དགོངས་པས། སྐད་གཉིས་སྨྲ་བའི་དབང་པོ་དྷརྨ་པ་ལ་བྷ་དྲ་ཐུགས་ཕྲོགས་པར་གྱུར་ཏེ། ཚེ་འདིར་ལེན་རེ་ཟུང་རེ་ཐོས་ཙམ་གྱིས། གཞུང་ལུགས་ཀུན་ཤེས་པ་ཆོས་རྗེ་པ་ས་སྐྱ་པཎྜི་ཏ་ཆེན་པོ་དང་ངེས་པར་གཉིས་སུ་མེད་པའོ་ཞེས་གསུང་ཞིང་གུས་པའི་ཐལ་མོ་ཡང་ཡང་ཟུམ་པར་མཛད་དོ་ཞེས་ཐོས་སོ།། །།ཉིད་ཀྱི་ཞལ་ནས་ཀྱང་། འགོས་ལོ་དྷརྨཱ་པ་ལའི་ཞལ་སྔ་ནས། དུས་ཀྱི་འཁོར་ལོའི་དབང་བསྐུར་ས་ལུགས་དང་། །ཇོ་ཞལ་ལུགས་ཀྱི་སྦྱོར་དྲུག་ལ་སོགས་ཞུས། །ཀ་ལཱ་ཙནྡྲ་རིན་ཆེན་འབྱུང་གནས་དང་། །སྣ་ཚོགས་གསལ་བ་སྙན་ངག་མེ་ལོང་དང་། །དཔག་བསམ་འཁྲི་ཤིང་ལ་སོགས་ཐ་སྙད་ཀྱིས། །གཙུག་ལག་ཕལ་ཆེར་ཞུས་ཤིང་ནན་ཏན་བགྱིས། །རང་བཞིན་རྐྱེན་དང་རྣམ་འགྱུར་ལ་སོགས་པ། །དུས་དང་དོན་ལ་འཇུག་ཚུལ་ཅུང་ཟད་ཤེས། །སཾ་སྐྲི་ཏ་དང་བོད་ཀྱི་ཀློག་ཚུལ་ལ། །སྔ་རབས་འཆད་ཚུལ་རབ་ཏུ་མང་ན་ཡང་། །སྐྱོན་མེད་འབྲི་དང་བརྗོད་པའི་ཚུལ་ཤེས་པ། །མཁས་པའི་གཙུག་རྒྱན་འདི་ཉིད་བཀའ་དྲིན་ལས། །གཞན་ལ་འཆད་དམ་རང་ཉིད་ཉམས་སུ་ལེན། །ཇི་ལྟར་བྱེད་ཀྱང་ལག་ནོམ་མི་དགོས་ཙམ། །ཞེས་གསུང་ངོ་། །དེ་དག་ལ་འདི་སྐད་ཅེས། སྒྲ་ཚད་བཟོ་དང་གསོ་བ་ནང་དོན་རིག །སྡེབ་སྦྱོར་མངོན་བརྗོད་ཟློས་གར་ཚིག་གི་རྒྱན། །བརྩིས་སོགས་མཁས་པ་རྣམས་ལ་ཡོངས་གྲགས་པའི། །རིགས་གནས་ཕལ་ཆེར་གཟིགས་པ་ཙམ་གྱིས་དགོངས། །ཁྱད་པར་ཉི་ཟླ་ལྟ་བུའི་ཀ་ཙན་གཉིས། །ཕྱི་ནང་གཞན་གསུམ་དཔལ་ལྡན་དུས་འཁོར་ལོ། །ཟབ་ལམ་རྡོ་རྗེའི་རྣལ་འབྱོར་ལ་སོགས་པའི། །གཙུག་ལག་ཀུན་ལ་འཇིགས་མེད་སྤོབས་པ་ཐོབ།། །།གཉིས་པ་ཡུལ་དུས་གཞན་དུའང་ཇི་ལྟར་རིགས་པར་མཛད་པའི་ཚུལ་ནི། སྙིགས་དུས་འགྲོ་བའི་ཚོགས་གཉིས་རིན་ཆེན་ལས། །ལེགས་གྲུབ་མཚན་དཔེའི་དཔལ་འབར་ལྷུན་པོའི་སྐུ། །མཁས་མང་རྒྱ་མཚོའི་དབུས་སུ་རྟག་བཞུགས་ནས། །ཐུབ་བསྟན་གླིང་བཞི་མཛེས་པའི་དཔལ་དུ་མཛད། །ཅེས་ཏེ། ལོ་དེའི་མཇུག་ལ་རྗེ་བཙུན་དམ་པ་མུས་པ་ཆེན་པོའི་བཀའ་ལུང་ཕེབས་ཤིང་། ནཱ་ལེནྡ་པའི་སྤྱི་ས་ནས་སྤྱན་འདྲེན་ནན་ཅན་བྱུང་བ་ལ་བརྟེན། དཔལ་རྒྱུན་གྱི་དབང་པོའི་ཆོས་གྱི་གྲྭ་ཆེན་པོར་ཕེབས། བུ་རམ་ཤིང་པའི་གསུང་རབ་དྲི་མ་མེད་པ་རྣམས་ཀྱི་དགོངས་དོན་རང་དབང་དུ་འགྲེལ་པ་ལ་ཁྱུ་མཆོག་རླབས་པོ་ཆེའི་གནས་ངེས་པའི་མཁས་གྲུབ་ཆེན་པོ་རོང་སྟོན་ཆོས་ཀྱི་རྒྱལ་པོའི་རྒྱལ་ཚབ་ཏུ་ལྷ་དང་བཅས་པའི་དགེ་འདུན་གྱིས་མངའ་གསོལ་ཏེ། འཛིན་བྱེད་ཅེས་པ་མེ་ཕོ་བྱི་བའི་ལོའི་དགུན་གང་དུ་རིན་ཆེན་སྒང་དུ་ཆོས་ཐོག་དྲངས་པའི་ཁྲིད་བཀའ་དུ་མ་དང་། གསུང་བཀའ་གྲངས་ལས་འདས་པ་དང་། བྱིན་རླབས་དང་། རྗེས་གནང་དང་། ལུང་ལ་སོགས་པ་ཉིན་མཚན་ཁོར་ཡུག་ཏུ་སྐྱོ་དུབ་མེད་པར་གནང་། སོས་ཀ་དཔལ་གཤིན་རྗེའི་གཤེད་དམར་པོའི་དབང་དང་། རྫོགས་རིམ་ཤིན་ཏུ་སྤྲོས་མེད་ཉམས་ཁྲིད་དུ་གནང་། དབྱར་མཚུངས་མེད་དམ་པ་རྗེ་བཙུན་མུས་པ་ཆེན་པོ་ན་ལེནྡར་ཕེབས། བདག་ཉིད་ཆེན་པོས་གཙོ་མཛད། འདུས་པའི་དགེ་འདུན་རྒྱ་མཚོ་ལྟ་བུ་ལ་གསུང་ངག་རིན་པོ་ཆེ་དང་དབང་བྱིན་རླབས་མང་དུ་གནང་། རབ་བྱུང་བསྙེན་རྫོགས་སུམ་བརྒྱ་ཙམ་གྱི་མཁན་སློབ་མཛད་དེ། གཉུག་མར་གནས་པའི་དགེ་འདུན་སྦྱིན་བདག་གི་ཚོགས་དང་བཅས་པ་དད་ཅིང་གུས་པར་མཛད་དོ། །དབང་ཕྱུག་གི་ལོ་ཡབ་སྲས་གཉིས་འདར་ཕྱོགས་སུ་ཕེབས། ཡར་ལམ་བདག་ཉིད་ཆེན་པོས་གཞིས་ཁ་རྣམ་སྲས་གླིང་དུ་ཆག་ལོ་གསུམ་པ་མཇལ་བ་ལ་ཕེབས། ཡང་དག་ཧེ་རུ་ཀ་མར་མེ་དགུ་པའི་དབང་། དབང་གི་སྒྲོལ་མ་དང་། ལྷ་མོ་ཏེ་ནུའི་རྗེས་གནང་། བྲན་བདུད་ཀྱི་རྗེས་གནང་ལ་སོགས་པ་གསན། རྗེ་འདི་དུས་ཀྱི་འཁོར་ལོ་ལ་ཤིན་ཏུ་མཁས་ཤིང་སྐུ་བཙུན་པ་དང་དམ་པའི་ཆོས་བཞུགས་རྒྱ་ཆེ་བ་ལ་སོགས་པའི་ཡོན་ཏན་གྱི་མཛོད་མངའ་བ་ཞིག་འདུག་པས། དུས་འཁོར་གྱི་ཆོས་བསྐོར་ཡོངས་སུ་རྫོགས་པ་ཞིག་ཞུ་སེམས་ནའང་། སྡེ་འཁྲུག་གི་སྟས་དབང་གིས་མ་གྲུབ་ཅེས་གསུང་ཞིང་། དད་གུས་དང་ཐུགས་མཐོང་ཤིན་ཏུ་ཆེ་བར་མཛད་དོ། །དེ་ནས་ཨེ་ཝྃ་དུ་ཕེབས་ནས་དགེ་འདུན་ཚོགས་པ་ལ་མང་ཇ་གན་གོས་རེའི་གྲལ་འགྱེད་དང་བཅས་པ་གནང་ནས་དཔལ་ས་སྐྱར་ཕེབས། འདྲེན་མཆོག་ཆོས་ཀྱི་རྒྱལ་པོའི་ནང་རྟེན་དུ་བླ་མ་རིན་ཆེན་འབྱུང་ལྡན་གྱི་གསེར་སྐུ་ཁྲི་རྒྱབ་ཡོལ་དང་བཅས་པ་བཞེངས་པའི་དབུ་བཙུགས། དགེ་འདུན་ཚོགས་པ་ལ་གསུང་ངག་རིན་པོ་ཆེ་དང་། ཤིན་ཏུ་སྤྲོས་མེད་དང་། རྒྱུད་ཀྱི་བཤད་པ་ལ་སོགས་པའི་ཟབ་པ་དང་རྒྱ་ཆེ་བའི་ཆོས་ཀྱི་འཁོར་ལོ་ཆེན་པོ་བསྐོར། དབྱར་ལོ་ཨེ་ཝྃ་དུ་ཕེབས་ནས་སྐུ་མཚམས་དམ་པ་ཟླ་བ་ཕྱེད་ཙམ་མཛད། དགེ་འདུན་རྣམས་ལ་སཾ་བུ་ཊ། རྡོ་རྗེ་དབྱིངས། འདུས་པ་འཕགས་ལུགས། འཁོར་ལོ་སྡོམ་ཆེན་ལ་སོགས་པའི་བྱིན་རླབས་འགའ་ཞིག་གནང་། ལྷུན་གྲུབ་རྩེ། སྣར་ཐང་། སེང་གེ་རྩེ་ལ་སོགས་པར་ཡང་ཅི་རིགས་པས་སྤྱན་དྲངས་ཤིང་། གླང་སྟག་གཉིས་ལ་གཙང་ཕྱོགས་ཁོ་ནར་བཞུགས། སྡེ་འཁྲུག་གི་བར་ཞུགས་ལ་སོགས་པ་གང་འགྲུབ་མཛད་ཅིང་། གཙོ་ཆེར་དད་པ་དང་ལྡན་པའི་སྐྱེ་བོ་རྣམས་ལ་སོ་སོའི་བསམ་པ་དང་མཐུན་པའི་ཆོས་ཀྱི་སྦྱིན་པ་རྒྱ་ཆེན་པོ་མཛད། གསེར་སྐུའི་རབ་གནས་ལ་སོགས་པ་ལེགས་པར་གྲུབ་ནས། ནཱ་ལེནྡ་པའི་གདན་འདྲེན་པ་དང་སྡེབས་ཏེ། མྱོས་ལྡན་གྱི་ལོ་མ་ཤར་ཙམ་ལ་ཤྲཱི་ནཱ་ལེནྡའི་ཆོས་གར་ཕེབས། གསང་འདུས་དང་ཀྱེ་རྡོ་རྗེའི་རྒྱུད་རྩ་བཤད་ལ་སོགས་པའི་ཆོས་བཀའ་བསམ་གྱིས་མི་ཁྱབ་པ་རྒྱུན་མ་ཆད་པར་གནང་ཞིང་། མཚོ་ཁ་དགའ་ལྡན་རྩེར་སྐལ་ལྡན་རྣམས་སྦྱོར་དྲུག་གི་ཉམས་ཁྲིད་གནང་། དབྱར་རྟེན་གསུམ་བཞུགས་པའི་གཙུག་ལག་ཁང་བཞེངས། ལམ་འབྲས་བླ་མ་བརྒྱུད་པའི་སྨན་སྐུ་མདའ་གང་ཙམ་དང་། དེ་རྣམས་དང་མཉམ་པའི་སངས་རྒྱས་རྡོ་རྗེ་འཆང་གི་གསེར་སྐུ། རྟེན་གྱི་གཙོ་བོ་ལ་འཇམ་དབྱངས་ས་སྐྱ་པཎྜི་ཏའི་གསེར་སྐུ་ཐོག་ཚད་མ་རྣམས་བཞེངས་ཏེ། མཆོད་པའི་ཡོ་བྱད་ཚར་དུ་མངར་བ་དང་། ན་བཟའ་དང་། བཞུགས་གདན་དང་། ས་རྒྱན་གནམ་རྒྱན་ལ་སོགས་པ་བསམ་གྱིས་མི་ཁྱབ་པ་བཀོད། ཆོ་ག་རྣམ་པར་དག་པས་རབ་ཏུ་གནས་པ་ལེགས་པར་མཛད་དེ། བཀྲ་ཤིས་དང་བྱིན་རླབས་ཀྱི་དཔལ་གྱི་གཟི་འོད་འབར་བར་མཛད་དོ། །འབྲུག་ལོ་རྭ་སྒྲེང་སྐོར་བ་ལ་ཕེབས་ཏེ། བྱང་འབྲོག་གི་སྐྱེ་བོ་ཤིང་ལྟར་གྱོང་བ་རྣམས་ལ་སྐྱབས་འགྲོ་དང་སེམས་བསྐྱེད་ལ་སོགས་པའི་གང་ལ་གང་འདོད་ཀྱི་ཆོས་གསུངས། རབ་བྱུང་བསྙེན་རྫོགས་དབང་རྗེས་གནང་དུ་མ་གནང་སྟེ། བཙུན་པ་རྣམས་དམ་ཚིག་དང་སྡོམ་པ་ལ་བཀོད། ཁྱིམ་པ་རྣམས་བསྙེན་གནས་ལ་བཀོད། འགྲོ་བ་མང་པོ་ལ་བྱང་ཆུབ་ཀྱི་ས་བོན་བཏབ། རྭ་སྒྲེང་དུ་ཕེབས་ནས་རྟེན་གསུམ་རྣམས་ལ་ཕྱག་དང་མཆོད་པ་རྒྱ་ཆེན་པོ་མཛད། སྨོན་ལམ་དང་སེམས་བསྐྱེད་མང་དུ་གནང་ནས། ཡར་ཕེབས་པའི་ལམ་དུ་བླ་མ་དགེ་དགའ་བ་ཞེས་པའི་སྦྱོར་དྲུག་གི་ཐུགས་དམ་དང་གོ་མྱོང་བཟང་པོ་ཡོད་པ་ཞིག་དུས་རྟག་ཏུ་བུག་སྒོ་ལ་བཞུགས་པ། འཇམ་པའི་དབྱངས་དང་དངོས་སུ་མཇལ་བ་ཡོད་པའི་མཚན་ལྟས་བྱུང་བས། ཉེ་གནས་ལ་དེ་རིང་སུ་བྱུང་ཡང་ང་ལ་མ་གསང་ཅིག་ཅེས་གསུང་། དེ་ཉིན་བདག་ཉིད་ཆེན་པོ་དཔོན་སློབ་རྣམས་ཕེབས་ནས་ཉེ་གནས་ཀྱིས་ཚུལ་ཞུས་པས། འཇམ་དབྱངས་དངོས་དང་མཇལ་བ་ད་རེས་ཙམ་ཡིན་གསུང་ནས་བུག་སྒོ་ལ་ཡར་འདྲེན་བྱས། དངོས་པོ་ཐམས་ཅད་ཕུལ་ནས་ཆོས་འབྲེལ་ཞུས་པས། སེམས་བསྐྱེད་ཆེན་མོ་ལ་སོགས་པའི་ཆོས་ཀྱི་རྣམ་གྲངས་འགའ་ཞིག་དང་། ཟབ་ཆོས་དང་མན་ངག་ཟབ་མོ་ཁ་ཡར་གནང་། དིང་སང་བསྟན་འཛིན་ཐམས་ཅད་ཀྱི་གཙུག་རྒྱན་ཁྱེད་གཅིག་པོར་འདུག་ཀྱང་། དགུང་ལོ་ཞེ་ལྔ་དང་ཞེ་དགུ་སྐུ་དོག་ཆེན་པོ་འདུག་པས་སྐུ་ཚེ་རིང་བའི་རྟེན་འབྲེལ་གནང་དགོས་ཞེས་ཞུ་ཕུལ། ཡང་ལམ་གྱོ་སྒྲུབ་ཆེན་པའི་སློབ་མ་སྦལ་པ་བློ་གྲོས་རྒྱལ་མཚན་བྱ་བ། སྦྱོར་དྲུག་གི་ཐུགས་དམ་ཤིན་ཏུ་སྨིན་པ་ཞིག་གི་མནལ་ལམ་དུ། ས་ཕྱོགས་དེ་ན་མཆོད་རྟེན་ཆེན་པོ་དྲིལ་བུ་དང་དར་འཕན་སྣ་ཚོགས་འཕྱང་བ། སྒོ་རྣམས་ན། རིགས་ལྔའི་སྐུ་བཞུགས་པ་གཅིག་ལ་མི་མང་པོ་སྐོར་བ་བྱེད་ཅིང་འདུག ཁོང་ལ་མི་གཅིག་ན་རེ། འདིའི་ནང་ན་བཀའ་འགྱུར་རོ་ཅོག་བཞུགས་པས་བསྐོར་བ་གསུམ་བྱས་ན་སྐོར་བ་འབུམ་འགྱུར་དུ་འགྲོ་ཟེར། མི་འདི་ཙམ་གྱིས་བསྐོར་ཞིང་སྟེང་དུ་བསྡད་ན་འགྱེལ་མི་འགྲོའམ་བྱས་པས། འདི་གང་ལྟར་བྱས་ཀྱང་འགྱེལ་མི་སྲིད་ཟེར། སང་ཉིན་བདག་ཉིད་ཆེན་པོ་དེར་ཕེབས་པ་ལ་དད་པ་ཅན་མང་པོས་མཇལ་བའི་ངོ་མཚར་གྱི་ལྟས་སུ་འདུག་ཅེས་གསུང་ཞིང་ཤིན་ཏུ་དད་པར་མཛད། ཕེབས་པའི་ནུབ་མོའང་དུས་འཁོར་ཐུགས་དཀྱིལ་ལ་བླ་མ་བརྒྱུད་པས་བསྐོར་ཞིང་། བླ་མ་རེ་རེ་ལའང་ཕག་མོའི་སྐུ་རེས་འཁྱུད་པ་ལ་སོགས་པའི་སྟོང་གཟུགས་ཁྱད་པར་ཅན་དུ་མ་བྱུང་གསུང་ནས་དད་གུས་ཆེས་ཆེ་བ་མཛད། ཁྱད་པར་འབབ་རོང་དུ་ཕེབས་ནས་རྟེན་གསུམ་མང་པོ་ལ་རབ་གནས་མཛད། རྣམ་གཡེངས་མེད་པས་སྒྲུབ་པའི་རྒྱལ་མཚན་འཛིན་པའི་བླ་མ་འབབ་རོང་པ་ཆེན་པོ་དང་། སྒོམ་ཆེན་རྣམས་ལ་རང་གི་སྐལ་བ་དང་མཚམས་པའི་ཆོས་ཀྱི་བདུད་རྩིས་ཚིམ་པར་མཛད། དེ་དུས་དགུན་ཡིན་ཀྱང་བྲག་སྲེབ་ན་འཇམ་དབྱངས་མེ་ཏོག་མང་པོ་འཁྲུངས་འདུག་པ། བདག་ཉིད་ཆེན་པོ་ས་ཕྱོགས་འདིར་ཕེབས་པའི་ངོ་མཚར་གྱི་ལྟས་སུ་འདུག་ཅེས་ཐམས་ཅད་གླེང་ཞིང་དད་པར་བྱེད་དོ་ཞེས་ཐོས་སོ། །དེ་ནས་སླར་ན་ལེནྡར་ཕེབས་ཏེ། ལོ་པ་སྤྱན་སྔ་ངག་དབང་ཆོས་ཀྱི་གྲགས་པས་གཙོ་མཛད་ལུང་རིགས་སྨྲ་བའི་དགེ་བའི་བཤེས་གཉེན་མང་པོ་ལ་སངས་རྒྱས་ཆོས་ཀྱི་འཁོར་ལོ་རྒྱ་ཆེན་པོ་སྐོར་ནས་དཔལ་ས་སྐྱར་ཕེབས། དོན་གཉེར་རྣམས་ལ་ཆོས་བཀའ་ཅི་རིགས་པ་གནང་། དེ་ནས་མུས་བསམ་གཏན་ཕུག་ཏུ་ཕེབས་ནས། ཁྱུ་མཆོག་གི་ལོ་ངོ་གང་ལ་སྐུ་མཚམས་མཛད་དེ། འཁོར་ལོ་བདེ་མཆོག་གི་བསྙེན་སྒྲུབ་མཐར་ཕྱིན་པར་མཛད། རྡོ་རྗེའི་བཟླས་པ་དང་བུམ་ཅན་གྱི་རྣལ་འབྱོར་མང་དུ་བསྒོམ་པས་རྫོགས་རིམ་གྱི་རྟོག་པ་ཁྱད་པར་ཅན་དུ་མ་ཐུགས་ལ་འཁྲུངས། སྐུ་མཚམས་གྲོལ་ནས་རྗེ་བཙུན་དམ་པ་མུས་པ་ཆེན་པོ་ལ་རྡོ་རྗེ་ཕྲེང་བ་ཀྲི་ཡ་ས་མུཙྪ་དང་བཅས་པའི་དབང་། བདེ་མཆོག་སྡོམ་པའི་ཆོས་སྐོར་རྫོགས་པ་མགོན་པོའི་རྩུབ་སྒྲུབ་སོགས་ཁ་ཅིག་གསན་ཏེ། མདོར་ན་རྗེ་བཙུན་དམ་པ་འདིའི་དྲུང་དུ་སྔ་ཕྱིར་གསན་པའི་ཆོས་ཀྱི་རྣམ་གྲངས་མདོ་ཙམ་བརྗོད་ན། གསུང་ངག་རིན་པོ་ཆེ་ལམ་འབྲས་བུ་དང་བཅས་པའི་གདམས་པ་ཡོངས་སུ་རྫོགས་པ་ཡབ་ཡུམ་གྱི་ཕྱི་ནང་གི་དབང་དང་བྱིན་རླབས། རྣལ་འབྱོར་དབང་ཕྱུག་གི་ཆོས་བཞི་སོགས་ཆ་ལག་ཕྲ་མོ་ཚུན་ཆད་ཡོངས་སུ་རྫོགས་པ། བླ་མ་བརྒྱུད་པའི་རྣམ་ཐར་ཐོར་བུ་བ་རྣམས་དང་། ཞིབ་མོ་རྡོ་རྗེ་དང་ངོ་མཚར་སྣང་བ། ལམ་འབྲས་གླེགས་བམ་དུ་བཞུགས་པའི་ཡིག་སྣ་བཞི་བཅུ་ཞེ་དགུ་ཚང་མ། ལུང་འདི་ཉིད་དང་ཞིབ་ཏུ་སྦྱར་བ་ཆེ་ཆུང་གཉིས་རྣམས་གསན། གཞན་ཡང་སློབ་དཔོན་ཆེན་པོ་ཨ་བྷ་ཡས་བཀྲལ་བའི་རྡོ་རྗེ་ཕྲེང་བ་ཡོངས་སུ་རྫོགས་པ། ཀྲི་ཡའི་དགེ་ལེགས་ཀྱི་དཀྱིལ་འཁོར་གསུམ་གྱི་དབང་དང་བཅས་པ། འཁོར་ལོ་བདེ་མཆོག་གྲུབ་ཆེན་ལོ་ནག་དྲིལ་གསུམ་གྱིས་བཀྲལ་བའི་དབང་། ནཱ་རོ་མཁའ་སྤྱོད་དང་བདེ་མཆོག་དཀར་པོའི་བྱིན་རླབས། ནག་པོ་རིམ་བཞི། རྩ་དབུ་མ་བདེ་མཆོག་དཀར་པོ་རྣམས་ཀྱི་རྫོགས་རིམ་གྱི་ཁྲིད། བདེ་མཆོག་དཀར་པོའི་ཚེ་སྒྲུབ། གསང་བ་འདུས་པ་རིགས་གསུམ་ཀའི་དབང་། འཇིགས་བྱེད་རྭ་ལུགས་ཀྱི་དབང་། ཀུན་རིག་ས་ལུགས། འཆི་བདག་འཇོམས་པ། སྦྱོང་དཀྱིལ་བཅུ་གཉིས། ཚེ་དཔག་མེད་ལྷ་དགུ། རིགས་གསུམ་སྤྱི་དབང་། གྲུབ་རྒྱལ་མ་རྣམས་ཀྱི་དབང་། འཆི་མེད་ཀྱི་རང་གཟུངས། སྒྲོལ་མ། གུར་མགོན་ལྷ་བརྒྱད་དང་བཅུ་གཉིས་དང་དུས་སོལ་ལྷ་མོ། ཞལ་བཞི་པ། དུར་ཁྲོད་བདག་པོ། ལས་གཤིན་ལྷ་བཅུ་གསུམ་མ་རྣམས་ཀྱི་རྗེས་གནང་། འཇིགས་བྱེད་ཀྱི་དུག་དབང་། རཱ་པོད་ཕལ་ཆེར་གྱི་ལུང་། རྣལ་འབྱོར་བཞི་རིམ། མགོན་པོའི་ནང་ཁྲིད་དང་མན་ངག་མཁན་པོ་བློ་གྲོས་རྒྱལ་མཚན་གྱིས་བསྒྲིགས་པ་སོགས་མགོན་པོའི་ཆོས་སྐོར་དུ་མ། ཐེག་པ་ཆེན་པོའི་བློ་སྦྱོང་། དེའི་ཡིག་སྐོར་སེམས་དཔའ་ཆེན་པོ་དཔོན་སློབ་ཀྱིས་བསྒྲིགས་པ་སོགས་བློ་སྦྱོང་གི་ཆོས་སྐོར་ཡོངས་རྫོགས། ཤེས་རབ་ཀྱི་ཕ་རོལ་ཏུ་ཕྱིན་པའི་བདུད་ཀྱི་སྤྱོད་ཡུལ་ཁྲིད་ཡིག་གཉིས་དང་བཅས་པ། རྗེ་བཙུན་དམ་པ་མུས་པ་ཆེན་པོ་ཉིད་ཀྱི་བཀའ་འབུམ་གྱི་ལུང་ལ་སོགས་པ་ཟབ་པ་དང་རྒྱ་ཆེ་བའི་དམ་པའི་ཆོས་མང་དུ་གསན་ཏེ། ཉིད་ཀྱི་ཞལ་ནས། འཇིག་རྟེན་དབང་ཕྱུག་བུདྡྷ་རཏྣ་ལས། །སྔགས་ཀྱི་གདམས་ངག་ཕལ་ཆེར་སྐྱར་ནས་ཉན། །གཞན་ཡང་གསང་འདུས་རིགས་གསུམ་བློ་སྦྱོང་གཅོད། །ཀྲྀ་ཡ་ས་མུཙྪ་སོགས་མང་དུ་ཐོས། །ཞེས་གསུང་ངོ་། །དམ་པའི་ཆོས་གསན་པའི་རྣམ་གྲངས་འདི་དག་ནི། རགས་པ་ཙམ་ཡིན་གྱི། རྒྱས་པར་བདག་ཉིད་ཆེན་པོའི་གསན་ཡིག་རིན་པོ་ཆེ་པདྨ་རཱ་གའི་ཕྲེང་བ་ལས་ཞིབ་ཏུ་འབྱུང་བས་དེར་རྟོགས་པར་བྱའོ། །དེ་རྗེས་བདག་ཉིད་ཆེན་པོས་ཀྱང་སྐུའི་གཅུང་གསུང་བདག་ཆེན་ནམ་མཁའ་འདོད་གྲུབ་པ་དང་། བདག་ཆེན་ཀུན་དགའ་བཀྲ་ཤིས་པ་སྐུ་མཆེད་ཀྱིས་གཙོ་མཛད་དོན་གཉེར་གྱི་དགེ་བའི་བཤེས་གཉེན་དུ་མ་ལ་དབང་རྗེས་གནང་དུ་མ་དང་། དཔལ་ས་སྐྱ་པ་གོང་མ་ལྔའི་བཀའ་འབུམ་གྱིས་ལུང་ལ་སོགས་པའི་ཆོས་ཀྱི་འཁོར་ལོ་བསམ་གྱིས་མི་ཁྱབ་པ་སྐོར། སླར་གདན་ས་ཆེན་པོ་ལ་ཕེབས་པའི་ཚུར་ལམ། རིགས་ལྡན་ཆོས་ཀྱི་རྒྱལ་པོ་རྣམས་ཀྱི་སྤྲུལ་པའི་སྐུ་དུ་མ་རིམ་པར་བྱོན་པའི་གནས་ཆེན་ཇོ་མོ་ནང་དུ་ཕེབས། སྐུ་འབུམ་མཐོང་གྲོལ་ཆེན་པོ་མཇལ། ཕྱག་དང་སྐོར་བ་དང་སྨོན་ལམ་མང་དུ་མཛད། སྒྲུབ་ཆེན་ཕོ་མོ་རྣམས་ལ་ཆོས་འབྲེལ་ལ་སོགས་པ་གནང་སྟེ། སྣ་ཚོགས་ཀྱི་ལོ་གདན་ས་ཆེན་པོར་ཕེབས་ནས། ཚོགས་ཆེན་ལ་གསུང་ངག་རིན་པོ་ཆེ་དང་། འཁོར་ལོ་བདེ་མཆོག་གི་སྨིན་གྲོལ་ཆ་ལག་དང་བཅས་པ་རྣམས་དང་། གཞི་བྱེས་ཀྱི་གྲངས་དོན་གཉེར་ཅན་བརྒྱ་ཕྲག་གསུམ་ལྷག་ཙམ་ལ་རྡོ་རྗེ་ཕྲེང་བ་ཀྲི་ཡ་དང་བཅས་པའི་དབང་རྒྱས་པ་དང་། ཟུར་བཀའ་དང་རྗེས་གནང་དུ་མའི་ཆོས་ཀྱི་ཆར་ཆེན་པོ་ཕབ་ནས་སྐལ་བཟང་གདུལ་བྱའི་ལོ་ཐོག་ཡོངས་སུ་རྒྱས་པར་མཛད། མུས་ཀྱི་རྡོ་དཀར་ལས་གྲུབ་པའི་ལམ་འབྲས་བླ་མ་བརྒྱུད་པ་ཡོངས་སུ་རྫོགས་པར་བཞེངས་ཏེ་རབ་གནས་རྒྱས་པར་མཛད་ནས་བཞིས་དེ་དག་ཏུ་བཞུགས་སུ་གསོལ། ཉི་མའི་ལོ་སྣར་ཐང་སྡེ་པས་སྤྱན་དྲངས་ནས། གསུང་ངག་རིན་པོ་ཆེ་ལམ་འབྲས་བུ་དང་བཅས་པའི་མན་ངག་ལ་སོགས་པའི་ཟབ་པ་དང་རྒྱ་ཆེ་བའི་ཆོས་བཀའ་དུ་མ་གནང་། དེ་ལོ་རྒྱ་ནག་ལ་གཏམ་འབུལ་བ་རྣམས་རྫོང་བ་མཛད། དབྱར་སོས་ཡོན་མཆོད་ལྷན་ཅིག་ཏུ་རྗེ་བཙུན་དམ་པ་མུས་པ་ཆེན་པོ་མཇལ་བ་ལ་ཐུབ་བསྟན་ཡངས་པ་ཅན་དུ་ཕེབས་ཏེ་ཆོས་བཀའ་ཅི་རིགས་པ་གསན། བདག་ཉིད་ཆེན་པོས་གཉུག་མར་གནས་པའི་དཔོན་སློབ་རྣམས་ལ་ཚོགས་ཆོས་དང་། ཡབ་སྲས་གཉིས་ཀྱིས་རབ་བྱུང་བསྙེན་རྫོགས་ཞག་གྲངས་དུ་མར་གནང་། དེ་ནས་སེངྒེ་རྩེར་སྤྱན་དྲངས། སྡེ་པ་ཡབ་སྲས་ལ་དམ་པའི་ཆོས་ཀྱི་བཀའ་དྲིན་མང་དུ་སྩལ། མིའི་དབང་ཕྱུག་དམ་པ་དཔོན་བློན་རྣམས་ཀྱིས་དད་གུས་ཆེན་པོས། གདན་ས་ཆེན་པོ་ལ་གཏོགས་པའི་མི་ཆེན། དཔོན་སྐྱ། བརྒྱ་དཔོན། བཅུ་དཔོན། ལས་ཚན་ཁ་བཞི། རྒྱུ་བ་ཁ་གསུམ་རྣམས་སྦྱོར་གཏོང་མཛད། ལྷ་སྡེ་མི་སྡེ་ཐམས་ཅད་ཀྱི་བདག་ཉིད་ཆེན་པོའི་ཕྱག་ཕྱི་ལུགས་མཐུན་སྒྲུབ་ཅིང་། གདན་ས་ཆེན་པོའི་སྤྱི་ནུས་ཁོ་ན་བྱེད། སྡེ་པ་དང་དཔོན་སྐྱ་གཞན་གྱིས་དམག་ཁྲལ་ལས་གསུམ་མི་བསྐུལ་བར་སྤྱི་མཆོད་དུ་བཞུགས་པ་ཆོག་པའི་ཞབས་ཏོག་ཕུལ། སྟོབས་ཀྱི་འཁོར་ལོས་བསྒྱུར་བའི་རྒྱལ་པོ་རིན་དཔུང་པ་དཔོན་བློན་ལ་སོགས་པ་ཐུགས་དགོངས་རྣམ་པར་དཀར་བའི་སྡེ་སྲིད་གཞན་ནས་ཀྱང་དེ་ཉིད་བརྟན་པའི་མཐུན་རྐྱེན་འབའ་ཞིག་མཛད་པ་ལ་བརྟེན། དུས་ཕྱིས་ཀྱི་ཞལ་ངོ་ཁྲི་ཐོག་ཏུ་བཞུགས་པ་ལ། བདག་ཉིད་ཆེན་པོའི་སྐུའི་རིང་རང་གདན་ས་མངའ་ཐང་ཆེ་བ་ཡིན་ཞེས་གཟུ་བོར་གནས་པ་རྣམས་སྒྲོག་པར་བྱེད་དོ། །སྟོན་སྣར་ཐར་དུ་སྤྱན་དྲངས་ནས། བྱང་ཕྱོགས་ཁ་བའི་སྨན་ལྗོངས་ཀུ་མུ་ཏ་རྣམ་པར་བཞད་པའི་ཚལ་དུ། ཀུན་མཁྱེན་ཐུབ་པ་མཆོག་གི་བསྟན་པའི་ཉིང་ཁུ་བྱང་ཆུབ་ཀྱི་སེམས་གཉིས་ཀྱི་ཉམས་ལེན་རྒྱས་པར་མཛད་པ་དཔལ་ལྡན་མར་མེ་མཛད། དེའི་སྲས་ཀྱི་ཐུ་བོ་འབྲོམ་སྟོན་རྒྱལ་བའི་འབྱུང་གནས་ཀྱི་གསུང་གི་བདུད་རྩི་བབས་པ་༼གཏུམ༽རྟུམ་སྟོན་བློ་གྲོས་གྲགས་ལ་སོགས་པ་མཁས་ཤིང་གྲུབ་པ་བརྙེས་པའི་སྐྱེས་བུ་བརྒྱུད་མར་བྱོན་པའི་ཆོས་ཀྱི་གདན་ཁྲི་མཐོན་པོ་ལ་ཞབས་སེན་དབང་གི་རྒྱལ་པོ་ཉེ་བར་བཀོད་ནས་ཁམས་གསུམ་ཆོས་ཀྱི་རྒྱལ་པོར་མངའ་གསོལ་ལོ། །དེའི་དུས་བདག་ཉིད་ཆེན་པོས་ཡས་བཀའ་སྩལ་བའི་ཚུལ་དུ་བཀའ་དྲིན་ཆེ་བའི་དབང་དང་། བསྔོ་བའི་ཡོན་བཤད་པ་ལ་སོགས་པ་སྔོན་ཆད་མཁས་པ་གཞན་གྱི་རྣ་བའི་སྤྱོད་ཡུལ་དུ་མ་གྱུར་པའི་བཀོད་པའི་འོད་ཟེར་དུ་མ་བཀྱེ་བ། མཐོ་རིས་ཀྱི་མགོན་པོའི་ལག་སོར་ལས་འོང་པའི་ལྷའི་མེ་ཏོག་མནྡྲ་རྭ་བའི་ཕྲེང་བ་དུ་མ་སྐབས་གསུམ་པའི་ལམ་ནས་གཏོར་ཏེ་མངོན་པར་མཆོད་དོ། །དེ་ནས་ཆོས་གྲྭ་དེར་མཁྱེན་བརྩེའི་མངའ་བདག་སེམས་དཔའ་ཆེན་པོ་བསོད་ནམས་རྒྱལ་མཚན་པས་གཙོ་མཛད། སྡེ་སྣོད་འཛིན་པ་བརྒྱ་ཕྲག་དུ་མ་ལ་སློབ་དཔོན་ཆེན་པོ་ཨ་བྷ་ཡས་བཀྲལ་བའི་སྒྲུབ་ཐབས་རྒྱ་མཚོ་ལ་སོགས་པའི་ཟབ་པ་དང་རྒྱ་ཆེ་བའི་དམ་པའི་ཆོས་ཀྱི་འཁོར་ལོ་རྒྱ་ཆེན་པོ་སྐོར། སླར་གདན་སར་ཕེབས་ནས་དགུན་ཆོས་དང་། དུས་རིམ་ཆེན་མོ་མཛད། གཏིང་སྐྱེས་པ་ཡུམ་སྲས་ཀྱིས་གདན་དྲངས་ཏེ། ཞག་གྲངས་ཁ་ཡར་བཞུགས་ནས་དབང་བཀའ་རྗེས་གནང་འགའ་ཞིག་གནང་ངོ་། །ཉི་སྒྲོལ་བྱེད་ཅེས་པ་ཤིང་ཕོ་སྤྲེའུ་ལོ། རྗེ་བཙུན་དམ་པ་མུས་པ་ཆེན་པོའི་བཀས་བསྐུལ་ནས་ཨེ་ཝྃ་དུ་ཕེབས། སྐུའི་གཅུང་ཡོན་ཏན་རིན་ཆེན་དུ་མའི་མཛོད་འཛིན་པ་ཚེ་བརྟན་ནམ་མཁའ་འདོད་གྲུབ་པས་གཙོ་མཛད། ཕྱོགས་རིས་ཀྱི་དགེ་བའི་བཤེས་གཉེན་སྡེ་སྣོད་འཛིན་པ་དུ་མ་དང་བཅས་པའི་ཚོགས་པ་བཞི་བརྒྱ་ལྷག་ཙམ་ལ་སྔ་དྲོ་ཚུལ་བཞི་རྒྱས་པ་སྔོན་དུ་འགྲོ་བ་ཅན་གྱི་རྩ་རྒྱུད་བརྟག་གཉིས་རྗེ་བཙུན་ས་སྐྱ་པ་གོང་མའི་མཆན་བུ་དང་རྣམ་བཤད་ཉི་འོད་ཀྱི་སྟེང་ནས་བཤད་པ་མཐའ་སྤྱོད་དང་བཅས་པ། ཕྱི་དྲོ་གསུང་ངག་རིན་པོ་ཆེའི་ཉམས་ལེན་གྱི་གནད་ཟབ་མོ་ཚད་མ་བཞིས་རྗེས་སུ་འབྲེལ་བའི་ཡིག་ཆ་རྣམས་དང་བཅས་པ། སྲོད་ལ་ཟུར་བཀའ་བཅུ་ཕྲག་ལྷག་གཅིག བྱིན་རླབས་དང་རྗེས་གནང་དུ་མ། བདག་ཅག་འགའ་ཞིག་ལ་སྒྲའི་བསྟན་བཅོས་ཀ་ལཱ་པའི་མིང་ལོ་ཡན་གྱི་ས་རིས་དང་མེ་ལོང་དང་། འགྲེལ་ལ་སོགས་ཐ་སྙད་སྐོར་གྱི་ཕྱག་ཁྲིད། བདེ་མཆོག་རྩ་རྒྱུད་ཀྱི་བཤད་པ་སྔགས་བཏུའི་ལག་ལེན་བྱིན་རླབས་དང་བཅས་པ། ཡུམ་ལ་བརྟན་པའི་རྩ་དབུ་མ་སོགས་སྙན་བརྒྱུད་ཀྱི་གདམ་པ་ཟབ་ལ་མང་བ། འཇིགས་བྱེད་རྟོག་བདུན་དང་རྟོག་གསུམ་གྱི་བཤད་པ། སྔགས་བཏུ་དང་འཁོར་ལོ་རྣམས་ཀྱི་ལག་ལེན། དགེ་བཤེས་རགས་རིམ་འགའ་ལ་ལམ་འབྲས་དང་འབྲེལ་བའི་དབང་བྱིན་རླབས། སྒྲུབ་པའི་ལུང་སྦྱིན་པ་ཡན་ཆོད་ཡོངས་སུ་རྫོགས་པ། རབ་བྱུང་བསྙེན་རྫོགས་པ་བརྒྱ་ལྷག་ཙམ་ལ་ངེས་པར་འབྱུང་བའི་དབང་དུ་བྱས་པའི་སྡོམ་པ། རྒྱུ་འགུལ་པཎ་ཆེན་གྱི་གསུང་འབུམ། མཁན་ཆེན་ཐམས་ཅད་མཁྱེན་པའི་གསུང་རབ་དུ་མའི་ལུང་དང་བཅས་པ་ཉིན་མཚན་ཁོར་ཡུག་དུ་ཐུགས་སྐྱོ་དུབ་ཅུང་ཟད་ཀྱང་མེད་པར་དགེས་སྤྲོ་དང་བཅས་ཏེ་གནང་། ས་ག་ཟླ་བའི་ཡར་ཚེ་གཅིག་ལ་བདག་ཆེན་རིན་པོ་ཆེ་ནམ་མཁའ་འདོད་༼དོན༽གྲུབ་པའི་ཞལ་སྔ་ནས། ལུང་རིག་སྨྲ་བའི་ཁྱུ་མཆོག་ལྕགས་ཐང་རབ་འབྱམས་པས་གཙོ་མཛད། ཚོགས་པ་ཐམས་ཅད་ལ་མཆོག་གི་དང་པོའི་སངས་རྒྱས་དཔལ་དུས་ཀྱི་འཁོར་ལོའི་དཀྱིལ་འཁོར་དུ་བྱིས་པ་འཇུག་པའི་དབང་བདུན། དབང་གོང་མ་དང་བཅས་པ། རགས་བསྡུས་བཞི་བཅུ་ཞེ་ལྔ་ལ་རྡོ་རྗེ་སློབ་དཔོན་བདག་པོ་ཆེན་པོའི་དབང་གནང་། ཐུན་མཚམས་རྣམས་སུ་དཔེ་ཁང་ནས། རྒྱ་དཔེ་རྣམས་སྤྱན་དྲངས་ནས་གཟིགས་རྟོག་ཞིབ་ཏུ་མཛད། སྐབས་ཞིག་ཏུ་ཉིད་ཀྱིས་མཛད་པའི་རྗེ་ལོ་ཆེན་གྱི་བསྟོད་པ་དེ་སྒྲ་དོན་དང་མཐུན་པར་ལེགས་སྦྱར་གྱི་སྐད་དུ་བསྒྱུར་ནས། སྡེབ་སྦྱོར་གྱི་པྲསྟཱ་ར་བཀོད་པས། ལྷ་རྣམས་ཀྱིས་མེ་ཏོག་དཀར་པོ་འདབ་མ་བཞི་པའི་ཚོགས་ཀྱིས་མངོན་པར་གཏོར་ཏེ་ས་རིས་མཛད་པའི་གཎྜིའི་སྟེང་དུ་མང་དུ་བབས་པས། བསྟོད་པ་དེ་ལ་ལྷ་རྫས་ཨུཏྤལ་དཀར་པོའི་ཆར་འབེབས་ཅེས་བཏགས། དེ་དུས་ཐུགས་དམ་གྱི་སྐབས་ཞིག་ལ་གཟིགས་སྣང་ཁྱད་པར་ཅན་འགའ་ཞིག་བྱུང་བའི་བཀོད་པའི་བྲིས་སྐུ་ཡོད་ཅེས་གླེང་ངོ་། །དེ་དག་ལ་འདི་སྐད་ཅེས། སྲས་བཅས་རྒྱལ་བའི་མཁྱེན་བརྩེའི་ཕྲིན་ལས་ཀུན། །ལེགས་བསྡུས་ཀུན་དགའ་འདྲེན་པ་བཟང་པོའི་སྲོལ། །རྩོད་བྲལ་མཁས་པའི་མདུན་སར་སྨྲ་བ་ལ། །འཇིགས་མེད་སྤོབས་པ་བརྙེས་པ་ཁྱོད་གཅིག་པུ། །འཇམ་མགོན་གཉིས་པའི་མཁྱེན་བརྩེའི་ཟློས་གར་གྱིས། །ཨེ་མ་འཛམ་གླིང་ས་འདི་སྐལ་བཟང་ན། །ངེས་པར་འདུན་པའི་བརྒྱ་བྱིན་ལག་པ་ཡིས། །གསུམ་རྩེན་འདུན་པས་མེ་ཏོག་མ་གཏོར་རམ། །ལེགས་བཤད་གཏམ་གྱིས་བློ་གསལ་མགུ་བསྐྱེད་ཅིང་། །སྙན་གྲགས་ཕོ་ཉ་སྲིད་རྩེར་གཏོང་མཁས་པའི། །རྗེ་བཙུན་འདི་ལ་ལྷ་བརྒྱས་འདུ་བྱེད་ན། །ཤེས་ལྡན་སུ་ཞིག་གུས་པ་ལྷུར་མི་བྱེད། །དེ་ནས་ས་གའི་སྒྲུབ་མཆོད་མཛད་ནས་གདན་ས་ཆེན་པོར་ཕེབས། སེང་གེ་སྡེ་པས་ལྷ་རྩེ་རྫོང་དུ་སྤྱན་དྲངས་ནས་ཚེ་དབང་བརྒྱ་ཚར་གནང་། གྲུབ་ཆེན་ག་ཡ་དྷ་རའི་སྒྲུབ་ཕུག་ཏུ་ཕེབས་ནས་མཆོད་པ་དང་སྨོན་ལམ་རྒྱ་ཆེན་པོ་མཛད། ཡར་ལམ་མང་མཁར་མུ་གུ་ལུང་དུ་ཕེབས་ནས་ཞག་གཅིག་བཞུགས། རྗེ་འབྲོག་མི་ལོ་ཙཱ་བའི་སྐུ་འདྲ་ལ་ན་བཟའ་དང་མཆོད་པ་རྒྱ་ཆེན་པོ་ཕུལ། གཟིམས་ཁང་ལ་རྒྱལ་མཚན་བཙུགས། སྨོན་ལམ་རྒྱ་ཆེན་པོ་གནང་། གདན་སར་ཕེབས་ནས་དབྱར་ཆོས་མཛད། ལུགས་གཉིས་ལ་མཁྱེན་པའི་སྤྱན་རབ་ཏུ་གསལ་བའི་མིའི་དབང་ཕྱུག་དམ་པ་ཟིལ་གནོན་རྡོ་རྗེས་གཞིས་ཀ་བསམ་གྲུབ་རྩེར་སྤྱན་དྲངས་ནས། གཤིན་རྗེ་གཤེད་དམར་པོ་ལྷ་ལྔའི་དབང་དང་། ཆོས་སྐྱོང་ཆེ་ཆུང་གི་རྗེས་གནང་ལ་སོགས་པ་གསན། དེ་ནས་རྩེ་གདོང་དུ་ཕེབས་མཚམས། རྗེ་བཙུན་དམ་པ་མུས་པ་ཆེན་པོ་ཆོས་ཀྱི་དབྱིངས་སུ་ཐིམ་པའི་ཁ་སྐད་བྱུང་། དེ་མ་ཐག་ཏུ་མུས་ལ་བཏེག་པས། གཞན་དོན་ལ་དགོངས་ནས་ཞག་བདུན་འདས་པ་ཚེས་བཅུ་བདུན་གྱི་ཉིན་དགོན་པར་ཕེབས། ཟླ་བ་གཅིག་གི་བར་དུ་འཁོར་ལོ་བདེ་མཆོག་སྤྱོད་པའི་རྡོ་རྗེའི་ལུགས་ཀྱི་སྒྲུབ་མཆོད་དང་། བདེ་མཆོག་རྒྱུད་ནས་བཤད་པའི་བླ་མ་མཆོད་པའི་ཆོ་ག་མཛད། དགོངས་རྫོགས་དངོས་གཞིའི་ཚོགས་དབུ་ལ་ཕེབས། བདག་ཉིད་ཆེན་པོས་ཀྱང་མང་ཇ་འབུལ་འགྱེད་སོགས་གྱ་ནོམ་པ་མཛད། ཟླ་བ་གཅིག་ནས་སྐུ་གདུང་རིན་པོ་ཆེ་ལ་སྐུ་དཀྱིལ་ལ་བརྟེན་པའི་ཐུགས་དམ་གསལ་འདེབས་ཕུལ། གཞན་ཕན་བདུད་རྩི་ནས་བཤད་པའི་ཆོ་གས་སྦྱིན་སྲེག་འབུལ་བའི་ཆོ་ག་མཛད། གདུང་རུས་ཕལ་ཆེར་རིང་བསྲེལ་གྱི་གོང་བུར་གྱུར་པ་ལ་མཆོད་པ་དང་སྨོན་ལམ་རྒྱ་ཆེན་པོ་གནང་སྟེ། རྗེ་བཙུན་མཆོག་གི་ཐུགས་དགོངས་ཡོངས་སུ་རྫོགས་པར་མཛད་ཅིང་། དེ་ནས་ཀྱང་གང་དུ་བཞུགས་པར་ཟླ་དུས་ཀྱི་མཆོད་པ་མ་ཆག་པར་མཛད་དོ། །དེ་ནས་ཤྲཱི་ནཱ་ལེནྡར་ཆིབས་ཀྱི་ཁ་ལོ་སྒྱུར་ཏེ་ཚེས་དགུ་དེར་ཕེབས། དབྱར་ཆོས་ལ་གསུང་ངག་རིན་པོ་ཆེ་ལམ་འབྲས་བུ་དང་བཅས་པའི་མན་ངག་དང་། རྡོ་རྗེ་ཕྲེང་བའི་དབང་ལ་སོགས་པའི་ཆོས་ཅི་རིགས་པ་ཞིག་གནང་། ས་སྐྱོང་གི་ལོ་གསར་ནས་ཕྱོགས་ཀྱི་གདུལ་བྱ་སོ་སོའི་བསམ་པ་དང་མཐུན་པར་གསུང་ངག་རིན་པོ་ཆེའི་ཉམས་ཁྲིད་དང་། ཚུལ་བཞི་སྔོན་དུ་འགྲོ་བའི་རྒྱུད་ཀྱི་བཤད་པ་དང་། རབ་བྱུང་བསྙེན་རྫོགས་ལ་སོགས་པ་ཟབ་པ་དང་རྒྱ་ཆེ་བའི་ཆོས་ཀྱི་འཁོར་ལོ་རྒྱུན་མི་ཆད་པར་སྐོར་ཞིང་ཁམས་ཕྱོགས་ལ་འབུལ་སྡུད་པ་རྣམས་རྫོང་བ་གནང་། མཚོ་ཁ་དགའ་ལྡན་རྩེར་དད་གུས་དང་ལྡན་པའི་བུ་སློབ་རྣམས་ལ་ཟབ་ལམ་རྡོ་རྗེའི་རྣལ་འབྱོར་སྦྱོར་བ་ཡན་ལག་དྲུག་པའི་ཉམས་ཁྲིད་ལ་སོགས་པའི་དམ་པའི་ཆོས་ཀྱི་དགའ་སྟོན་རྒྱ་ཆེན་པོ་སྩལ་ཏེ། འཕན་ཡུལ་ཕྱོགས་ཀྱི་གདུལ་བྱ་རྣམས་རྣམ་པར་གྲོལ་བའི་ལམ་ལ་བཀོད་དོ། །དེ་ནས་གཙང་ཕྱོགས་ལ་ཕེབས་ནས་དགེ་སྡིང་མགོན་ཁང་དུ་ཡུན་རིང་དུ་བཞུགས་ཏེ་ཐུགས་དམ་ཟབ་མོ་དང་ཆོས་སྐྱོང་གི་གཏོར་འབུལ་རྒྱ་ཆེན་པོ་མཛད། དེ་དུས་གཟིགས་སྣང་ངོ་མཚར་ཅན་འགའ་ཞིག་བྱུང་ནས། ཆོས་སྐྱོང་འཁོར་བཅས་ཀྱི་བསྟོད་པ་དང་། ལྷ་མོའི་བསྐང་གསོ་གཉིས་བརྩམས་པ་ཡིན་ཞེས་གླེང་། ཁྱི་ཕག་གཉིས་ནས་གཙོ་ཆེར་གདན་ས་ཆེན་པོ་ཁོ་ནར་བཞུགས། གཉུག་མར་གནས་པའི་དགེ་འདུན་དང་ཕྱོགས་རིས་ཀྱི་དགེ་བའི་བཤེས་གཉེན་ཁྱད་པར་ཅན་དུ་མ་ལ་ལོ་རེ་བཞིན་གསུང་ངག་རིན་པོ་ཆེ་ལ་སོགས་པའི་སྨིན་གྲོལ་གྱི་ལམ་དུ་མ་དང་། རྒྱུད་ཀྱི་བཤད་པ་དང་། དབང་རྗེས་གནང་ལུང་མན་ངག་བསམ་གྱིས་མི་ཁྱབ་པ་རྒྱུན་ལྡན་དུ་གནང་། དགེ་བའི་བཤེས་གཉེན་ཆེན་པོ་དང་བློ་གསལ་དོན་གཉེར་ཅན་འགའ་ཞིག་ལ་སོ་སོའི་འདོད་པ་དང་མཐུན་པར་སྒྲའི་བསྟན་བཅོས་ཀ་ཙན་གྱི་ས་རིས་ལ་སོགས་པའི་ཕྱག་ཁྲིད་གནང་། གློ་བོ་ནས་མཁན་ཆེན་ཐམས་ཅད་མཁྱེན་པའི་ཕྱག་ནས་རྒྱ་དཔེ་ཕུལ་ཏེ། གསར་དུ་སྒྱུར་གཅིག་པའི་བཀས་གནང་ནས། སྐུ་གཟུགས་ཀྱི་ཕྱག་ཚད་ཀྱི་མདོ་དང་། ཡུལ་ཤར་ཕྱོགས་ཀྱི་པཎྜི་ཏ་ཆོས་ཀྱི་ཉིན་བྱེད་ཀྱིས་མཛད་པའི་མགོན་པོ་ཕྱག་གཉིས་པའི་བསྟོད་པ་མེ་ཏོག་ཕྲེང་འཛིན་གྱི་སྡེབ་སྦྱོར་ཡོད་པ་ཞིག་རྣམས་གཞི་འགྱུར་དུ་མཛད། སྐབས་འགར་སྒོ་རུམ་གཟིམས་ཁང་དུ་རིམ་གཉིས་ཟབ་མོའི་ཐུགས་དམ་ལ་རྩེ་གཅིག་ཏུ་བཞུགས་ཤིང་། ཐུན་མཚམས་སུ་གམླི་མ་ཧཱ་ཀཱ་ལའི་དྲུང་དུ་མཆོད་གཏོར་འབུལ་བ་དང་། དཔེ་ཁང་ཆེན་པོའི་ཕྱག་དཔེ་རྣམས་ལ་གཟིགས་རྟོགས་མཛད་པ་ལ་སོགས་པའི་སླད་དུ་སྐུ་མཚམས་པ་སྔ་ཕྱི་ལན་མང་དུ་མཛད། ཀུན་འཛིན་གྱི་ལོ་རྩེ་གདོང་དུ་ཕེབས་ནས་གསུང་ངག་རིན་པོ་ཆེ་ལ་སོགས་པའི། ཟབ་རྒྱས་ཀྱི་ཆོས་དུ་མ་གནང་། སླར་གདན་ས་ཆེན་པོར་ཕེབས་ནས་དམ་པའི་ཆོས་ཀྱི་དགའ་སྟོན་ཅི་རིགས་པར་སྩོལ་བར་མཛད། སྔ་གོང་ནས་མཁན་ཆེན་ཐམས་ཅད་མཁྱེན་པས་ཡར་ཕྱོགས་སུ་ཧོར་ལ་སོགས་པའི་ཉེར་འཚོ་མང་པོས་ཐུགས་སོད་མི་སོད་པའི་ལོ་རྒྱུས་དང་། ཡབ་སྲས་མཇལ་འདོད་པའི་བཀའ་ཤོག་ཡང་ཡང་བྱུང་བ་ལ་བརྟེན། ཐབས་ཀྱིས་གདན་འདྲེན་ཞུ་བར་ལན་ཁ་ཡར་གནང་། ཕེབས་པ་བརྩམས་པ་ན། ཡར་ཕྱོགས་ཀྱི་གདུལ་བྱ་རྣམས་ཀྱི་ཆོ་ངེ་དྲག་པོས་ས་ཕྱོགས་གཞན་དུ་མི་ཕེབས་པར་ཞུ་ཕུལ་ནས་ཕེབས་མ་ཐུབ། སླར་བདག་ཉིད་ཆེན་པོ་ཡར་ལ་སྤྱན་འདྲེན་ཞུ་བའི་བཀོད་པ་ཤར་ཏེ། བྲག་དཀར་གདན་ས་པ་གདན་འདྲེན་ལ་གནང་བྱུང་ནས། ས་མོ་གླང་གི་ལོ་དཔོན་གཡོག་རགས་བསྡུས་མཛད་དེ་ཆག་བཏེག ལ་སྟོད་ལྷོར་ཕེབས་པ་ན། ལྷོ་པའི་བདག་པོ་ས་སྐྱོང་གུ་རུ་རཏྣ་བྷ་དྲྭ་ཞེས་བྱ་བས་ལྷུན་གྲུབ་རབ་བརྟན་དུ་སྤྱན་དྲངས་ནས་དབང་དང་བྱིན་རླབས་ཞུས། ཙནྡན་ལས་གྲུབ་པའི་ལས་འབྲས་བརྒྱུད་པའི་སྐུ་ཚང་མས་ཐོག་དྲངས། བསྙེན་བཀུར་འབུལ་ནོད་ཆེས་ཆེ་བར་མཛད། དེ་ནས་དིང་རིར་ཕེབས་མཚམས། སྟོད་ན་ཧོར་འཇིགས་ཤིན་ཏུ་ཆེ་བ་འདུག་པའི་ཕོ་ཉ་བྱུང་ནས། སྐུ་འཁོར་ཀུན་གྱིས་ཞུ་ཕུལ་ཏེ་ཕྱིར་ཕེབས། དིང་རིར་རྗེ་བཙུན་དམ་པ་རྒྱ་གར་གྱི་སྐུ་ལ་མཇལ་ཏེ་སྨོན་ལམ་དང་ཐུགས་བསྐྱེད་མཛད། རིམ་གྱིས་གདན་ས་ཆེན་པོར་ཕེབས། དབྱར་ཆོས་མཛད་ནས་བྱས་འགྱུར་རྡོ་རྗེའི་བྲག་ཏུ་ཕེབས། སྐུ་འཁོར་ཉུང་ཤས་གཅིག་མཛད་ནས་ལོ་གཅིག་འཁྱུད་སྐོར་སྐུ་མཚམས་གནང་། དཔལ་ཀྱེ་རྡོ་རྗེ། བདེ་མཆོག་ནག་པོ་པ། རྡོ་རྗེ་ཕུར་པ། ཆོས་སྐྱོང་ཆེ་ཆུང་། རྣམ་རྒྱལ་འཇོམས། དམར་པོ་སྐོར་གསུམ། རྡོ་རྗེ་ལྷ་མོ་རྣམས་ཀྱི་བསྙེན་སྒྲུབ། ཁ་གསོའི་སྦྱིན་སྲེག་དང་བཅས་པ་མཛད། བར་སྐབས་ཞིག་ཏུ་སྐུ་ཁམས་ཅུང་ཟད་བསྙེལ་བ་ན། གནོད་སྦྱིན་ཞིག་ཀླག་ལྟར་བྱུང་། དཀའ་ཚེགས་ཆེ་ཙམ་གྱི་ངོས་ནས་སེལ་ཡོད་ཅེས་གསུང་ཞེས་གླེང་། དེ་དུས་ཐུགས་དམ་གྱི་སྐབས་ཞིག་ལ། སྔོན་རྗེ་བཙུན་རིན་པོ་ཆེས་བཞེངས་པའི་མཆོད་རྟེན་ཞིག་ལ་དཔོན་སློབ་རྣམས་ཀྱིས་ཞིག་གསོས་མཛད་དེ། བདག་ཉིད་ཆེན་པོས་ཀྱང་ས་རྡོ་བསྐྱེད་པ་སོགས་མཛད་པས། ཉིན་གཅིག་སྐུ་འཁོར་རྣམས་ལ་ཁྱོད་ཚོས་ཨེ་མཐོང་། ཆོས་རྗེ་ས་སྐྱ་པཎྜི་ཏ་ཕེབས་འདུག་ཅེས་གསུང་ཞིང་། ནམ་མཁའ་ལ་གཟིགས་ནས་དད་གུས་ཀྱི་ཤུགས་དྲག་པོས་རྣམ་འགྱུར་མང་དུ་མཛད་ཀྱིན་འདུག ཁོང་རྣམས་ཀྱིས་བལྟས་པས་ནམ་མཁའ་དྭངས་པ་ལ་འཇའ་འོད་ཟླུམ་པོའི་རི་མོ་ངོ་མཚར་ཅན་དུ་མ་འདུག གཞན་ནི་ཅི་ཡང་མ་མཐོང་དེ་བཞིན་ཞུས་པས། སྡིག་སྒྲིབ་སྦྱོང་བའི་ཐབས་ལ་འབད་པ་ཐོན་ཅེས་གསུང་ངོ་། །ཞེས་དེ་དུས་ཞབས་དྲུང་ན་གནས་པའི་སྐུ་འཁོར་རྣམས་ལས་ཐོས་སོ། །དེ་ནས་སྟག་ལོ་དབྱར་སོས་སྐུ་མཚམས་གྲོལ་ནས། གདན་ས་པ་རྣམས་ཀྱི་དགའ་སྤྲོ་ཆེན་པོས་བསུ་བའི་བཀོད་པ་དུ་མ་དང་བཅས་ཏེ་སྤྱན་དྲངས། ཕུར་སྒྲུབ་དང་དབྱར་ཆོས་ལ་སོགས་པ་མཛད། གདུང་བརྒྱུད་རིན་པོ་ཆེ་སྐུ་མཆེད་དང་། དྲི་མ་མེད་པའི་གཞུང་ལུགས་རབ་འབྱམས་སྨྲ་བའི་དབང་པོ་སློབ་དཔོན་བཀྲ་ཤིས་བརྟན་པ་དཔོན་སློབ་རྣམས་ཀྱིས་གཙོ་མཛད། གཞི་བྱེས་ཀྱི་དོན་གཉེར་རྣམས་ལ་གསུང་ངག་རིན་པོ་ཆེ་ལ་སོགས་པའི་ཆོས་ཀྱི་འཁོར་ལོ་རྒྱ་ཆེན་པོ་སྐོར། སྟོན་བདག་གིས་ཀྱང་ཞབས་དྲུང་དུ་སླེབ་སྟེ་དུས་འཁོར་རྒྱུད་འགྲེལ་གྱི་བཤད་པ་དང་། སྦྱོར་དྲུག་གི་ཁྲིད་བཀའ་ལ་སོགས་པ་འགའ་ཞིག་གསོལ་བ་བཏབ་པས། ཐོག་མར་འཇིགས་བྱེད་བཅུ་བདུན་མ། ཞེ་དགུ་མ། གཤིན་རྗེ་གདོང་དྲུག་རྣམས་ཀྱི་དབང་བཀའ་དང་། མགོན་པོའི་ཆོས་སྐོར་འགའ་ཞིག གུར་སཾ་གྱི་མཆན་བུ་སོགས་ལུང་གི་ཚོགས་ཁ་ཡར་འཆག་མེད་རྣམས་ཀྱི་ཁ་གསོ་དང་བཅས་པ་གནང་། དགུན་ཆོས་དང་དུས་རིམ་ཆེན་མོ་མཛད། ལྕགས་ཡོས་ཀྱི་ལོ་ཚེས་ནས་ཚོགས་ཆེན་ལ་གསུང་ངག་རིན་པོ་ཆེ་ཆ་ལག་ཕྲ་མོ་དང་བཅས་པ་དང་། དོན་གཉེར་གྱི་དགེ་བའི་བཤེས་གཉེན་བཞི་བཅུ་ཙམ་ལ་མཆོག་གི་དང་པོའི་སངས་རྒྱས་དཔལ་དུས་ཀྱི་འཁོར་ལོའི་རྒྱུད་འགྲེལ་ཆེན་པོའི་བཤད་པ། ལྔ་བསྡུས་སྒྲ་གཅན་གཟའ་ལྔ་དུས་སྦྱོར་དང་བཅས་པའི་ས་རིས་རྣམས་གནང་། རྒྱུད་འགྲེལ་གྲོལ་ནས། ནག་པས་ཉ་བའི་ཚེས་བཅུ་བཞིའི་ཉིན་རྡུལ་ཚོན་གྱི་དཀྱིལ་འཁོར་ཆེན་པོ་བཞེངས་ནས། གདུང་བརྒྱུད་རིན་པོ་ཆེ་ངག་དབང་ཀུན་དགའ་རིན་ཆེན་བཀྲ་ཤིས་རྒྱལ་མཚན་དཔལ་བཟང་པོ་པས་གཙོ་མཛད། དགེ་འདུན་ཉིས་བརྒྱ་ལྷག་ཙམ་ཅིག་ལ་རྭ་འབྲོ་ས་གསུམ་གྱི་ཕྱག་ལེན་གཅིག་ཏུ་བྱས་པའི་དབང་བདུན། ངེས་དོན་གྱི་དཀྱིལ་འཁོར་དུ་དབང་གོང་མ་དང་བཅས་པ། ཉའི་ཉིན་རྡོ་རྗེ་སློབ་དཔོན་བདག་པོའི་དབང་རྣམས་གསན་པར་གནང་ཞིང་། རྫོགས་རིམ་གྱི་རྟོག་པ་དོན་དུ་གཉེར་བ་རྣམས་ལ་ཟབ་ལམ་རྡོ་རྗེའི་རྣལ་འབྱོར་སྦྱོར་བ་ཡན་ལག་དྲུག་པའི་ཉམས་ཁྲིད་རིགས་ལྡན་བརྒྱུད་པའི་ཕྱག་ལེན་ཇི་ལྟ་བ་བཞིན་དུ་གནང་སྟེ། ངེས་དོན་གྱི་བསྟན་པ་ཉིན་མོའི་དཔལ་ལ་འགྲན་པ་བཞིན་དུ་མཛད་དོ།། །།དེ་ཡང་ཇི་སྐད་དུ། འདི་ནི་དཔལ་ལྡན་འཇམ་པའི་རྡོ་རྗེ་ལྷ་ཡི་མཆོག་གིས་བརྒྱུད་པ་རྡོ་རྗེའི་རིགས་ཀྱི་རིགས་ལྡན་ཏེ། །རྡོ་རྗེའི་དབང་བསྐུར་བྱིན་ནས་མཐའ་དག་ཐུབ་པའི་རིགས་རྣམས་དག་ནི་རིགས་གཅིག་དག་ཏུ་བྱེད་པར་འགྱུར། །ཡང་དག་ཐེག་པར་མངོན་འཛེགས་ལྷ་མིན་རིགས་ལ་འཇིགས་སྟེར་དཔལ་ལྡན་གྲགས་པ་ཕྱག་ན་མདུང་ཐུང་ཅན། །སེམས་ཅན་རྣམས་ཀྱི་ཐར་པའི་སླད་དུ་ས་ལ་དུས་ཀྱི་འཁོར་ལོ་རབ་ཏུ་གསལ་བར་བྱེད་པར་འགྱུར། །ཞེས་གང་གསུངས་པ་དེ་ཉིད་ཀྱི་རྣམ་པར་ཐར་པའི་རྗེས་སུ་བསྙེགས་པའོ། །གཞན་ཡང་འཇམ་པའི་དབྱངས་ཀྱིས་རྗེ་ས་ཆེན་ལ་གནང་བའི་བློ་སྦྱོང་ཞེན་པ་བཞི་བྲལ། ནཱ་རོ་པའི་ཐུགས་ཀྱི་ཉིང་ཁུ་རྩ་དབུ་མ། རྡོ་རྗེ་འཇིགས་བྱེད་ཀྱི་རྣལ་འབྱོར་བཞི་རིམ། རྭ་རྩེ་སེམས་འཛིན་རྣམས་ཀྱི་ཁྲིད། རྭ་པོད་ཡོངས་རྫོགས་ཀྱི་ལུང་། དབུས་པ་དཔལ་འཛིན་གྱིས་མཛད་པའི་འཇིགས་བྱེད་སྐོར་གྱི་ལུང་། རྡོ་རྗེ་འཆང་ཀུན་དགའ་བཟང་པོའི་བཀའ་འབུམ་པོད་བཞི་མའི་ལུང་། ངན་སོང་སྦྱོང་རྒྱུད་ནས་བཤད་པའི་དཀྱིལ་འཁོར་བཅུ་གཉིས་ཀྱི་དབང་། མཚན་བརྗོད་རྩ་འགྲེལ་གྱི་བཤད་པ་ལ་སོགས་པའི་ཟབ་ཅིང་རྒྱ་ཆེ་བའི་ཆོས་ཀྱི་འཁོར་ལོ་རྒྱུན་མི་ཆད་པར་བསྐོར་རོ། །དབྱར་སྨད་ནས་བླ་བྲང་རིན་ཆེན་སྒང་གི་གཟིམས་ཁང་དུ་བུག་སྒོ་འདག་སྦྱར་ཅན་མཛད་ནས་རིམ་གཉིས་ཟབ་མོའི་རྣལ་འབྱོར་ལ་སྐད་ཅིག་ཀྱང་གཡེལ་བ་མེད་པར་བཞུགས་དུས་རིང་ཞིག་ནས་ལ་སྟོད་ལྷོའི་ས་སྐྱོང་ཆེན་པོས་དད་གུས་ཆེན་པོས་སྤྱན་འདྲེན་གྱི་གསོལ་བ་བཏབ་ནས་ཞལ་གྱིས་བཞེས། ཡར་ཕྱོགས་ལ་མ་ཕེབས་པའི་གོང་རོལ་ཞིག་ཏུ་མཁའ་སྤྱོད་གཟིམས་ཆུང་སྦུག་མ་ན་བཞུགས་པའི་དུས་ཞིག་མཚན་ལམ་དུ། རྗེ་ས་སྐྱ་པ་ཆེན་པོ། འཇམ་དབྱངས་ཡིན་སྙམ་པའི་པཎྜི་ཏའི་ཆ་ལུགས་བྱས་པ་ཅིག ཆོས་རྗེ་ས་པཎ། རྣལ་འབྱོར་དབང་ཕྱུག་བིརྺ་པ། སློབ་དཔོན་ནག་པོ་སྤྱོད་པ་རྣམས་ཆོས་ཀྱི་བགྲོ་བ་མཛད་པའི་དྲུང་དུ་ང་སླེབ། ཐེ་ཚོམ་མང་དུ་བཅད། ཁྱད་པར་ནག་པོ་སྤྱོད་པ་བ་ལས་བདེ་མཆོག་གི་ཆོས་སྐོར་མ་ལུས་པ་ཐོབ། གཞུང་དྲུག་རྫོགས་མཚམས་སུ་གཉིད་སད་པའི་སྣང་བ་བྱུང་གསུང་ཞེས་དྲུང་ན་གནས་པ་དག་ལས་ཐོས་སོ། །དེ་ནས་དཔོན་གཡོག་རགས་བསྡུས་མཛད་དེ་ལ་སྟོད་ལྷོར་ཕེབས། ས་སྐྱོང་ཆེན་པོ་ལ་བཅོམ་ལྡན་འདས་གཤིན་རྗེ་གཤེད་དམར་པོའི་དབང་དང་། རྫོགས་རིམ་ཟབ་མོ་ཤིན་ཏུ་སྤྲོས་མེད་ཀྱི་ཁྲིད་ལ་སོགས་པའི་ཆོས་བཀའ་དུ་མ་གནང་། དེ་དུས་སྔ་དྲོ་ཐུགས་དམ་གྲོལ་མཚམས་ཅིག ད་ནང་ཐོ་རངས་བྲམ་ཟེའི་གཟུགས་རལ་པའི་ཁྲོད་ན་སེང་ལྡེང་གི་རྡོ་རྗེ་རྩེ་ལྔ་པ་ཡོད་པ་ཞིག་བྱུང་སྟེ། ཁྱོད་རང་གི་མི་འཕྲོད་ཡོད་དོ་ཟེར་ནས་བནྡེ་དབྱར་ཞགས་གྱོན་པ་གཉིས་བྱུང་བའི་སྣང་བ་བྱུང་། ཕྱི་ན་མར་ལྟོས་ཤོག་དང་གསུང་། སྡེ་པའི་བརྒྱ་སྒོ་ཕྱེ་འཕྲལ་བལྟར་ཕྱིན་པས་འབུལ་སྡུད་པས་བཏང་ཡིན་ཟེར་བའི་གླེའུ་གྱོན་པ་གཉིས་སྒོ་དྲུང་ན་སླེབ་འདུག་ཅེས་གླེང་། ཕེབས་ལམ་ཤྲཱི་རྒོད་ཚང་དུ་བྱོན་ནས་ཞག་གཉིས་བཞུགས། སྒྲུབ་པ་ཕོ་མོ་རྣམས་ལ་ཚོགས་ཆས་གསེར་ཞོ་དོ་གནང་། གདན་སར་ཕེབས་ནས་སྐུ་མཚམས་ཅུང་ཟད་མཛད། འབུལ་སྡུད་པ་རྣམས་ཀྱང་ཉེས་པ་མེད་པར་ཞབས་དྲུང་དུ་སླེབ་སྟེ་དངོས་པོ་ཐམས་ཅད་ཕུལ། ཚོགས་ཆེན་ལ་མང་ཇ་ཇའི་འགྱེད་དང་བཅས་པ་དང་། གདན་སའི་ཞབས་ཏོག་གཙོ་བོར་མཛད་པའི་ཆེ་དགུ་རྣམས་ལ་ཇ་གསར་གྱི་གནང་སྦྱིན་མཚོན་རེ་མཛད། དེ་ནས་བརྩམས་ཏེ་རྗེ་བཙུན་རྣལ་འབྱོར་གྱི་དབང་ཕྱུག་བརྩེ་བ་ཆེན་པོའི་ཟླ་དུས་ཀྱི་མཆོད་པ་ལ་ཚོགས་ཆེན་ལ་མང་ཇ་དང་། བདག་ཉིད་ཆེན་པོའི་རྩ་བའི་བླ་མ་རྣམས་ཀྱི་ཟླ་མཆོད་ལ་དགེ་བཤེས་སུམ་ཅུ་སྐོར་ལ་གསོལ་ཇའི་བསྙེན་བཀུར་མ་ཆག་པ་གནང་། དགའ་བའི་ལོ་ཚེས་ནས། བདག་ཆེན་རིན་པོ་ཆེ་ཁུ་དབོན་པས་གཙོ་མཛད། ཚོགས་ཆེན་ལ་གསུང་ངག་རིན་པོ་ཆེ་དང་། དགེ་བའི་བཤེས་གཉེན་ཐོས་བསམ་གྱི་རྒྱུད་ཕྱུག་པ་དུ་མ་ལ་དཔལ་འཁོར་ལོ་བདེ་མཆོག་གི་རྩ་བའི་རྒྱུད་ཊཱི་ཀ་མུ་ཏིག་ཕྲེང་བའི་སྟེང་ནས་ངེས་པའི་དོན་ལ་འབབ་ཅིང་གཞོལ་བའི་བཤད་པ་རྒྱས་པར་མཛད། ཕྱོགས་རིས་ཀྱི་དོན་གཉེར་ཅན་རྣམས་ལ་དབང་རྗེས་གནང་རབ་བྱུང་བསྙེན་རྫོགས་ལ་སོགས་པ་ཉིན་མཚན་ཁོར་ཡུག་ཏུ་གནང་། དེ་དག་གི་སྐབས་ཞིག་ཏུ། ཐུགས་དམ་མཛད་དུས་ཁྱེད་རྣམས་ཕྱིར་སོང་། བརྡའ་མ་བྱུང་བར་དུ་སུ་ཡང་མ་གཏོང་གསུང་ནས་ཐུགས་དམ་ལ་སྔར་ལས་རྒྱུན་རིང་བར་བཞུགས། གཟིམས་དཔོན་གྱིས་ཐུགས་དམ་གྲོལ་ཡུན་རིང་བ་འདི་སྐུ་ཁམས་ཉོག་པ་མིན་ལགས་སམ་གུས་པས། ཉོག་པ་མེད། ད་ནང་བདེ་བ་ཅན་ཡིན་ཟེར་བའི་ཞིང་ཁམས་ཡིད་དུ་འོང་བ་ཞིག་ཏུ་སླེབ། རྒྱལ་བ་འོད་དཔག་མེད་ལ་སངས་རྒྱས་བྱང་སེམས་མང་པོས་བསྐོར་བ་དང་། རྗེ་ས་སྐྱ་པ་ཡབ་སྲས། རྗེ་བཙུན་སངས་རྒྱས་རིན་ཆེན་རྣམས་ཀྱང་བཞུགས་འདུག དེ་རྣམས་ཀྱི་དྲུང་ན་རིན་པོ་ཆེའི་ཁྲི་ཤིན་ཏུ་མཛེས་པ་གཉིས་འདུག་པའི་ཅུང་མཐོ་བ་མཐའ་སྐོར་དུ་མཆོད་པའི་ལྷ་མང་པོས་མཆོད་རྫས་ཐོགས་ནས་བསྐོར་བ། སྟེང་ན་གདུགས་ཕུགས་པ་ཞིག་འདུག་པ་དེར་ཁྱོད་སྡོད་ཟེར། ངས་བསྡད། ཅུང་དམའ་བ་དེར་གཞན་ཞིག་ཕེབས་རྒྱུ་ཡིན་པའི་མཚན་དོན་བྱུང་བ་བརྗེད་འདུག དེ་ཡང་དུས་ཁམས་སྟོང་པར་ཡོད། རྒྱལ་བ་འོད་དཔག་མེད་ཀྱི་དྲུང་དུ་ཆོས་མང་དུ་ཐོབ། ཞིང་ཁམས་དེ་ལས་ཡིད་དུ་འོང་བ་མི་འདུག་གསུང་། ནན་གྱིས་ཚུལ་གནང་ཞུས་པས་གཉིད་སད་པའི་སྣང་བ་བྱུང་གསུང་བ་ལས་གཞན་བཀའ་ལུང་ཅི་ཡང་མ་བྱུང་། ཞེས་གླེང་། དེ་ནས་ཧ་ཅང་རྒྱུན་མི་རིང་བ་ཞིག་ན་གློ་བོར་མཁན་ཆེན་ཐམས་ཅད་མཁྱེན་པ་ཞིང་གཞན་དུ་གཤེགས་པའི་ཁ་སྐད་ཀྱི་ཕོ་ཉ་ས་ག་ཟླ་བའི་ཉེར་ལྔ་ལ་སླེབ་སྟེ། ཐུགས་དགོངས་རྫོགས་པར་བྱ་བའི་ཕྱིར། ཉེར་བརྒྱད་ཀྱི་བར་དུ་ཉིན་རེ་བཞིན་བླ་མ་མཆོད་ཆོག་མཁྱེན་པ་ཐམས་ཅད་བསགས་ནས་ཇ་བུར་གྱི་བསྙེན་བཀུར་དང་། ཉེར་དགུའི་ཉིན་ཚོགས་ཆེན་ལ་མང་ཇ་གྲལ་འགྱེད་དང་བཅས་པ་མཛད་ཅིང་། དེ་ནས་ཀྱང་ཟླ་དུས་ཀྱི་མཆོད་པ་མ་ཆག་པར་མཛད་དོ། །དེ་ནས་རིན་ཆེན་སྒང་གི་གཟིམས་ཁང་དུ་ཕེབས་ནས། ལྷ་ཆེན་པ་ནང་སོ་ནམ་མཁའ་དོན་གྲུབ་པ་ལ་གསུང་ཆོས་ཟབ་མོ་འགའ་ཞིག་གནང་སྟེ། ཤིན་ཏུ་དབེན་པའི་བུག་སྒོ་འདག་སྦྱར་ཅན་མཛད་ནས་ཟབ་མོའི་རྣལ་འབྱོར་ལ་རྩེ་གཅིག་ཏུ་བཞུགས། དེ་དུས་བདག་ཆེན་ཆོས་ཀྱི་རྗེ་ཀུན་དགའ་བཀྲ་ཤིས་པ་དཔོན་གཡོག་དང་། དེའི་གཅུང་བདག་ཆེན་རིན་པོ་ཆེ་རིན་ཆེན་རྒྱལ་མཚན་པ་དཔོན་གཡོག་སྟོབས་ཆེ་བ་གསུང་གི་བདུད་རྩི་ནོད་པ་ལ་ཕེབས། བུག་སྒོ་བསང་ནས་བཞི་ཐོག་གཟིམས་ཁང་དུ་ཕེབས་ནས་མཇལ་འཕྲད་གནང་། སྐུ་མཆེད་རྣམས་ཀྱི་མང་ཇ་དང་འབུལ་འགྱེད་ལ་སོགས་པ་སྟོབས་ཆེ་བ་མཛད། བདག་ཉིད་ཆེན་པོས་ཀྱང་སྐུ་མཆེད་གཉིས་ཀྱི་གཙོ་མཛད་ཚོགས་པ་སྤྱི་ལ་གསུང་ངག་རིན་པོ་ཆེ་དང་། རགས་བསྡུས་དོན་གཉེར་ཅན་རྣམས་ལ་འཁོར་ལོ་བདེ་མཆོག་ལོ་ནག་གི་རྡུལ་ཚོན་གྱི་དཀྱིལ་འཁོར་དུ་དབང་བསྐུར་བ། དཔྱིད་ཐིག་གི་ཁྲིད། ནག་འབུམ་དང་གཞུང་དྲུག་གི་ལུང་རྫོགས་པ། འཇིགས་བྱེད་དང་དམར་པོ་སྐོར་གསུམ་ལ་སོགས་པའི་ཆོས་ཀྱི་རྣམ་གྲངས་བསམ་གྱིས་མི་ཁྱབ་པ་དང་རབ་བྱུང་བསྙེན་རྫོགས་མང་དུ་གནང་། ཁྱད་པར་ཐ་སྐར་གྱི་ཟླ་བའི་ཚེས་བཅུ་བཞིའི་སྔ་དྲོ་བྲིས་སྐུ་མང་པོ་ལ་རབ་གནས་ཀྱི་ཆོ་ག་དང་། ཕྱི་དྲོ་བདག་ཆེན་རིན་པོ་ཆེ་རིན་ཆེན་རྒྱལ་མཚན་དཔལ་བཟང་པོ་པ་དཔོན་གཡོག་འགའ་ཞིག་ལ་བསྙེན་པར་རྫོགས་པ་དགེ་སློང་གི་སྡོམ་པ་གནང་བས་འོག་མིན་གྱི་མཐར་ཐུག་པའི་ལྷ་རྣམས་ཀྱིས་ལྷའི་མེ་ཏོག་གྱི་ཕྲེང་བས་སའི་དཀྱིལ་འཁོར་འདི་ཁྱབ་པར་གཏོར་ཏེ་མངོན་པར་མཆོད་ཅིང་། དེ་ནས་ཀྱང་ཞག་གྲངས་དུ་མའི་བར་དུ་མེ་ཏོག་གི་ཆར་ཆེན་པོ་འབབ་པར་མངོན་ནོ། །དེ་དག་ལ་འདི་སྐད་ཅེས། སྔོན་བྱོན་མཁས་གྲུབ་མང་པོས་ཉེར་བསྟེན་པའི། །བགྲང་ཡས་ཆོས་ཀྱི་ཁྲི་ལ་མངའ་མཛད་ནས། །བློ་གསལ་མང་པོའི་རེ་བ་བསྐོང་མཁས་པའི། །མགོན་ཁྱོད་གངས་ཅན་བསྟན་པའི་བདག་པོ་ཉིད། །བློ་གྲོས་ལུས་དཀར་གངས་རིའི་རྗེས་འགྲོ་ཞིང་། །གཞུང་མང་འཆད་རྩོད་རྩོམ་པའི་གོམས་སྟབས་ཅན། །སྟོང་ཕྲག་མཁས་བཙུན་བཟང་པོའི་ཁྱུ་མཆོག་གིས། །གུས་པས་བཏེག་ཁྱོད་ལྔ་རིག་པཎྜི་ཏ། །ཆོས་སྒོ་བརྒྱད་ཁྲི་བཞི་སྟོང་གྱིས་མཛེས་པའི། །ཡོངས་རྫོགས་བསྟན་པའི་ཁང་བཟང་ཉམས་དགའ་བར། །བསྙེངས་བྲལ་ཐོས་བསམ་བསྒོམ་པའི་ཁྲིར་འཁོད་ནས། །སྟོན་པའི་རྒྱལ་ས་འཛིན་ཁྱོད་འོད་སྲུངས་ཆེ། །ཕྱི་རིག་གླིང་ཆེན་བཞི་ལ་དབང་སྒྱུར་ཞིང་། །ནང་རིག་ལྷུན་པོའི་རྩེ་ལེགས་བགྲོད་མཁས་པའི། །འཕགས་ནོར་རིན་ཆེན་བདུན་ལ་དབང་འབྱོར་ཁྱོད། །སྐལ་བཟང་ཆོས་ཀྱི་འཁོར་ལོས་བསྒྱུར་དབང་པོ། །ངོ་མཚར་སྒྱུ་མའི་བཀོད་པ་སྣ་ཚོགས་ཀྱིས། །མཐའ་ཡས་གདུལ་བྱ་ཡོངས་སུ་སྨིན་མཛད་པའི། །རྣལ་འབྱོར་དབང་པོ་རྣམས་དང་ལྷན་ཅིག་ཏུ། །ཟབ་མོ་སྒྲོག་ཁྱོད་གྲུབ་པའི་དབང་ཕྱུག་ཆེ། །ཡིད་འོངས་མཚན་དཔེའི་རི་མོ་རྣམ་བཀྲ་བའི། །ཐུབ་ཆེན་རྒྱལ་བའི་ཞལ་གྱི་ལྟད་མོ་ནི། །སྐྱོན་བྲལ་ཐུགས་ཀྱི་མེ་ལོང་ངོས་ཡངས་པོར། །ངེས་པར་གཟིགས་ཁྱོད་ས་ཐོབ་སེམས་པ་ཆེ།། །།གསུམ་པ་མཁས་བཙུན་བཟང་གསུམ་གྱི་ཡོན་ཏན་བྱེ་བྲག་ཏུ་བཤད་པས་དོན་བསྡུ་བ་ལ་གསུམ་སྟེ། མཁས་པ་དང་། བཙུན་པ་དང་། བཟང་བའི་ཡོན་ཏན་ནོ། །དང་པོ་ལ་རྒྱུ་འཆད་རྩོད་རྩོམ་གསུམ་ལ་མཁས་པའི་ཡོན་ཏན་དང་། འབྲས་བུ་མཁས་གྲུབ་ཀྱི་སློབ་མ་ཇི་ལྟར་བྱུང་བའི་ཚུལ་ལོ། དང་པོ་ནི། མཁྱེན་རབ་ལང་འཚོ་རྒྱས་པའི་མཛེས་སྡུག་དང་། །སྔོན་མེད་འཆད་རྩོད་རྩོམ་པའི་སྐྱེ་མཆེད་ཀྱིས། །ཁེངས་ལྡན་མང་པོའི་དྲེགས་པ་འཕྲོགས་མཁས་པའི། །དབྱངས་ཅན་མགྲིན་པར་ཐོབ་པ་ཁྱོད་ཕྱག་འཚལ། །ཞེས་ཏེ། དེ་ཡང་བདག་ཉིད་ཆེན་པོ་འདི་ནི། ཡོངས་འཛིན་དམ་པ་རྣམས་ཀྱི་ཞལ་གྱི་བུམ་བཟང་ལས་འོང་བའི་ཕྱི་དང་ནང་གི་རིག་པའི་གནས་ཀྱི་བསྡུས་པའི་ཟབ་པ་དང་རྒྱ་ཆེ་བའི་ཆོས་ཀྱི་བདུད་རྩི་རྣམས། རྣམ་དཔྱོད་ཡངས་པའི་སྙིམ་པས་ཡང་ཡང་གསོལ་བ། བློ་གྲོས་རོ་འཛིན་གྱིས་དབང་པོས་དགེས་པར་མྱངས་པས། ལུང་དང་མངོན་པར་རྟོགས་པའི་ཡོན་ཏན་གྱི་བཅུད་ཀྱིས་སྐུ་གསུང་ཐུགས་ཀྱི་དབང་པོ་ཡོངས་སུ་བརྟས་པར་གྱུར་ནས། སླར་ཡང་འགྲོ་བ་རྣམས་འཆི་བ་མེད་པའི་གནས་སུ་ཕྱིན་པར་བྱེད་པའི་བསྟན་པའི་བདུད་རྩི་དེ་ཉིད་ཡུན་རིང་དུ་མི་ནུབ་ཅིང་གནས་པར་གྱུར་ཅིག་སྙམ་དུ་དགོངས་པའི་ལྷག་པའི་བསམ་པ་རྣམ་པར་དག་པ་ཁོ་ནས་དབང་བྱས་ནས། ཕྱོགས་དང་རིས་མེད་པའི་གདུལ་བྱ་བློ་གསལ་ཞིང་དོན་དུ་གཉེར་བའི་དད་འདུན་ཅན་རྣམས་ལ་དམ་པའི་ཆོས་འཆད་པ་གཙོ་བོར་གྱུར་པའི་མཁས་པའི་བྱ་བ་རྣམ་པ་གསུམ་གྱིས་ཉིན་མཚན་ཁོར་མོ་ཡུག་འདའ་བར་མཛད་ལ། དེའི་ཚུལ་ཡང་། སྙིགས་མའི་དུས་ཀྱི་སེམས་ཅན་དམུས་ལོང་དམིགས་བུ་སྟོར་བ་ལྟ་བུར་གྱུར་པ་རྣམས་ལ་ཐུགས་བརྩེ་བའི་ཤུགས་དྲག་པོས་གཟིགས་ཏེ། རྗེས་སུ་འཛིན་པར་འདོད་པའི་འདུན་པ་བཟང་པོས་ཉེ་བར་བཤམས་པའི་ཆོས་ཀྱི་ཁྲི་ག་ལ་བར་ཞབས་ཟུང་འཁོར་ལོའི་རི་མོ་ཅན་རྣམ་པར་བཀོད་ནས་སྐུའི་དཀྱིལ་འཁོར་དྲང་པོར་བསྲངས་ཏེ་བཞིན་རས་བཟང་པོ་ཟླ་བ་རྒྱས་པ་ལྟ་བུ་ལ་འཛུམ་པའི་མདངས་ཀྱི་རྣམ་པར་བཀྲ་ཤིང་། གཞན་ལ་ཕན་པར་གཞོལ་བའི་མཛེས་པའི་སྤྱན་ཨུཏྤལ་ལྟ་བུས་འཁོར་གྱི་དཀྱིལ་འཁོར་ལ་དལ་བུར་གཟིགས་ནས་ཟབ་ཅིང་ཡངས་པའི་ཤེས་བྱའི་གནས་ཐམས་ཅད་ལ་གསལ་ཞིང་མ་ནོར་བར་སྤྱོད་པའི་མཁྱེན་རབ་ཀྱི་འཇུག་པ་རྣོན་པོས། བཤད་པར་བྱ་བའི་ཆོས་གང་ཡིན་པ་དེ་ཉིད་ཚིག་སྣ་བར་སྙན་ཅིང་བརྗིད་ལ་ཟུར་ཐོན་པ་དང་། དོན་གོ་བདེ་ཞིང་ཆོད་ཆེ་ལ་ཚིག་དོན་མཚུངས་པར་ལྡན་པ་དང་། དཀའ་བའི་གནས་རྣམས་དཔྱིས་ཕྱིན་ཅིང་བྱེད་པ་གསལ་བའི་སྒོ་ནས་སོ་སོའི་བློ་དང་མཚམས་པར་བཤད་པས། གདུལ་བྱ་རྣམས་ཀྱི་མི་ཤེས་པའི་མུན་པ་བསལ་ནས་བློ་གྲོས་ཀྱི་ཆུ་སྐྱེས་རབ་ཏུ་རྒྱས་པར་མཛད་པ་ལ་ཤིན་ཏུ་མཁས་པས། ཉིན་རང་པོ་ཆོས་ཀྱི་གྲྭར་གནས་ཀྱང་གུས་པས་ཉན་པར་འདོད་པ་ཁོ་ན་ལས་སྐྱོ་བ་དང་དུབ་པ་མི་འབྱུང་ཞིང་། གཉིད་རྨུགས་དང་རྣམ་གཡེངས་ཀྱི་དབང་དུ་མི་འགྲོ་བར་མྱོང་བས་གྲུབ་ལ། ཇི་སྙེད་བཤད་པའི་རྣམ་གྲངས་ཡང་། ཐོག་མར་རྒྱུད་སྡེ་དྲི་མ་མེད་པ་རྣམས་བཤད་པའི་དབང་བསྐུར་མཛད་པ་ལ་སྤྱི་དང་བྱེ་བྲག་གཉིས་ལས། སྤྱིའི་དབང་བསྐུར་ནི་དཀྱིལ་འཁོར་ཆེན་པོའི་སློབ་དཔོན་ཨ་བྷ་ཡ་ཀ་ར་གུཔྟས་བཀྲལ་བའི་དཔལ་རྡོ་རྗེ་ཕྲེང་བའི་དཀྱིལ་འཁོར་ཆེན་པོ་བཞི་བཅུ་རྩ་གཉིས་དང་། དེའི་སྟེང་དུ་གྲུབ་པའི་སློབ་དཔོན་ཆེན་པོ་དརྤན་ཨཱ་ཙརྻས་ལྷག་པོར་བཀྲལ་བའི་ཀྲྀ་ཡ་ས་པ་མུཙྪའི་དགེ་ལེགས་སུ་བྱེད་པའི་དཀྱིལ་འཁོར་གསུམ་སྟེ་བཞི་བཅུ་རྩ་ལྔའི་དབང་དང་། ངན་སོང་སྦྱོང་རྒྱུད་ནས་བཤད་པའི་དཀྱིལ་འཁོར་བཅུ་གཉིས་ཀྱི་དབང་དང་། བྱེ་བྲག་སོ་སོའི་དབང་ལ་ཀྱེ་རྡོ་རྗེའི་བཀའ་བབས་མི་འདྲ་བ་བཞི། ལུས་དཀྱིལ་གྱི་དབང་། རྡོ་རྗེ་བདག་མེད་མ། གུར་རིགས་བསྡུས། སམྦུ་ཊ། རྡོ་རྗེ་དབྱིངས། དུས་ཀྱི་འཁོར་ལོ། འཁོར་ལོ་སྡོམ་ཆེན། མགོན་པོ་ལྷ་བཅུ་གཉིས་མ་དང་བརྒྱད་མ། བདེ་མཆོག་ལོ་ནག་དྲིལ་གསུམ་གྱི་ལུགས། རྡོ་རྗེ་མཁའ་འགྲོ། ཆ་རྡོ་བའི་ཞལ་ཅན། དྲིལ་བུ་ལྷ་ལྔ། ལ་ཝ་པའི་བཅུ་གསུམ་མ། མ་ཧཱ་མ་ཡ། སངས་རྒྱས་ཐོད་པ་ལྷ་ཉེར་ལྔ། སྒྲོལ་མ་བླ་མེད། སྒྲོལ་མ་ལུས་དཀྱིལ། འཁོར་ལོ་ཆེན་པོ་གསང་འདུས་ལུགས་གསུམ། གཤེད་དམར་ལྷ་ལྔ། བཅུ་གསུམ་མ། འཇིགས་བྱེད་ས་ལུགས། རྭ་ལུགས་བཅུ་གསུམ་མ། རོ་ལངས་བརྒྱད་སྐོར། སྐྱོ་ལུགས་བཅུ་བདུན་མ། ཞང་ལུགས་ཀྱི་ཞེ་དགུ་མ། གདོང་དྲུག་རྭ་ལུགས། དགྲ་ནག་ཞང་ལུགས། ས་ལུགས་ཀྱི་ཡང་ཕུར་གཉིས། ཀུན་རིག འཆི་བདག་འཇོམས་པ། ཀུ་རུ་ཀུལླེ་ལྷ་ལྔ། འོད་ཟེར་ཅན་ལྷ་ལྔ། རྣམ་འཇོམས་མ་ཎི་བཛྲ་གྱི་ལུགས། རིགས་གསུམ་སྤྱི་དབང་། ཨ་ར་པ་ཙ་ན་ལྷ་ལྔ། གདུགས་དཀར་ཅན། གཟུངས་གྲྭ་ལྔ། མི་འཁྲུགས་པ། ཚེ་དཔག་མེད། ལྷ་དགུ་མ་ལུགས་གཉིས། པདྨ་ཐོད་ཕྲེང་སྩལ་ཏེ་ཟུར་བཀའ་ལྔ་བཅུ་རྩ་གཅིག གཞན་ཡང་རྡོ་རྗེ་བདག་མེད་མའི་བྱིན་རླབས་ལ་སོགས་པ་ལམ་འབྲས་དང་འབྲེལ་བའི་བྱིན་རླབས་བཅུ་ཕྲག་གཅིག བསམ་མི་ཁྱབ། ཡི་གེ་མེད་པ། དྲིལ་བུ་རིམ་ལྔ། བདེ་མཆོག་དཀར་པོ། རྩ་དབུ་མ་རྣམས་ཀྱི་སྔོན་འགྲོའི་བྱིན་རླབས། ས་ལུགས་ཀྱི་ཕག་མོ་སྐོར་གྱི་བྱིན་རླབས་རེ་རེ། དཔྱལ་ལུགས་ཀྱི་ཕག་མོ་སྐོར་གསུམ། ཕག་དཀར་གྱི་བྱིན་རླབས། ཡབ་ཡུམ་གྱི་གོ་ཆའི་བྱིན་རླབས་གཉིས་ཏེ་རྒྱུད་སྡེ་ཟབ་མོ་རྣམས་ནས་བཤད་པའི་བྱིན་རླབས་ཉི་ཤུ་རྩ་གཉིས་ལྷག་ཅིག སྒྲུབ་ཐབས་བརྒྱ་རྩ་དང་རྒྱ་མཚོ་སྟེ་རྗེས་གནང་གི་བཀའ་སྲོལ་ཆེན་པོ་གཉིས་དང་། གཞན་རྗེས་གནང་ཟུར་བཀའ་བཞི་བཅུ་ལྷག་གཅིག་དང་། ཕུར་པའི་དྲག་པོའི་རྗེས་གནང་། འཇིགས་བྱེད་ཀྱི་དུག་དབང་དང་། ཚེ་དཔག་མེད་གྲུབ་རྒྱལ་མའི་དབང་དུ་གྲགས་པ་རྣམས་མཛད། གཞན་ཡང་ཀྱེ་རྡོ་རྗེའི་རྒྱུད་གསུམ། དུས་འཁོར་རྒྱུད་འགྲེལ། བདེ་མཆོག་རྩ་རྒྱུད། རྣལ་འབྱོར་མ་ཀུན་སྤྱོད། མ་ཧཱ་མ་ཡ། འཇིགས་བྱེད་རྟོག་བདུན་དང་རྟོག་གསུམ། ངན་སོང་སྦྱོང་རྒྱུད། མཚན་བརྗོད་སྒེག་པའི་རྡོ་རྗེའི་ལུགས། དཔའ་བོ་སྡུ་བ། སྟེང་ཕྱོགས་ཚེ་དཔག་མེད་ཀྱི་གཟུངས་ལ་སོགས་པ་རྒྱུད་སྡེ་རིན་ཆེན་དུ་མ་དང་། དེ་དག་གི་དགོངས་འགྲེལ་གྱི་བསྟན་བཅོས་དུ་མའི་བཤད་པ་དང་། ཟབ་མོ་ལམ་སྐོར་དགུ། ལམ་ཟབ། ལམ་སྦས་བཤད། སྦྱོར་དྲུག བདེ་མཆོག་དཀར་པོ། དཔྱིད་ཐིག རིམ་བཞི། རིམ་ལྔ། ཡབ་ཡུམ་ལ་བརྟེན་པའི་རྩ་དབུ་མ་གཉིས། སྤྲོས་མེད། རྭ་རྩེ་སེམས་འཛིན། མཚན་མ་གྱེན་བསྒྲེང་། མཚན་མོ་རྒྱུ་བ། རྣལ་འབྱོར་རིམ་བཞི། མགོན་པོའི་ནང་ཁྲིད་གཉིས། ཞེན་པ་བཞི་བྲལ། ཐེག་པ་ཆེན་པོའི་བློ་སྦྱོང་ལ་སོགས་པ་ཁྲིད་བཀའ་དུ་མ་དང་། ཆོས་བཀའ་དེ་རྣམས་དང་འབྲེལ་བའི་ཡིག་ཆ་ཕྲན་མང་པོ་དང་། གླེགས་བམ་དུ་མའི་བཤད་ལུང་དང་། དཔལ་ས་སྐྱ་པ་ཡབ་སྲས་རྣམས་ཀྱི་བཀའ་འབུམ། རྗེ་རྡོ་རྗེ་འཆང་ཆེན་པོ་ཡབ་སྲས་ཀྱི་བཀའ་འབུམ། རྒྱུ་འགུལ་པཎྜི་ཏ་ཡབ་སྲས་ཀྱི་བཀའ་འབུམ་ལ་སོགས་པའི་ལུང་གི་ཚོགས་རབ་ཏུ་མང་པོ་དང་། སྒྲ་དང་། སྙན་ངག་དང་། སྡེབ་སྦྱོར་དང་། སྐར་རྩིས་ལ་སོགས་པ་དོན་དང་ཐ་སྣད་ཀྱི་སྐོར་གྱི་ཕྱག་ཁྲིད་དང་། ལོ་རེ་བཞིན་རབ་ཏུ་འབྱུང་བ་དང་བསྙེན་པར་རྫོགས་པ་གྲངས་ལས་འདས་པ་དང་། སྐྱེ་བོ་མང་པོ་ལ་བྱང་ཆུབ་མཆོག་ཏུ་སེམས་བསྐྱེད་པའི་ཆོ་ག་ཐུན་མོང་བ་དང་། ཐུན་མོང་མ་ཡིན་པ་གཉིས་དང་། རྒྱལ་སྲས་ལམ་བཟང་དང་། བསླབ་དཔྱོད་དང་སྡོམ་པ་ཉི་ཤུ་པ་ལ་སོགས་པ་བྱང་ཆུབ་སེམས་དཔའི་བསླབ་བྱ་སྟོན་པའི་གཞུང་དུ་མའི་བཤད་པ་དང་། ལུང་ལ་སོགས་པའི་ཆོས་ཀྱི་རྣམ་གྲངས་རེ་རེ་ནས་ཀྱང་ལན་གྲངས་དུ་མ་ཞིག་སྩོལ་བར་མཛད་དེ། མདོར་ན་བདག་ཉིད་ཆེན་པོ་འདིའི་གསན་ཡིག་ཆེན་མོ་ན་བཞུགས་པའི་དམ་པའི་ཆོས་ཀྱི་རྣམ་གྲངས་ཕལ་ཆེ་བ་ལན་རེ་མ་གྲུབ་པ་མེད་ཅེས་གསུང་ལ། ཇི་སྙེད་གསུང་བ་དེ་དག་ཀྱང་། དེ་མ་ཐག་ཏུ་འཆད་པ་ལས་སྔ་བལྟ་ལ་སོགས་པའི་འབད་པ་མཛད་མི་དགོས་ཤིང་། ཅུང་ཟད་མཛད་པ་རྣམས་ཀྱང་ཆོས་དེ་ཉིད་ཁུངས་ཚད་ལྡན་དང་། རྒྱ་དཔེ་སོགས་ལ་གཏུགས་ཏེ་དཀའ་བའི་གནས་རྣམས་དཔྱིས་མ་ཕྱིན་གྱི་བར་དུ་འདོམས་པ་མཛད་ལ། སྤྲོས་པ་དང་ལྡན་པའི་གང་ཟག་དག་རྣམས་ཀྱིས་ཚིག་དང་དོན་གྱི་ཆ་རྟོགས་དཀའ་བའི་གནས་སུ་གྱུར་པ་རྣམས་ལ་ཞུས་ཤིང་རྩོད་པའི་ཚེ་ན། ཐུགས་ཤིན་ཏུ་དགེས་ཤིང་འཛུམ་པའི་མདངས་དང་བཅས་པས་དེའི་ལན་མོད་རྒྱུད་བསྟན་བཅོས་དང་མཐུན་པའི་ལུང་དང་། སྒྲ་ཚད་དངོས་སྟོབས་དང་མཐུན་པའི་རིག་པའི་འོད་ཟེར་མཐའ་ཡས་པ་སྩལ་བས། གཞན་དག་གིས་མ་རྟོགས་པ་དང་། ལོག་པར་རྟོགས་པ་དང་། ཐེ་ཚོམ་གྱི་མུན་པ་སྟུག་པོ་དྲུང་ནས་འབྱིན་པ་ལ། ཕ་རོལ་གྱིས་དྲིང་མི་འཇོག་པའི་སྤོབས་པ་ཕུན་སུམ་ཚོགས་པ་མངའ་བས། གཞན་དུ་ལོ་ཟླར་ཉན་པ་བས་ཀྱང་། བདག་ཉིད་ཆེན་པོའི་དྲུང་དུ་ཆོས་ཐུན་ཁ་ཡར་ཉན་པའམ། དོགས་གཅོད་ཅུང་ཟད་ཞུས་པ་བློ་བསྐྱེད་ཆེ་ཞིང་བློ་ལ་འཇགས་པ་འོང་བར་མྱོང་བས་གྲུབ་ཅིང་། དུས་མཉམ་པའི་བློ་གྲོས་ཅན་རྣམས་ཀྱི་ཐུགས་ལའང་གསལ་ལོ། །གཞན་ཡང་བསྟན་པ་རིན་པོ་ཆེ་ཡུན་རིང་དུ་གནས་པ་དང་། དངོས་དང་བརྒྱུད་པའི་སློབ་མ་དོན་དུ་གཉེར་བ་རྣམས་ལ་འཕྲལ་དང་ཡུན་དུ་ཕན་པར་བྱ་བའི་སླད་དུ། མཁས་པས་ཡང་དག་སྦྱར་བ་ཡི། །ངག་དང་ངག་གི་འདོད་འབྱོར་བཤད། །ཅེས་པ་ལྟར་རྩོམ་པ་པོ་མཁས་པས་བརྩམས་པའི་བསྟན་བཅོས་རྣམས་ཀྱི་མངོན་པར་འདོད་པའི་དོན་བདེ་བླག་ཏུ་རྟོགས་པའི་ཕྱིར། ལེགས་བཤད་གསར་དུ་མཛད་པ་ལ། རྗེ་བཙུན་ས་སྐྱ་པ་ཡབ་སྲས་རྣམས་ལ་མཆོད་ཡར་གྱི་ཚིགས་བཅད། རྩ་བའི་བླ་མ་རྣམས་བཞི་ལ་བསྟོད་པ་རེ་རེ། ལམ་འབྲས། སྤྲོས་མེད། ཤ་བ་རིའི་སྦྱོར་དྲུག ཕུར་པ། ཀུན་རིག མི་འཁྲུགས་པ། གུ་རུ་དྲག་པོ་རྣམས་ཀྱི་བླ་མ་བརྒྱུད་པའི་གསོལ་འདེབས། བདེ་མཆོག་བརྒྱུད་འདེབས་ཆེན་མོའི་ཁ་བསྐོང་། ཞུ་བ་པོ་སོ་སོའི་ངོར། ཉིད་དང་ཉིད་ཀྱི་སློབ་མ་དང་ཆོས་འཆད་པ་མང་པོ་ལ་བསྟོད་པའི་ཚོགས་དུ་མ། བླ་མ་མཆོད་པའི་ཆོ་ག་ཆེ་ཆུང་གཉིས། རྗེ་བཙུན་དམ་པ་མུས་པ་ཆེན་པོ་དང་། མཁན་ཆེན་ཐམས་ཅད་མཁྱེན་པའི་རྣམ་ཐར། ཉིད་ཀྱི་གསན་ཡིག་རིན་པོ་ཆེ་པདྨ་རྭ་གའི་ཕྲེང་བ། ཀྱཻ་རྡོ་རྗེ། བདེ་མཆོག དུས་འཁོར། རྡོ་རྗེ་ཕུར་པ་རྣམས་ཀྱི་སྒྲུབ་ཐབས། ཡང་ཕུར་དང་པདྨ་ཐོད་ཕྲེང་སྩལ་གྱི་སྒྲུབ་དཀྱིལ་གྱི་གསལ་བྱེད། སྤྲོས་མེད་དང་བདེ་མཆོག་དཀར་པོའི་ཁྲིད་ཡིག་གི་གསལ་བྱེད། རིག་བྱེད་མའི་བསྐྱེད་རྫོགས་ཉམས་སུ་ལེན་ཚུལ། བིར་བསྲུང་དང་བླ་མ་རིན་འབྱུང་གི་ཉམས་ལེན་བྱེད་ཚུལ་སོགས་ཉམས་ལེན་གྱི་གནད་ཟབ་མོ་དུ་མ། འདོད་ལྷ་སོ་སོའི་རྗེས་གནང་དང་སྒྲུབ་ཐབས་ཆེ་ཆུང་ཁ་ཡར། བཀའ་བསྲུང་རྣམས་ཀྱི་གཏོར་ཆོག་དང་ལྷ་མོའི་བསྐང་གསོ་ཆེན་མོ་སོགས་ཆོས་སྐྱོང་གི་སྐོར་མང་པོ། ལྔ་བསྡུས་སྒྲ་གཅན་གཟའ་ལྔ་དང་བཅས་པའི་རྩིས་གཞི། ཐོས་བསམ་བསྒོམ་གསུམ་མ་ནོར་བར་བྱེད་ཚུལ་གྱི་ཞལ་ལྟའི་ཚིགས་བཅད། རྗེ་བཙུན་རིན་པོ་ཆེའི་བསྟོད་པའི་ཚིག་དོན་ལ་དོགས་གཅོད། ཕྲིན་ཡིག་དང་གདམས་པའི་སྐོར་དུ་མ། དུས་འཁོར་གྱི་ཕྱི་ནང་གཞན་གསུམ་སྦྱར་བའི་མཎྜལ་སོགས་པ་སྔོན་མེད་པའི་ལེགས་པར་བཤད་པ་གླེགས་བམ་དུ་ལོངས་པར་མཛད་ཅིང་། དེ་དག་ཀྱང་མིང་མངོན་བརྗོད་ཀྱི་སྤྲས་པ་བྱིང་ཆེ། ཚིག་སྙན་ངག་གིས་བརྒྱན་པས་སྣ་བར་སྙན། དོན་བརྗོད་བྱ་དང་འབྲེལ་བས་རྟོགས་སླ། གཅོད་མཚམས་སྡེབ་སྦྱོར་དང་མཐུན་པས་བརྗོད་བདེ་བ་ལ་སོགས་པ་བསྟན་བཅོས་རྩོམ་པོའི་ཡོན་ཏན་ཐམས་ཅད་ཚང་བས་མཁས་པ་རྣམས་ཀྱི་ཡིད་འཕྲོག་པར་བྱེད་པ་ཁོ་ན་ཡིན་ནོ།། །།དེ་དག་ལ་འདི་སྐད་ཅེས། གཞུང་བརྒྱ་འཆད་པའི་ལྕེ་བདེ་བློ་གསལ་ཞིང་། །ལུང་རིག་འགལ་འགྲེལ་དཔྱོད་པའི་འདྲེན་བྱེད་སྤངས། །སྡེབས་ལེགས་བརྩོམ་པའི་རོ་འཛིན་སྒྱུར་མཁས་པའི། །གནས་ལྔ་རིག་པ་དཔལ་ལྡན་ས་སྐྱ་པ། །བློ་བཟང་ཁྱོད་ཀྱི་མཁྱེན་པའི་དེད་དཔོན་གྱི། །མཁས་གྲུབ་ཞལ་གྱི་ཆུ་གཏེར་ལས་བླངས་པའི། །དབང་ལུང་མན་ངག་ཡིད་བཞིན་རིན་ཆེན་ཆོས། །ཟབ་ཡངས་ཐུགས་ཀྱི་བང་མཛོད་ལེགས་བཀངས་ནས། །སླར་ཡང་སྐྱེ་དགུའི་དབུལ་བ་བསལ་བའི་ཕྱིར། །རྒྱུད་སྡེ་རྣམ་བཞི་དགོངས་དོན་རིན་ཆེན་མཆོག །རྡོ་རྗེ་ཕྲེང་བ་ཀྲྀ་ཡ་ས་མུཙྪར། །ལེགས་པར་བཤད་པའི་དཀྱིལ་འཁོར་ཞེ་ལྔ་དང་། །ངན་སོང་སྦྱོང་བའི་དཀྱིལ་འཁོར་བཅུ་དང་གཉིས། །རྣམ་དག་ཟུར་བཀའ་ལྔ་བཅུ་རྩ་གཅིག་སྟེ། །སྨིན་བྱེད་དབང་གི་རྣམ་གྲངས་བརྒྱ་དང་བརྒྱད། །གྲོལ་བྱེད་ཁྲིད་ཀྱི་རིམ་པ་ཉི་ཤུ་བདུན། །སྙན་བརྒྱུད་ཟབ་མོའི་བྱིན་རླབས་ཉེར་གཉིས་ལྷག །རྗེས་སུ་གནང་བའི་བཀའ་སྲོལ་ཆེན་པོ་གཉིས། །རྗེས་གནང་ཟུར་བཀར་གྲགས་པ་བཞི་བཅུ་ལྷག །རྒྱ་བོད་མཁས་པའི་དགོངས་འགྲེལ་དང་བཅས་པའི། །ཟབ་རྒྱས་རྒྱུད་སྡེའི་བཤད་པ་བཅུ་གསུམ་དང་། །སོ་ཐར་བྱང་སེམས་སྡོམ་པ་བསླབ་བྱར་བཅས། །སྒྲ་དང་སྙན་ངག་སྡེབ་སྦྱོར་སྐར་རྩིས་དང་། །བཀའ་དང་བསྟན་བཅོས་གླེགས་བམ་རབ་འབྱམས་ཀྱི། །དག་གསལ་ལུང་གི་བཀའ་དྲིན་དང་བཅས་པ། །མཐའ་ཡས་གདུལ་བྱའི་བསམས་པ་ཇི་ལྟ་བར། །སྩོལ་མཛད་ཆོས་ཀྱི་སྦྱིན་བདག་ཆེ་བ་པོ། །མཁས་པའི་མདུན་སར་འགལ་འགྲེལ་གཏམ་བྱེད་ཚེ། །ལུང་རིགས་རྗེས་སུ་གདམས་པའི་མཆེ་སྡེར་གྱིས། །མ་རྟོགས་ལོག་རྟོག་ཐེ་ཚོམ་གླང་པོའི་ལུས། །འཇོམས་མཛད་སྨྲ་བའི་སེང་གེ་ཚུགས་པ་མེད། །ལེགས་སྦྱར་ཚིག་གི་སྲད་བུ་ལ་བརྒྱུས་པའི། །རྒྱན་དང་མངོན་བརྗོད་སྡེབ་སྦྱོར་ནོར་བུའི་ཕྲེང་། །མཁས་པའི་ཡིད་འཕྲོག་དབྱངས་ཅན་མགུལ་པའི་རྒྱན། །སྤེལ་མཁས་ཚིག་རྗེ་ཚིག་བདག་སྨྲ་མཁས་པ།། །།གཉིས་པ་འབྲས་བུ་མཁས་གྲུབ་ཀྱི་སློབ་མ་ཇི་ལྟར་བྱུང་བའི་ཚུལ་ནི། སྔོན་སྦྱངས་སྤོབས་པའི་ཆུ་འཛིན་སྟུག་པོ་ལས། །དུས་སུ་འདོམས་པའི་ལེགས་གསུངས་དབྱར་སྐྱེས་རྔ། །རིང་ནས་བོས་པའི་སྐལ་བཟང་རྨ་བྱ་རྣམས། །ལེགས་བཤད་བདུད་རྩིའི་ཆར་གྱིས་ཚིམ་པར་མཛད། །ཅེས་ཏེ། བདག་ཉིད་ཆེན་པོ་འདི་ནི་རིགས་ཀྱི་ཡོན་ཏན་རྐྱང་པས་ཁྱད་པར་བྱས་པ་མ་ཡིན་པར། མཁྱེན་པའི་ཡེ་ཤེས་ཀྱི་ཤེས་བྱའི་གནས་མ་ལུས་པ་གསལ་བར་དགོངས་ཤིང་། བརྩེ་བའི་ཐུགས་རྗེས་འགྲོ་བ་རྣམས་བུ་གཅིག་པ་ལྟ་བུར་སྐྱོང་ལ། མཛད་པའི་ཕྲིན་ལས་ཀྱིས་རྒྱལ་བའི་བསྟན་པ་ཉིན་མོ་ལྟར་གསལ་བར་མཛད་པའི་སྙན་པའི་གྲགས་པས་རྒྱ་མཚོའི་གོས་ཅན་འདི་ཡོངས་སུ་ཁྱབ་པར་གྱུར་པ་ལ་བརྟེན་ནས་སྐལ་བ་དང་ལྡན་པའི་གདུལ་བྱ་རྣམས་མཉེས་གཤིན་པའི་བུས་མ་སྙེག་པ་ལྟར། མ་བསྡུས་པར་ཡང་རང་གི་ངང་གི་འདུ་ཞིང་། ཁྱད་པར་དུ་ཡང་བདག་ཉིད་ཆེན་པོ་འདིའི་གསུང་གི་བདུད་རྩི་ངོམས་པར་གསོལ་བ་དང་། ཆོས་ཀྱི་འབྲེལ་པ་ཅི་རིགས་པ་ཐོབ་པས་ཀྱང་དད་པ་དང་བློ་གྲོས་ཀྱི་དབང་པོ་ཡོངས་སུ་རྒྱས་པར་གྱུར་པས་འཁོར་གྱི་ཐོག་མར་ཁས་འཆེ་བའི་བསྟན་པ་འཛིན་པའི་སྐྱེས་བུ་དམ་པ་ཡང་། གངས་རིའི་ཁྲོད་ཀྱི་སྐྱེ་དགུ་ཐམས་ཅད་ཀྱི་གཙུག་གི་ནོར་བུའི་ཁྲི་ལ་ཞབས་ཟུང་མངོན་པར་བཀོད་ནས། བསྟན་པ་རིན་པོ་ཆེའི་མངའ་བདག་དམ་པར་བཞུགས་པ་སྐུའི་གཅུང་འཇམ་པའི་དབྱངས་ངག་གི་དབང་ཕྱུག་གྲགས་པ་རྒྱལ་མཚན་དཔལ་བཟང་པོའི་ཞལ་སྔ་ནས་སྐུ་མཆེད་ཁུ་དབོན་རྣམས་དང་། མཁྱེན་བརྩེ་ནུས་གསུམ་གྱི་ཡོན་ཏན་དུ་མ་ལ་དབང་འབྱོར་བའི་བདག་ཆེན་རིན་པོ་ཆེ་ཀུན་དགའ་བཀྲ་ཤིས་རྒྱལ་མཚན་དཔལ་བཟང་པོ་བ་སྐུ་མཆེད་རྣམས་དང་། མཁས་བཙུན་བཟང་གསུམ་གྱི་ཡོན་ཏན་དུ་མས་བརྒྱུད་ཕྱུག་པ་བྲག་དཀར་བ་སེམས་དཔའ་ཆེན་པོ་བསོད་ནམས་རྒྱལ་མཚན་པ་དང་། སྐུ་གསུང་ཐུགས་ཀྱི་ཡོན་ཏན་དུ་མ་ལ་དབང་འབྱོར་བས་སྐྱེ་དགུ་མང་པོའི་སྐྱབས་གནས་སུ་གྱུར་པ་མཁན་ཆེན་ཤེས་རབ་དཔལ་ལྡན་པ་དང་། ཟབ་མོའི་ལམ་གྱིས་རང་རྒྱུད་སྨིན་པར་བྱས་ནས་གདུལ་བྱ་རྗེས་སུ་འཛིན་པ་ལ་མཁས་པ་གསེར་གླིང་ཆོས་རྗེ་ཀུན་དགའ་བཀྲ་ཤིས་པ་དང་། ཟབ་རྒྱས་ཆོས་ཀྱི་མཛོད་བཟུང་ནས་བློ་གསལ་མང་པོའི་རྭ་བ་སྐོང་བར་མཛད་པ་བཞི་སྡེ་ཆོས་རྗེ་འཇམ་དབྱངས་ནམ་མཁའ་བརྟན་པ་དང་། མདོ་དང་སྔགས་ཀྱི་གཞུང་ལུགས་དུ་མ་ལ་མཁྱེན་པའི་སྤྱན་རབ་ཏུ་ཡངས་པ་ཐུབ་བསྟན་ཡངས་པ་ཅན་གྱི་ཆོས་རྗེ་རྣམ་གཉིས་དང་། གསུང་རབ་རྒྱ་མཚོའི་ཕ་རོལ་དུ་སོན་པའི་མཁས་གྲུབ་ཆེན་པོ་དོན་གྲུབ་དཔལ་འབར་བ་ཡབ་སྲས་དང་། འཆད་རྩོད་རྩོམ་གསུམ་ལ་ཐོགས་པ་མེད་པའི་བློ་གྲོས་ཅན་ལྕགས་ཐང་རབ་འབྱམས་པ་དང་། ཚུལ་ཁྲིམས་ཀྱི་ཕུང་པོ་ལ་ཉེས་ལྟུང་གི་དྲི་མས་དབེན་པ་ལོ་པ་སྤྱན་སྔ་ཆོས་ཀྱི་གྲགས་པ་དང་། ཆོས་དང་སྲིད་ཀྱི་བྱ་བ་ལ་མཁྱེན་པའི་སྤྱན་རབ་ཏུ་གསལ་བ་ཆོས་རྗེ་སྐུ་སྐྱེ་བ་ངག་དབང་གྲགས་པ་དང་། མཆོག་གི་དང་པོའི་སངས་རྒྱས་དུས་ཀྱི་འཁོར་ལོའི་ཚིག་དོན་ལ་མཁྱེན་པ་རབ་ཏུ་རྒྱས་པ་ལྷུན་སྡིངས་ལོ་ཙཱ་བ་ནམ་མཁའ་དཔལ་བཟང་པ་སྐུ་མཆེད་དང་། འཇིག་རྟེན་གྱི་ཆོས་བརྒྱད་ངན་སྐྱུགས་ཀྱི་ཕུང་པོ་ལྟར་གཟིགས་ནས། གཅིག་ཏུ་དབེན་པ་ལ་ཐུགས་གཞོལ་བ་བྱང་པ་དུས་འཁོར་བ་དཔལ་བཟང་པོ་དང་། སྐྱེས་བུ་དམ་པ་རྣམས་ཀྱི་རིགས་སུ་འཁྲུངས་ནས་འགྲོ་བ་མང་པོའི་འདྲེན་པ་དམ་པར་གྱུར་པ་གླེ་ལུང་མཁན་པོ་དཀོན་མཆོག་རིན་ཆེན་དང་། བསྐྱེད་རྫོགས་ཟབ་མོའི་རྣལ་འབྱོར་ལ་རྩེ་གཅིག་ཏུ་གཞོལ་བ་རྣལ་འབྱོར་གྱི་དབང་པོ་ཀུན་སྤངས་ཆོས་ཀྱི་ཉི་མ་དང་། རིགས་ལྡན་གྱི་སྤྲུལ་པ་རིམ་པར་བྱོན་པའི་གནས་མཆོག་ཇོ་ནང་མཁན་ཆེན་ངག་དབང་ཀུན་དགའ་ལེགས་པ་དང་། མང་དུ་ཐོས་པ་རྒྱ་མཚོའི་ཕ་རོལ་དུ་སོན་པ་སྲིན་པོ་རི་མཁན་ཆེན་བསོད་ནམས་རྒྱལ་མཆོག་དང་། རྒྱུ་དང་འབྲས་བུའི་ཐེག་པ་ལ་བསླབ་སྦྱངས་མཐར་ཕྱིན་པ་གྲོ་ས་མཁན་ཆེན་ནམ་མཁའ་དབང་ཕྱུག་དང་། མདོ་སྔགས་ཀྱི་ལུང་ཡོངས་སུ་རྫོགས་པ་སྟག་ལུང་མཁན་པོ་བཀྲ་ཤིས་དཔལ་འབྱོར་དང་། གསུང་རབ་མང་པོའི་དོན་ལ་བློ་གྲོས་ཀྱིས་འཇུག་པ་རབ་ཏུ་རྒྱས་པ་གསེར་མདོག་པ་གཞོན་ནུ་ནོར་བཟང་སྙིང་པོ་དང་། རིག་གྲོལ་གྱི་ཡོན་ཏན་དུ་མ་ལ་དབང་འབྱོར་བ་སྤ་སྤོང་ཆོས་རྗེ་དགེ་འདུན་དཔལ་བཟང་དང་། ཐ་སྙད་ཀྱི་རིགས་གནས་མཐའ་དག་འཆད་པ་དང་རྩོམ་པ་ལ་བློ་གྲོས་ཀྱི་སྣང་བ་ཐོབ་པ་སྐྱེར་ལོ་ཙཱ་བ་ངག་དབང་བཀྲ་ཤིས་དཔལ་བཟང་པོ་ལ་སོགས་པ་མཁས་གྲུབ་ཀྱི་སློབ་མ་མཚན་ནས་བགྲང་དུ་གཏུབ་པ་བརྒྱ་ཕྲག་དུ་མ་བཞུགས་ཤིང་། གཞན་ཡང་གདན་ས་ཆེན་པོའི་བརྒྱ་དཔོན་དང་ཟུར་ཆོས་པ་བསྟན་པ་ལ་བྱ་བ་མཛད་ནུས་པ་དུ་མ་དང་། དབུས་གཙང་ཁམས་གསུམ་གྱི་ཆོས་སྡེ་ཆེན་པོའི་མཁན་པོ་དང་། དགོན་པ་སོ་སོའི་བླ་མ་དང་། གྲྭ་ཚང་ཐ་དད་ཀྱི་སློབ་དཔོན་དང་། བློ་གསལ་དུ་མའི་འདྲེན་པ་དང་། མི་ཆེན་མང་པོའི་བླ་མ་ལ་སོགས་པ་བདག་ཉིད་ཆེན་པོ་དངོས་ཀྱི་སློབ་མ་བསྟན་པ་རིན་པོ་ཆེའི་གསལ་བྱེད་དམ་པ་དུ་མ་ཞིག་བཞུགས་པ་དེ་དག་ཐམས་ཅད་ལ་བདག་དད་ཅིང་གུས་མོད་ཀྱི། མཚན་རྣམས་ནི་ཡི་གེ་མང་པས་འཇིགས་ནས་འབྲི་བར་མ་ནུས་སོ། །མདོར་ན་བདག་ཉིད་ཆེན་པོ་དང་དུས་དང་གནས་ཀྱིས་ཡ་བསྐལ་ཞིང་། ཆོས་ལུགས་གཞན་གྱི་དབང་དུ་གྱུར་པ་མ་ཡིན་པའི་དགེ་བའི་བཤེས་གཉེན་ཕལ་མོ་ཆེ་ཞིག་གི་རང་རང་གི་སྐལ་བ་དང་མཚམས་པའི་གསུང་གི་བདུད་རྩི་ཐོབ་པར་བྱས་ནས། དད་པའི་དབང་པོ་རྣམ་པར་རྒྱས་པས་རིགས་ཀྱི་ཅོད་པཎ་དམ་པར་འཛིན་ཅིང་། སྐུ་གསུང་ཐུགས་ཀྱི་རྣམ་པར་ཐར་པའི་རྗེས་སུ་སློབ་པར་མཛད་པ་བགྲང་བ་ལས་འདས་པས་ཀུན་མཁྱེན་རྒྱལ་བའི་བསྟན་པ་ཉིན་མོ་ལྟར་གསལ་བར་མཛད་ཅིང་། དེ་དག་གི་སློབ་མ་དང་ཡང་སློབ་ཉིང་སློབ་རྣམས་ཀྱིས་ཀྱང་རྒྱ་མཚོའི་གོས་ཅན་ལ་ཆེས་ཤིན་ཏུ་ངལ་བ་བྱས་པ་ཡིན་ནོ། །དེ་དག་ལ་འདི་སྐད་ཅེས། ཏིང་འཛིན་ཀླུ་དབང་དུ་མས་ཉེར་བསྟེན་པའི། །གཏིང་མཐའ་མི་མངོན་ཆོས་དབྱིངས་ཐུགས་མཚོ་ལས། །ཕྲིན་ལས་རྣམ་བཞིའི་ཆུ་ཆེན་རབ་ཕབ་ནས། །བསྟན་འཛིན་རྩ་ལྗང་མྱུ་གུ་མང་དུ་བསྐྱེད། །ཨེ་མ་འཇམ་མགོན་གཉིས་པའི་ཞལ་གྱི་ལུང་། །རྣ་བའི་ཀུན་དགར་མི་འཛིན་མཁས་པ་སུ། །ཁྱེད་ཀྱི་ཞབས་སེན་ཡིད་འོང་ནོར་བུའི་ཕྲེང་། །སྤྱི་བོའི་རྒྱན་དུ་མི་ལེན་ཆེན་པོ་གང་། །རང་གི་སློབ་མ་རང་དང་རྗེས་མཐུན་པ། །མཁས་བཙུན་བཟང་པོ་མཁས་པའི་བྱ་བ་གསུམ། །མཛད་ནུས་དུ་མའི་མཛད་པ་བསམ་ཡས་ཀྱིས། །བློ་གསལ་རྣམས་ཀྱི་བློ་མཚོ་འགེངས་ལ་རྩེན།། །།གཉིས་པ་བཙུན་པའི་ཡོན་ཏན་ནི། །སྐུ་གསུང་ཐུགས་ཀྱི་དབང་པོ་ཉེར་ཞི་ཞིང་། །བསྟན་དང་འགྲོ་ལ་ཕན་བདེའི་ལྷག་བསམ་ཅན། །ཟབ་གསལ་རྡོ་རྗེ་གསུམ་གྱི་རྣམ་རོལ་གྱིས། །ཡོངས་རྫོགས་བསྟན་པའི་ཉམས་ལེན་དུ་མས་དགེས། །ཞེས་ཏེ། བདག་ཉིད་ཆེན་པོ་འདི་ནི་སྐུའི་སྐྱེ་བ་མང་པོར་གོམས་པའི་ཤུགས་ཀྱིས་རང་བཞིན་གྱིས་དུལ་ཞིང་བརྟན་པས་ཁ་ན་མ་ཐོ་བ་ཅུང་ཟད་ཀྱང་མི་མཛད་ལ། ཁྱད་པར་དུ་ལེགས་པར་གསུང་བའི་ཆོས་འདུལ་བ་ལ་རབ་ཏུ་བྱུང་བ་དང་བསྙེན་པར་རྫོགས་པ་མཛད་ཚུན་ཆད་བཅས་རང་གི་ཉེས་པ་ཕྲ་མོ་ཙམ་ཡང་ཁྱད་དུ་མི་གསོད་ཅིང་། ཚུལ་འཆོས་ལ་སོགས་པའི་དྲི་མ་ཙམ་ཡང་མི་མངའ་བར་བཙུན་པ་བརྟན་པའི་ཡོན་ཏན་དང་། མཁས་ཤིང་ཕན་འདོགས་ཀྱི་ཡོན་ཏན་ཐམས་ཅད་དང་ལྡན་ཞིང་། གཞན་བསྙེན་པར་རྫོགས་པ་བརྒྱ་ཕྲག་མང་པོའི་མཁན་པོ་མཛད་ཅིང་། དགག་སྒྲུབ་གནང་གསུམ་གྱིས་བསླབ་པར་བྱ་བ་ཕྲ་ཞིང་ཕྲ་བ་རྣམས་ལའང་བླང་དོར་ཚུལ་བཞིན་དུ་མཛད་པས། ཉེས་པར་སྣང་བའི་ཆ་ཙམ་གྱིས་མ་གོས་ཤིང་། ཐ་ན་བཞུགས་ལུགས་མ་མཛེས་པའམ། བླ་གོས་བཞེས་ཚུལ་མ་ལེགས་པ་ཙམ་ཡང་མི་མངའ་བས་སྐུ་གསུང་ཐུགས་ཤིན་ཏུ་བཙུན་པའི་མཆོག་ཏུ་གྱུར་པ་འཕགས་པའི་གནས་བརྟན་ཆེན་པོ་རྣམས་དང་མཚུངས་པར་བཞུགས་པ་ཡིན་ནོ། །ཡང་བྱང་ཆུབ་ཀྱི་ཐུགས་རིན་པོ་ཆེ་རྣམ་པ་གཉིས་སྐྱེ་བ་དུ་མར་གོམས་པའི་དབང་གིས་རང་ཆས་སུ་མངའ་ཞིང་། ཁྱད་པར་དུ་ཐེག་ཆེན་ཐུན་མོང་བ་དབུ་མ་ལུགས་དང་། ཐུན་མོང་མ་ཡིན་པ་དབང་གི་སྔོན་འགྲོའི་སེམས་བསྐྱེད་ཀྱི་ཆོ་ག་གཉིས་ལ་བརྟེན་པའི་བྱང་ཆུབ་སེམས་དཔའི་སྡོམ་པ་མནོས་ཕྱིན་ཆད་བསླབ་པར་བྱ་བ་ལས་སྐད་ཅིག་ཀྱང་ཉམས་པར་མི་མངའ་ཞིང་། ཕ་རོལ་ཏུ་ཕྱིན་པ་དྲུག་དང་། བསྡུ་བའི་དངོས་པོ་བཞིའི་སྒོ་ནས་བསྟན་པ་རིན་པོ་ཆེའི་བྱ་བ་ཁོ་ན་དང་། མཐའ་ཡས་པའི་སེམས་ཅན་ལ་ཕན་དང་བདེ་བའི་ཐབས་འབའ་ཞིག་མཛད་པ་ལས། འཇིག་རྟེན་ཆོས་བརྒྱད་ཀྱི་རོ་མྱང་བའི་རང་དོན་གྱི་འཁྲིས་དང་བཅས་པའི་མཛད་པ་གཞན་ཅི་ཡང་མི་སྣང་བའི་ཕྱིར་བདག་པས་གཞན་གཅེས་པར་འཛིན་པའི་སྙིང་རྗེ་ཆེན་པོའི་རོས་ཐུགས་བརྒྱུད་ཡོངས་སུ་གང་བའི་སེམས་དཔའ་ཆེན་པོ་ཡིན་ནོ། །གཞན་ཡང་ཟབ་མོ་རྡོ་རྗེ་ཐེག་པའི་དཀྱིལ་འཁོར་ཆེན་པོ་རྣམས་སུ་ཞུགས་ཏེ་རིག་པ་འཛིན་པའི་སྡོམ་པ་ཐོབ་ཕྱིན་ཆད་རྩ་བ་དང་ཡན་ལག་གི་ཉེས་ལྟུང་གི་དྲི་མས་ནམ་ཡང་མ་གོས་ཤིང་། ལམ་ཐམས་ཅད་ཀྱི་རྩ་བ་དམ་ཚིག་དང་སྡོམ་པ་གཉིས་ཡིན་པར་དགོངས་ནས། མཉམ་རྗེས་དང་བཟའ་བསྲུང་དང་མི་འབྲལ་བའི་དམ་ཚིག་ཟབ་མོ་རྣམས་ལ་ནན་ཏན་དུ་མཛད་ཅིང་། དེའི་ངང་ནས་བསྟན་པའི་བྱ་བ་ཐོས་པ་དང་སྒོམ་པ་རིམ་གྱིས་ཆོས་ལ་གནས་པ་ཡིན་གྱིས། སྦྱོར་བ་གང་རུང་བ་ཙམ་གྱིས་མ་ཡིན་ཞིང་། ཐོས་པ་དང་བསམ་པ་ལ་མ་བརྟེན་པར་བསྒོམ་པ་འབའ་ཞིག་ལ་ཞུགས་པ་དེ་ཡང་ཆོས་ལ་གནས་པ་མ་ཡིན་པར་དགོངས་ནས། མང་དུ་ཐོས་པ་རྒྱ་མཚོའི་ཕ་རོལ་ཏུ་བྱོན་པའི་ཆོས་ཐམས་ཅད་བསམ་བྱུང་གི་རིག་པས་སྒྲོ་འདོགས་ལེགས་པར་བཅད་དེ། ཟབ་མོའི་ཏིང་ངེ་འཛིན་ལ་བཅུད་ལེན་མཛད་པའི་ཕྱིར་དུ་གཞན་དང་མི་མཉམ་པའི་བརྩོན་འགྲུས་དང་བརྟུལ་བ་དྲག་པོས། ཉིན་ཞག་ཕྲུགས་རེ་ལ་བཅོམ་ལྡན་འདས་དགེས་མཛད་རྡོ་རྗེའི་ཕྱི་ནང་སྦྲགས་པའི་བསྐྱེད་པའི་རིམ་པ་ལམ་དུས་ཀྱི་དབང་རྒྱས་པ་བླང་བ་དང་བཅས་པ། དྲིལ་བུ་ཞབས་ཀྱིས་བཀྲལ་བའི་བདེ་མཆོག་གི་ལུས་དཀྱིལ། ནག་པོ་པའི་ལུགས་ཀྱི་མངོན་རྟོགས། རྡོ་རྗེ་ཕུར་པའི་མངོན་རྟོགས། ལམ་ཟབ་མོ་བླ་མའི་རྣལ་འབྱོར། བླ་མ་རིན་འབྱུང་། རྣལ་འབྱོར་དབང་ཕྱུག་གི་བསྲུང་བ་གཉིས། ནཱ་རོ་མཁའ་སྤྱོད་ཀྱི་ཉམས་ལེན། འཆི་ཁ་མའི་གདམས་ངག་དང་བཅས་པ། བདེ་མཆོག་དཀར་པོའི་ཉམས་ལེན། རྡོ་རྗེ་ལྷ་མོའི་མངོན་རྟོགས། དམར་པོ་སྐོར་གསུམ་གྱི་ཉམས་ལེན། སྒྲོལ་དཀར་གྱི་མངོན་རྟོགས། ཐུབ་པ་མེ་རླུང་དི་ཥ་ར། རྣམ་རྒྱལ་འཇོམས་གཉིས། མགོན་པོའི་བསྲུང་ཟློག་རྒྱས་པ་ལ་སོགས་པའི་ལྷའི་རྣལ་འབྱོར་རེ་རེ་ནས་ཀྱང་སྔགས་ཀྱི་བཟླས་པ་གྲངས་མང་པོ་དང་བཅས་པ་ཐུན་གཉིས་དང་གསུམ་བཞི་ལ་སོགས་པའི་ངེས་པ་གཏན་མི་འཆག་པའི་དམ་བཅའ་བརྟན་པོ་མཛད་ཅིང་། གཙོ་ཆེར་རྫོགས་རིམ་གྱི་ཉམས་ལེན་ཟབ་མོ་ལྟ་བ་སྐྱོང་བ་དང་བཅས་པ་དུ་མ་དང་། སྦྱོར་དྲུག་གི་ཉིན་མཚན་གྱི་རྣལ་འབྱོར་དང་། རླུང་དང་འཁྲུལ་འཁོར་ལ་སོགས་པའི་རྣལ་འབྱོར་དུ་མས་མཚན་མོའི་ཆ་ཕལ་ཆེར་འདའ་བར་མཛད་ལ། སྔ་དྲོ་ཐུགས་དམ་གྲོལ་ནས་རྟེན་གསུམ་རྣམས་ལ་ཕྱག་དང་བཅས་པའི་ཡན་ལག་བདུན་པ་དང་། དཀར་གཏོར་ཆ་བཞི། ཉིན་བར་གྱི་དུས་སུ་ཚོགས་ཆོས་གསུང་བ་ལ་སོགས་པའི་ལུང་དང་བཤད་པ་དང་། ཕྱག་ཁྲིད་རྣམས་མཛད། དེ་ལྟ་བུ་མི་གནང་བའི་དུས་སུ་ཕྱག་དཔེའི་གཟིགས་རྟོག་ཁོ་ན་མཛད་ལ། ཐུན་མཚམས་གང་རིགས་ལ་གཏོར་མ་བརྒྱ་རྩ་རྒྱས་པ་ཆུ་སྦྱིན་དང་བཅས་པ། ཛཾ་སེར་ནག དབྱུག་གུ་མ་དཔུན་གསུམ། དུས་འཁོར་གྱི་བསྲུང་མ་དྲུག་ཅུ། ཐུགས་རྗེ་ཆེན་པོའི་བྲུལ་གཏོར། ཆ་གསུམ་གཏོར་མ་རྣམས་མཛད་ནས། མཐར་ཤེས་རབ་སྙིང་པོ་སཾ་སྐྲྀ་ཏའི་སྐད་དུ་ཚར་གསུམ་བདུད་ཟློག་བསྔོ་བ་སྨོན་ལམ་དང་བཅས་པ་མཛད། བར་སྐབས་གང་རིགས་ལ་སྐུ་འཆག་པའི་ཞབས་བསྐོར་དང་བཅས་ཏེ་རྩ་བའི་བླ་མ་རྣམ་བཞི་དང་བླ་མ་གོང་མ་རྣམས་ཀྱི་བསྟོད་པ་དུ་མ་དང་། བརྒྱུད་པའི་གསོལ་འདེབས་ཁ་ཡར། དཔའ་བོས་མཛད་པའི་སངས་རྒྱས་ཀྱི་བསྟོད་ཚོགས་འགའ་ཡར། དཔལ་ལྡན་ཆོས་སྐྱོང་གྲགས་ཀྱི་མཛད་པའི་བདེ་མཆོག་གི་བསྟོད་པ་རྒྱུན་ཆགས། ཙནྡྲ་གོ་མིས་མཛད་པའི་འཇམ་དབྱངས་ཕྱོགས་བཅུ་མ། ཐམས་ཅད་མཁྱེན་པ་བཤེས་གཉེན་གྱིས་མཛད་པའི་སྒྲོལ་མའི་བསྟོད་པ་མེ་ཏོག་ཕྲེང་འཛིན་ལ་སོགས་པའི་རྒྱ་བོད་ཀྱི་མཁས་གྲུབ་རྣམས་ཀྱིས་མཛད་པའི་ཆོས་སྤྱོད་ཀྱི་ཚོགས་མང་དུ་མཛད། དགོང་མོའི་དུས་སུ་དབང་དང་བྱིན་རླབས་དང་རྗེས་གནང་ཟབ་མོ་རྣམས་སོ་སོའི་བློ་དང་མཚམས་པར་མཛད། དེ་ནས་སྲོད་ཐུན་ཕལ་ཆེར་རྫོགས་པའི་འཇུག་ཏུ། བདེ་དགེས་ཕུར་གསུམ། མགོན་པོ་ལྷ་བརྒྱད། གདོང་བཞི་པ། དུར་ཁྲོད་བདག་པོ། དཀར་བདུད་ལྕམ་དྲལ། ཕུར་སྲུང་དམ་ཅན། མཁའ་འགྲོ་སྤྱི་གཏོར་རྣམས་རྒྱས་པར་ཕུལ་ནས་བཟླས་པ་ཅུང་ཟད་རེ་མཛད་དེ། ཐུན་གཏོར་གཟིམས་ཁང་གི་སྟེང་དུ་སྐྱོང་བར་མཛད། དེ་ནས་སྲོད་ཐུན་གྱི་འཕྲོ་རྣམས་རྫོགས་ནས་ཐོ་རངས་ཀྱི་ཆ་མ་ཟིན་ཙམ་ལ་སྐུ་ཁམས་བསོ་བའི་མནལ་གྱི་རྣལ་འབྱོར་ཅུང་ཟད་རེ་མཛད་དེ། དེ་ལྟ་བུས་ཉིན་མཚན་ཁོར་ཡུག་འདའ་བ་ལས་སྐུ་གསུང་ཐུགས་ཐ་མལ་དུ་བཞུགས་པ་ནམ་ཡང་མི་སྲིད་དོ། །མདོར་ན་བདག་ཉིད་ཆེན་པོ་འདི་ཉིན་ཞག་ཕྲུགས་གཅིག་གི་མཉམ་གཞག་གི་ཐུགས་དམ་ཟབ་མོ་རྣམས་ལྟ་ཞོག ཆོས་སྤྱོད་དང་གཏོར་མའི་བསྒྲིགས་ཆག་ཙམ་ཡང་དེང་སང་དགེ་བ་ལ་རྩེ་གཅིག་བཞུགས་པར་རློམས་པ་རྣམས་ཀྱིས་ཉིན་ཞག་དུ་མར་འབད་ཀྱང་གྲུབ་པ་དཀའ་བར་མཐོང་ཅིང་། གདུལ་བྱ་སོ་སོའི་བློ་དང་མཚམས་པར་ཆོས་གསུང་བ་དང་། འབེལ་གཏམ་མཛད་པ་དང་། ཐུན་མཚམས་རྣམས་སུ་རྒྱ་བོད་ཀྱི་གསུང་རབ་རབ་འབྱམས་ཀྱི་ཞལ་ཕྱེ་སྟེ་གཟིགས་རྟོག་མཛད་པ་ལ་ལྟེང་འགྲུས་ཅུང་ཟད་ཀྱང་མི་མངའ་བ་འདི་ལྟ་བུ་ནི་བསྟན་པའི་ཁུར་བཞེས་པར་གྲགས་པའི་ཀློག་པའང་སུ་ཞིག་ལའང་འདུག་པ་མཐོང་བའམ་ཐོས་པ་མེད་དོ། །དེ་དག་ལ་འདི་སྐད་ཅེས། ཁྱེད་ཐུགས་དག་པའི་ནམ་མཁར་ཚིགས་གསུམ་གྱི། །ཚུལ་ཁྲིམས་ཡར་ངོའི་ཆ་ཤས་གོང་འཕེལ་ཞིང་། །ངེས་པར་འབྱུང་བའི་ཆུ་སེལ་ལས་གྲུབ་པའི། །གཞན་ལ་མི་གནོད་བཙུན་པའི་འོད་དཀར་ཅན། །བྱམས་དང་སྙིང་རྗེའི་དཀྱིལ་འཁོར་ཆེར་རྒྱས་པའི། །སེམས་གཉིས་ཉིན་མོར་བྱེད་པའི་འོད་ཟེར་གྱིས། །འགྲོ་བའི་སྡུག་བསྔལ་མུན་པ་དཔྱིས་འབྱིན་ཅིང་། །ཕན་བདེའི་ལམ་བཟང་གསལ་མཛད་སྐྱེ་དགུའི་སྒྲོན། །ཟབ་དོན་ལྗོན་ཤིང་དམ་ཚིག་རྩ་བ་བརྟན། །རིམ་གཉིས་ཡལ་འདབ་ལག་ལེན་མེ་ཏོག་རྒྱས། །ཟུང་འཇུག་འབྲས་བུའི་ཁུར་ལྡན་ཕྲིན་ལས་ཀྱི། །གྲིབ་བསིལ་གཡོ་ལྡན་རིག་འཛིན་དཔག་བསམ་ཤིང་།། །།གསུམ་པ་བཟང་པོའི་ཡོན་ཏན་ནི། སྲིད་ཞིའི་ཕུན་ཚོགས་ཀུན་ལ་དབང་བསྒྱུར་ཡང་། །ཆགས་དང་དྲེགས་པས་མ་གོས་འགྲོགས་ན་བདེ། །མཆོག་ལ་གུས་ཤིང་དམན་ལ་ལྷག་པར་བྱམས། །རྣམ་དཀར་མཛད་པ་བསམ་པས་ཁྱོད་ཕྱག་འཚལ། །ཞེས་ཏེ། བདག་ཉིད་ཆེན་པོ་འདི་ནི། རང་ཉིད་ཡོན་ཏན་ཐམས་ཅད་དང་ལྡན་ཞིང་། ཆེ་དགུ་ཀུན་གྱི་སྤྱི་བོར་བཀུར་ཡང་། རྒྱགས་པ་དང་དྲེགས་པ་ནམ་ཡང་མི་མངའ་ཞིང་། མངོན་པར་ཁེངས་པའི་མདུད་པ་ཐམས་ཅད་དཀྲོལ་ཏེ་ཞི་ཞིང་དུལ་ལ་འཇམ་ཞིང་མཉེན་པའི་རང་བཞིན་དུ་གནས་པས། སྐྱེ་བོ་སུ་ཞིག་ལ་ཡང་ཆས་ཆོད་པ་དང་ཁེངས་པའི་ཚིག་མི་གསུང་། གཞན་ལ་མཐོ་འཚམས་པ་དང་ཕྲག་དོག་གི་རྣམ་པ་ཅུང་ཟད་ཀྱང་མི་མངའ། ཁྱད་པར་ལྟ་བ་དང་གྲུབ་པ་མཐའ་ཐ་དད་ཅིང་། ཆོས་ལུགས་མི་གཅིག་པའི་སྐྱེས་བུ་དམ་པ་སུ་ཞིག་ལའང་དད་གུས་ཆེན་པོ་མཛད། རྣམ་པར་ཐར་པ་ལེགས་ཕྱོགས་འབའ་ཞིག་སྒྲོག་པ་ལ། །གང་ཟག་གི་སྐྱོན་ནས་གསུང་བ་སུས་ཀྱང་ཐོས་མ་མྱོང་། །ཞལ་ནས་ཀྱང་། གང་ཞིག་ལ་དག་སྣང་སྦྱོངས། གྲུབ་མཐའ་ལ་བརྟག་དཔྱད་གྱིས་བྱ་བ་ཡིན། དད་གུས་འདི་མཐའ་གཉིས་སུ་མ་ལྷུང་བ་གཅིག་བྱེད་ཤེས་དགོས་ཞེས་ཡང་ཡང་གསུང་། བདག་ཉིད་ཀྱི་རིགས་ཀྱི་ཅོད་པཎ་དུ་གྱུར་པའི་རྡོ་རྗེ་སློབ་དཔོན་རྣམས་ལ་བཅོས་མ་མ་ཡིན་པའི་དད་གུས་ཆེན་པོས་ངེས་པར་རྡོ་རྗེ་འཆང་ཆེན་པོའི་ངོ་བོར་དགོངས་ཤིང་། ཞལ་བཞུགས་པའི་དུས་སུ་རྙེད་པ་བཀུར་བསྟི་དང་ཚིགས་སུ་བཅད་པ་ལ་སོགས་པའི་སྒོ་ནས་ཚོང་དཔོན་གྱི་བུ་ནོར་བཟང་གི་རྣམ་པར་ཐར་པ་དང་རྗེས་སུ་མཐུན་པར་བསྟེན་ཚུལ་རྣམ་པ་ལྔས་བསྟེན་པ་དང་། མཉེས་ཐབས་རྣམ་པ་བཞིས་མཉེས་པར་མཛད་ཅིང་། ཞི་བར་གཤེགས་ནས་ཀྱང་དགོངས་པ་རྫོགས་པའི་ཐབས་དང་། དུས་དྲན་གྱི་མཆོད་པ་འབུལ་བ་ལ་སོགས་པ་ལ་ཤིན་ཏུ་བརྩོན་པར་མཛད། ཡོན་ཏན་གྱིས་ཁྱད་པར་དུ་བྱས་པའི་སྡེ་སྣོད་དང་། རྒྱུད་སྡེ་འཛིན་པ་ཆེན་པོ་རྣམས་ལའང་བཀུར་བསྟི་དང་བདག་གཉེར་གཞན་ལས་ཆེ་བར་མཛད། ཐ་ན་དགེ་བཤེས་སུ་མིང་བཏགས་པ་ཚུན་ཆད་ལ་ཡང་སྐབས་སུ་བབ་པའི་ཞེ་ས་མཛད། རྟག་ཏུ་དགེས་ཤིང་མདངས་གསལ་ལ་འཛུམ་ཞིང་བཞད། སྐྱེ་བོ་སུ་ཞིག་ཞབས་དྲུང་དུ་ལྷགས་ན་ཡང་། བདག་ལ་དགེས་པར་འདུག་སྙམ་པ་འབྱུང་ཞིང་འགྲོགས་ན་བདེ། ཕྱི་རོལ་ཏུ་ཁྲོས་པ་ཀུན་ཀྱང་ཞབས་དྲུང་དུ་སླེབ་པ་ཙམ་གྱིས་ཞི་མལ་གྱིས་འགྲོ། བསོད་ནམས་ཆ་མཐུན་ཙམ་ལ་གནས་པའི་ཐ་ལམ་པ་ཞིག་ཡིན་ན་ཡང་། ཆོས་དང་འཇིག་རྟེན་གྱི་བཀའ་མཆིད་ཅུང་ཟད་བྱུང་བ་ཙམ་གྱིས་དད་ཅིང་གུས་པར་འགྱུར། རྙེད་བཀུར་དང་ཆེ་ཐབས་ལ་སོགས་པའི་དོན་ལ་སྩོལ་སྒྲུབ་གང་ཡང་མི་མཛད། དེའི་རྒྱུ་མཚན་གྱིས་བླུན་པོ་ཚེ་འདིར་སྣང་ཅན་རྣམས་ཀྱིས་མི་ཆོས་ལ་ཐུགས་མི་གཞོལ་བར་བྱེད། ཕྱག་རྫས་རྣམས་ཀྱང་གཞིས་ཀ་སོ་སོའི་གཉེར་པ་དང་། སྐུ་འཁོར་རྣམས་ཀྱི་གང་བྱེད་ལས། ཆེད་གཉེར་ཅུང་ཟད་ཀྱང་མི་མཛད། འཕྲལ་དུ་བྱུང་བ་རྣམས་རྟེན་གསུམ་བཞེངས་པ་དང་། བླ་མའི་དུས་མཆོད། སྐུ་རིམ་དུ་བཏགས་པའི་སྦྱིན་གཏོང་ཁོ་ན་ལས། རང་དོན་དུ་ཏིལ་ཙམ་ཡང་མི་འཛིན། འབུལ་བ་དང་ཞབས་ཏོག་ཆེན་པོ་བྱས་པ་ལ་ཧ་ཅང་དགེས་པའི་ཐུགས་ཡང་ཆེར་མི་མཛད་ཅིང་། མ་བྱས་པ་ལའང་མི་དགེས་པ་མི་མངའ། ཆོས་ལྡན་གྱི་བྱ་བ་གང་ལའང་ཐུགས་ངང་རིང་ཞིང་ཐུགས་ཀློང་དང་ཐུགས་སྐྱེལ་ཆེ། དམ་པའི་ཆོས་དོན་གཉེར་གྱི་སྙོམས་ཆུང་རྣམས་ལ་ཆོས་དང་འཚོ་ཆས་ཀྱི་བཀའ་དྲིན་སྩོལ། འཕོངས་པ་དང་མགོན་མེད་པ་རྣམས་ལ་བྱམས་པ་དང་སྙིང་རྗེས་སྐྱོང་། མི་བསྲུན་ཞིང་ཆེས་མི་མཐུན་པ་དང་འཁོར་དང་ལོངས་སྤྱོད་ཀྱིས་དྲེགས་པ་རྣམས་ལ་བསྟུན་འཇོགས་མི་མཛད། གཡོ་སྒྱུ་དང་ཟོལ་ཟོག་གི་དྲི་མས་མ་གོས་པས་ཐམས་ཅད་ཀྱིས་ཡིད་རྟོན་པའི་གནས་སུ་གྱུར། རྟག་ཏུ་ལུས་གནད་ཀྱིས་བཞུགས་ཤིང་ཆ་ལུགས་འབང་དང་ལྡན། འཛག་པའི་ཉེས་པ་དང་བྲལ་བས་སྐུ་ལུས་གཞོན་ཤ་ཆེ་ཞིང་ཞལ་རས་བཀྲག་དང་ལྡན། སྐུ་ལ་སེམས་ཅན་དང་སྲིན་བུ་ལ་སོགས་པ་སྲོག་ཆགས་ཀྱི་རིགས་གཏན་མེད་པར་ཀུན་གྱིས་མཐུན་དུ་གྲུབ། སྐྱེ་བོའི་ཚོགས་ཇི་ཙམ་མང་བ་ཅི་བཞིན་སྐུ་ལུས་གཟེངས་མཐོ་ཞིང་གཟི་བརྗིད་ཆེ། མཐོང་བ་ཙམ་གྱིས་སྐྱེས་བུ་ཆེན་པོ་ཡིན་པར་གདོན་མི་ཟ་བར་འཚལ་བར་བྱེད། ནད་གདོན་གྱིས་ཉེན་པ་རྣམས་ལ་ཤིན་ཏུ་བརྩེ་བའི་ཐུགས་ཀྱིས་བྱིན་རླབས་དང་ལྗགས་ཆབ་ལ་སོགས་པས་ཕན་པ་སྒྲུབ། ཆར་དབབ་པ་དང་། རིམས་ནད་བཅད་པ་སོགས་ལ་དེ་དང་དེའི་ཐུགས་འདུན་དང་བཅས་པའི་ཐབས་མཛད་པ་ཙམ་གྱིས་དོན་དེ་ཐོགས་མེད་དུ་འགྲུབ། དམ་པའི་ཆོས་འཆད་པ་ཉིད་ལ་བཞུགས་པའི་ཚེ་དབང་ལུང་མན་ངག་གི་ཆོས་ཐུན་རིགས་མི་འདྲ་བ་དུ་མ་གསུང་བ་ལ་སྐྱོ་བ་དང་དུབ་པའི་རྣམ་པ་ཅུང་ཟད་ཀྱང་མི་མཛད་ཅིང་། ཆོས་ཞུ་རྣམས་ཀྱིས་ཡུན་རིང་དུ་བསྒུག་སྡོད་བྱས་པ་ལ་ཐུགས་བརྩེ་སེམས་ཆེན་པོས་ཐུགས་བྲེལ་དང་སྔ་ཕྱི་ཅི་ལ་ཐུག་ཀྱང་གང་འདོད་པའི་ཆོས་ཀྱི་བཀའ་དྲིན་བསྩལ། དེ་ལྟ་ནའང་ཐུགས་དམ་གྱི་རིམ་པ་རྣམས་ལ་ལྟེང་འགྲུས་ཅུང་ཟད་ཀྱང་མེད་པས། སྐབས་འགར་ཐུན་གཏོར་སྟེང་དུ་ཕུལ་བ་ན་སྐྱ་རེངས་ཤར་བ་མང་དུ་བྱུང་ཞེས་གླེང་ཞིང་། དེའི་སྟོབས་ཀྱིས་ནུབ་མ་གཉིས་གསུམ་ཙམ་མནལ་མ་མཛད་ཀྱང་སྐུ་ཁམས་ཡེ་མི་ལྡོག་པ་གཅིག་དང་པོ་ནས་གོམས་པའི་ཤུགས་ཀྱིས་ཡོད་ཅེས་གསུང་ངོ་། །ཞེས་དྲུང་ན་གནས་པ་དག་ལས་ཐོས་སོ། །མདོར་ན་བདག་ཉིད་ཆེན་པོ་འདིའི་སྐུ་གསུང་ཐུགས་ཀྱི་མཛད་པ་རྨད་དུ་བྱུང་བ་འདི་ལྟ་བུ་དག་ནི་བྱང་ཆུབ་སེམས་དཔའ་རྣམས་ཀྱི་ཕྱིར་མི་ལྡོག་པའི་རྟགས་སུ་བཤད་དེ། བསྡུད་པ་ཚིགས་སུ་བཅད་པ་ལས། ཟང་ཟིང་མེད་པར་འགྲོ་ལ་ཆོས་ནི་རྗེས་སུ་སྟོན། །ཆོས་ལ་གཅིག་ཏུ་དགའ་ཞིང་རྟག་ཏུ་ཚིག་འཇམ་ལྡན། །འགྲོ་འཆག་ཉལ་དང་འདུག་པར་ཤེས་བཞིན་རབ་ཏུ་ལྡན། །གཉའ་ཤིང་གང་ཙམ་བལྟ་ཞིང་འགྲོ་བ་སེམས་འཁྲུལ་མེད། །གཙང་བྱས་གཙང་མའི་གོས་འཆང་གསུམ་པོ་དབེན་ཞིང་དག །རྙེད་འདོད་མ་ཡིན་ཁྱུ་མཆོག་རྟག་ཏུ་ཆོས་འདོད་པ། །བདུད་ཀྱི་ཡུལ་ལས་འདས་ཤིང་གཞན་གྱི་དྲིང་མི་འཇོག །བསམ་གཏན་བཞི་ལ་བསམ་གཏན་བསམ་གཏན་དེར་མི་གནས། །གྲགས་པ་འདོད་པ་མ་ཡིན་ཁྲོ་བས་སེམས་དཀྲིས་མེད། །ཁྱིམ་པར་གྱུར་ན་རྟག་ཏུ་དངོས་པོ་ཀུན་མ་ཆགས། །འཚོ་བའི་ཕྱིར་ནི་ཡ་ངས་ལོངས་སྤྱོད་ཚོལ་མི་བྱེད། །དྲག་ཤུལ་སྦྱོར་སྔགས་མི་བྱེད་བུད་མེད་སྦྱོར་བསྔགས་མིན། །འདོད་པའི་ལས་ཅན་ཕོ་མོར་འགྱུར་ཞེས་སྟོན་མི་བྱེད། །རབ་ཏུ་དབེན་པའི་ཤེས་རབ་ཕ་རོལ་ཕྱིན་མཆོག་བརྩོན། །འཐབ་དང་རྩོད་དང་བྲལ་ཞིང་བྱམས་པའི་སེམས་དང་ལྡན། །ཀུན་མཁྱེན་འདོད་ཅིང་བསྟན་ལ་རྟག་ཏུ་གཞོལ་སེམས་ལྡན། །མཐའ་འཁོབ་ཀླ་ཀློ་སྐྱེ་བོའི་ཡུལ་མཐའ་རྣམ་པར་སྤངས། །རང་གི་ལྟ་ལ་དོགས་མེད་རྟག་ཏུ་རི་རབ་འདྲ། །ཆོས་ཕྱིར་སྲེག་ཀྱང་འདོར་ཞིང་རྣལ་འབྱོར་རབ་ཏུ་བརྩོན། །མི་ལྡོག་རྟགས་ནི་འདི་དག་ཡིན་པར་ཤེས་པར་བྱ། །ཞེས་གང་བཀའ་སྩལ་པ་འདི་དག་བདག་ཅག་གི་འདྲེན་པ་དམ་པ་འཇམ་པའི་དབྱངས་མིའི་གཟུགས་ཅན་འདི་ལ་མ་ཚང་བ་མེད་པར་མངའ་བ་ཡིན་ནོ།། །།དེ་དག་ལ་འདི་སྐད་ཅེས། བགྲང་ཡས་ཡོན་ཏན་ཀུན་གྱིས་རྩེར་འཛེགས་ཀྱང་། །མངོན་པར་ཁེངས་པའི་མདུང་གི་བ་དན་བརྙལ། །སྐྱེ་དགུ་ཀུན་གྱིས་གཙུག་གིས་རབ་བཏུད་ཀྱང་། །ཀུན་གྱི་འབངས་ལྟར་གཞན་གྱི་དོན་ལ་དགེས། །སྤྱོད་ལམ་ཀུན་ཏུ་ཞི་ཞིང་དུལ་བའི་ཐུགས། །གྲོགས་དན་སྡུག་བསྔལ་དྲག་མོ་ཐོས་མི་སྐྲག །སྐད་ཅིག་ཉོན་མོངས་གོ་སྐབས་གཡོ་མིན་པའི། །མཆོག་ཏུ་ཞི་བས་ཀུན་གྱི་ཁྲོ་བའང་འཇོམས། །རྙེད་དང་མ་རྙེད་ལ་སོགས་མགོ་སྙོམས་ཤིང་། །མགོན་དང་མགོན་མེད་རྒུད་པ་ཀུན་ལས་འཛིན། །དམ་བཅས་ཕྲིན་ལས་ངང་གིས་ལྷུར་མཛད་ཅིང་། །རྟག་ཏུ་འདྲེན་པ་ཀུན་གྱི་དྲན་དུ་བཞུགས། །མཛེས་ཤིང་ཡིད་འོང་རྡོ་རྗེ་ལྟ་བུའི་སྐུ། །ཉིན་མཚན་རྟག་ཏུ་ཆོས་ཆར་འབེབས་པའི་གསུང་། །སྙིང་རྗེས་གཞན་དབང་གྱུར་པའི་ཐུགས་མངའ་བ། །ཁྱོད་ཀྱི་མཛད་པ་བྱིས་བློའི་ཡུལ་ལས་འདས། །ཨེ་མ་བདག་ནི་ཚུལ་འདི་མཐོང་བས་ཀྱང་། །སྐྱོན་མེད་རྣམ་པར་ཐར་པ་བསམ་ཡས་ཀྱིས། །མགོན་ཁྱོད་གཞན་ལས་བཟང་པོར་སྒྲུབ་ཡིན་ཏེ། །ཕྱོགས་འདི་ངོས་ནས་སུ་ལྡང་མཆི་མ་གཡོ། །དེ་ལྟར་དགུང་ལོ་བཅུ་གཅིག་ནས་བརྩམས་ཏེ་བཞི་བཅུ་རྩ་བརྒྱད་པ་ཆུ་བོ་འབྲུག་གི་ལོ་མ་རྫོགས་ཀྱི་བར་དུ་བསྟན་པའི་བྱ་བ་ཐོས་བསམ་བསྒོམ་གསུམ་དང་། མཁས་པའི་བྱ་བ་འཆད་རྩོད་བརྩོམ་གསུམ་ཡེལ་མར་མཛད་པས་ཐུགས་ཤིན་ཏུ་རང་བར་གྱུར་ཅིང་། སྙིགས་མའི་དུས་ཀྱི་སྐྱེ་བོ་རྣམས་ཀྱི་སྤྱོད་ཚུལ་ངན་པ་དག་གཟིགས་པས་ཐུགས་ཅུང་ཟད་གདུང་བར་ཡང་གྱུར་ནས། ཞིང་ཁམས་དག་པ་གཞན་དུ་གཤེགས་པ་ལ་ཐུགས་མངོན་དུ་ཕྱོགས་པར་གྱུར་ཏེ། དེའི་སྔ་ལྟས་སུ་སའི་དཀྱིལ་འཁོར་འདི་ཡང་ཁོལ་བུར་གཡོས། ཐོ་རངས་ཀྱི་དུས་སུ་དུ་བ་འཇུག་རིངས་ལྟ་བུའི་སྐར་མ་མཇུག་ཕོད་དང་བཅས་པ་གཅིག་ཀྱང་ཤར། སྐྱེ་བོ་རྣམས་ཀྱང་ཡིད་མི་བདེ་ཞིང་འཁྲུགས་པར་གྱུར། ཕྱོགས་ཀྱི་མོ་བརྩིས་པ་རྣམས་ཀྱིས་ཀྱང་འགྲོ་བ་མང་པོའི་འདྲེན་པ་དམ་པ་ཞིག་ལ་དོག་ཅིང་། དེའི་ནང་ནས་ཀྱང་བདག་ཉིད་ཆེན་པོ་ལ་སྐུ་དོག་ཤིན་ཏུ་ཆེ་ཟེར་བ་འགའ་ཞིག་བྱུང་བ། སེམས་ཡེད་ཡེད་པོར་གྱུར་ནས། བདག་གིས་དིང་སང་མཚན་ལྟས་ལ་སོགས་པ་ཇི་ལྟར་བྱུང་། ཕྱིད་ལོ་འདི་དགུང་སྟེངས་ཡིན་པས་སྐུ་དོག་བཞིན་ནི་མེད་ལགས་སམ་ཞེས་ཞུས་པས། དིང་སང་རྨི་ལྟས་ལ་སོགས་པ་གང་ཡང་མ་བྱུང་། ཁ་སིང་སྔ་གོང་ཟ་ཟིང་གཞན་ཁ་གཅིག་བྱུང་བ། གློ་བོར་མཁན་ཆེན་ཆོས་ཀྱི་རྗེ་ཞིང་གཞན་དུ་གཤེགས་པ་ལ་ལྟ་བ་ཡིན་ནམ་སྙམ་པ་ཞིག་བྱུང་སྟེ་ད་ཁ་རྐྱང་པའང་མིན་པ་འདྲ། ཕྱིད་ལོ་འདི་ལ་དོག་ཆ་ཅུང་ཟད་ཡོད་ཉེན་ཀ་ཆེ་ཞེས་གསུང་། འོ་ན་དེ་ལ་དམིགས་པའི་སྐུ་རིམ་དང་སྐུ་མཚམས་སོགས་མཛད་ནས་ཡུན་རིང་དུ་ཞབས་བརྟན་པའི་རྟེན་འབྲེལ་གནང་དགོས་ཞུས་པས། རིམ་གྲོ་སོགས་སྔར་ཡང་གང་གྲུབ་བྱས། ད་རུང་རིམ་པར་བྱེད་རྩིས་ཡིན། མཚམས་དམ་པ་ཞིག་བྱེད་བསམ་ནའང་། ཁ་སང་ནས་ཆོས་འཆད་པ་དང་དིང་སང་གདན་ས་པ་འདི་རྣམས་བདེ་འཇགས་གཅིག་ཡོང་རེ་ནས་འགྱངས་པ་ཡིན། འདི་ཚོའི་བྲེལ་བ་ཆོད་འཕྲལ་ལ་མཚམས་བྱེད་ཅེས་གསུང་། དེ་དུས་ནི་བཀའ་ལུང་དེ་སྒྲ་ཇི་བཞིན་པ་ཡིན་པར་བྱས་ནའང་། ཕྱིས་བདེ་བ་ཅན་གྱི་ཞིང་ཁམས་ཀྱི་གཟིགས་སྣང་བྱུང་བ་ལ་སོགས་པ་དང་སྒོ་བསྟུན་ན། རང་ཉིད་བླུན་པ་དང་རྟག་འཛིན་ཆེས་པས་མ་གོ་བ་མ་གཏོགས། ཞིང་ཁམས་གཞན་དུ་གཤེགས་པ་མཁྱེན་ཅིང་དགོངས་པའི་བཀའ་ལུང་ཁོ་ནར་གནང་ཞིང་། སྤྱིར་ཡང་བདག་ཉིད་ཆེན་པོ་འདི་ཕྲ་རགས་ཀྱི་བྱ་བ་དང་ཕྲིན་ལས་གང་བསྒྲུབ་ནའང་ཐུགས་ངང་ཤིན་ཏུ་རིང་བ་ཞིག་ཡིན་པ་ལ། དེ་ལོ་གསོལ་བ་བཏབ་ཅིང་ཞལ་གྱིས་བཞེས་པའི་གསུང་ཆོས་ཐམས་ཅད་མ་གྲུབ་དོགས་པ་ལྟ་བུའི་ཐུགས་སྩོལ་ཆེན་པོ་མཛད་ནས་གནང་བ་དང་། གདན་ས་པ་སྤྱིའི་མདུན་འཇགས་དང་། གཟིམས་ཁང་གི་ཞིག་གསོས་ཀྱང་གང་མྱུར་མྱུར་གྱིས་ཞེས་ཡང་ཡང་བཀའ་ཕེབས་པ་ལ་སོགས་པ་ལ་རྗེས་སུ་དཔགས་ན། ལྟོས་བཅས་ཀྱི་གདུལ་བ་རྣམས་ལ་ཐུགས་བརྩེ་བས་དེ་བར་ཞབས་བརྟན་པར་བཞུགས་པ་མ་གཏོགས་བདེ་བ་ཅན་དུ་གཤེགས་པའི་ཐུགས་མདུན་སྔ་གོང་ཉིད་ནས་མཛད་ཟིན་པར་མངོན་ནོ། །དེ་ནས་སྦྲུལ་ལོ་ཟླ་བ་དང་པོའི་ཚེས་ཉི་ཤུ་སྐོར་ལ་རིན་ཆེན་སྒང་གཟིམས་ཁང་དུ་ཕེབས་ནས་སྐུ་མཚམས་བུག་སྒོ་ཅན་མཛད་དེ། ཐུགས་དམ་ཟབ་མོ་ལ་རྩེ་གཅིག་ཏུ་བཞུགས་ཤིང་། ཐུན་མཚམས་ལ་གསུང་རྩོམ་འཕྲོ་ཅན་རྣམས་ཀྱང་གྲུབ་པར་མཛད། ཟླ་བ་ལྔ་པའི་ཉེར་བཞི་ལྔ་ཙམ་གཞན་ངོར་ཞབས་ཅུང་ཟད་བསྙུང་བའི་ཚུལ་བསྟན་ཏེ། གདན་ས་ཆེན་པོར་སྐུ་རིམ་རྒྱུན་ལྡན་དུ་བསྒྲུབས་ཤིང་། གཙང་ཕྱོགས་ཀྱི་གྲྭ་དགོན་སོ་སོར་ཡང་སྐུ་རིམ་གྱི་མང་ཇ་བཏང་ཀྱང་སྐུ་ཁམས་ལ་བསྐྱེད་དུ་མངོན་པ་མ་བྱུང་བས། ཚེས་ལྔ་ནས་བུག་སྒོ་ཕྱེ་སྟེ་གདུང་བརྒྱུད་རིན་པོ་ཆེའང་ཕྱག་ཕྱིར་བཞུགས། སླར་ཡང་ཆོས་སྡེ་གྲགས་པ་ཅན་ཕལ་ཆེར་དུ་སྐུ་རིམ་སྟོབས་ཆེ་བར་བཏང་ཞིང་། གདན་ས་ཆེན་པོ་ལ་གཏོགས་པའི་སྤྱི་སྒོས་ཐམས་ཅད་ཀྱིས་ཀྱང་རང་ས་ནས་དད་གུས་ཆེན་པོས་སྐུ་རིམ་བསྒྲུབས། སྐུ་ཁམས་ཅུང་ཟད་ཉོག་པ་ལས་སྐུ་ལ་བསྙུང་ཟུག་ལ་སོགས་པ་གང་ཡང་མེད་པས། དུས་སྐབས་ཕལ་ཆེ་བ་ཐུགས་དམ་ཟབ་མོ་ལ་རྩེ་གཅིག་ཏུ་བཞུགས་ཤིང་། སྐབས་འགར་ལ་འདུག་སར་མཆོད་པ་གསར་པ་བཤོམས་ཞེས་ཡང་ཡང་གསུང་། དེ་དག་གི་སྐབས་ཐམས་ཅད་དུ་ནམ་མཁའ་བཻ་ཌཱུརྻའི་མདོག་ལྟར་ཤིན་ཏུ་སྣུམ་ཞིང་དྭང་པ་ལ་ཉི་མའི་འོད་ཟེར་སྔར་བས་ཀྱང་ལྷག་པར་གསལ་ཞིང་། ལྷའི་མེ་ཏོག་གི་ཆར་བསམ་གྱིས་མི་ཁྱབ་པ་བབས་པས་སྐུ་འཁོར་རྣམས་ཡིད་མ་བདེ་ནས། འདི་ལྟར་འདུག་ལགས་པས་ཅི་འདྲ་ལགས་ཞུས་པས། འཇིག་རྟེན་གྱི་ཁམས་བསམ་གྱིས་མི་ཁྱབ་པ་རྣམས་ན་སངས་རྒྱས་དང་བྱང་ཆུབ་སེམས་དཔའི་རྣམ་པར་འཕྲུལ་པ་ལ་ལ་སྐུ་བལྟམས་པ་དང་། ལ་ལ་མྱ་ངན་ལས་འདའ་བ་ལ་སོགས་པའི་ཚུལ་སྟོན་པ་བསམ་གྱིས་མི་ཁྱབ་པ་ཡོད་པས་དེ་ཀུན་གྱི་ལྟས་ཡིན་མོད། ཅེས་གསུང་ཞིང་གཞན་གྱི་སེམས་བསྲུང་བའི་ཕྱིར་དུ་ཡལ་ཡོལ་མཛད། ཚེས་བཅུའི་སྔ་དྲོའི་དུས་ད་ལྟ་སྐུ་ཁམས་གསོ་བའི་མནལ་ཅུང་ཟད་གཅིག་མཛད་ན་ཉིན་མོ་སྐུ་ཁམས་དྭང་པ་ཡོངས་ལགས་སམ་ཞུས་པས། དེ་ཙམ་འདུག་ལོང་མེད་ཅེས་གསུང་། དེ་ལྟར་ཟླ་བ་ཕྱེད་ཀྱི་བར་དུ་སྐུ་རིམ་དང་གསོལ་སྨན་ལ་སོགས་པའི་ཐབས་དུ་མ་ཞིག་ཕུལ་ཡང་། ཞིང་ཁམས་འདིའི་མཛད་པ་རེ་ཞིག་རྫོགས་པ་དང་། ཞིང་ཁམས་གཞན་དུ་གདུལ་བྱ་རྒྱ་ཆེ་བ་ལ་དགོངས་ནས། རྟག་འཛིན་ཅན་རྣམས་ངེས་འབྱུང་བསྐྱེད་པ་དང་། ལེ་ལོ་ཅན་རྣམས་བརྩོན་འགྲུས་ལ་བསྐུལ་བར་བྱ་བའི་ཆེད་དུ། ཆོས་ཀྱི་རྗེ་འཇིག་རྟེན་གསུམ་གྱི་མིག འཇིག་རྟེན་གསུམ་གྱི་འདྲེན་པ། འཇིག་རྟེན་གསུམ་གྱི་སྐྱབས་དམ་པ་དེ་ཉིད། དགུང་ལོ་བཞི་བཅུ་རྩ་དགུར་ཕེབས་པ་ཆུ་མོ་སྦྲུལ་གྱི་ལོ། ཆུ་སྟོད་ཀྱི་ཟླ་བའི་དཀར་པོའི་ཕྱོགས་ཀྱི་ཚེ་བཅུའི་ཉི་མ་དྲོ་བར་ཙམ་ན་སྐུ་གཡས་ངོས་སུ་ཅུང་ཟད་ཡོ་ཙམ་པའི་ངང་ནས། ཉི་ཟླའི་རླུང་དྷུ་ཏིའི་ནང་དུ་བསྡུས་ཏེ་གཟུགས་ཀྱི་སྐུའི་བཀོད་པ་བསྡུས་ནས་རྣམ་ཀུན་མཆོག་ལྡན་གྱི་སྟོང་པ་ཉིད་དང་། མཆོག་ཏུ་མི་འགྱུར་བའི་བདེ་བ་ཆེན་པོ་རོ་མཉམ་པའི་འོད་གསལ་ཕྱག་རྒྱ་ཆེན་པོའི་ངང་དུ་མཉམ་པར་གཞག་པའི་ཚུལ་བསྟན་ཏོ། །དེ་ནས་སྐུ་འཁོར་དུ་གནས་པའི་དཔོན་གཡོག་རྣམས་མགྲོན་པོ་ཕྱོགས་བསླད་པ་ལྟར་ཅི་ལྟར་བྱ་བ་གཏོལ་མེད་པར་གྱུར་ནས། བཟློག་པར་དཀའ་བའི་མྱ་ངན་གྱི་མེ་དྲག་པོས་ཀུན་ནས་གདུང་བཞིན་དུ་དེ་ཉིད་དུ་ཡུན་རིང་དུ་བཞུགས་པས། ཕྱི་དྲོའི་ཆ་ལ་བབ་པ་ན་ཐམས་ཅད་ཀྱིས་གསན་པའི་ཐག་སྒྲ་ཤིན་ཏུ་ཆེ་བ་དང་བཅས་ཏེ་དབུའི་གཙུག་གི་ཐོད་པ་སོར་གང་ཙམ་ཞིག་གཙུག་ཏོར་གྱི་ཚུལ་དུ་འཕག་པ་ལ་བྱང་སེམས་ཀྱི་ཟིལ་པ་ཕྲོ་ལེ་བ་དང་བཅས་པར་གྱུར་ཅིང་། དེ་མ་ཐག་ནས་སྔར་སུ་ཞིག་གིའང་སྣའི་ཡུལ་དུ་ཚོར་མ་མྱོང་བའི་ལྷ་རྫས་ཀྱི་སྤོས་ཀྱི་དྲི་བསུང་ཁྱད་པར་ཅན་གྱིས་གཟིམས་ཁང་གི་སྟེང་འོག་ཐམས་ཅད་ཁྱབ་པ་དང་། ཁ་དོག་སྣ་ཚོགས་པའི་འཇའ་ཚོན་གྱི་རི་མོ་མཛེས་པའི་ནམ་མཁའ་ལས་མེ་ཏོག་གི་ཆར་ཆེན་པོ་འབབ་པ་ལ་སོགས་པ་ངོ་མཚར་བའི་ལྟས་དུ་མ་དང་བཅས་ཏེ། རྒྱུད་སྡེ་རིན་པོ་ཆེ་རྣམས་ནས་འབྱུང་བའི་འདའ་ཁ་མ་ཟབ་མོའི་རྣལ་འབྱོར་གྱིས་བདེ་བ་ཅན་གྱི་ཞིང་ཁམས་སུ་ལྷ་དང་ལྷ་མོ་རྣམས་ཀྱིས་མངོན་པར་བཤམས་པའི་རིན་པོ་ཆེའི་ཁྲིའི་སྟེང་དུ་དཔའ་བོ་དང་རྣལ་འབྱོར་མའི་ཚོགས་ཀྱིས་ཞབས་འབྲིང་བྱས་ནས་གཤེགས་ཏེ་རྒྱལ་བ་ཐམས་ཅད་ཀྱི་མཛད་པ་དུས་གཅིག་ཏུ་བསྡུས་པར་གྱུར་ཏོ། །དེ་དག་ལ་འདི་སྐད་ཅེས། ཀྱེ་མ་ཀྱི་ཧུད་འཇམ་དབྱངས་ཆོས་ཀྱི་རྗེ། །བསྙུན་བྲལ་སྤྲུལ་སྐུ་བསྙུང་བའི་ཚུལ་བསྟན་ནས། །འཕོ་མེད་ཐུགས་ཚུད་འཕོ་བའི་ངང་ཚུལ་གྱིས། །དུས་ཀྱི་ངེས་པ་དང་བཅས་དུས་མཐར་བཞུགས། །ཀྱི་ཧུར་འཇིག་རྟེན་སྟོངས་སོ་ཆོས་ཀྱི་རྗེ། །ཡིད་བཞིན་ནོར་བུ་རྙེད་ནས་གློ་བུར་སྟོར། །དད་ཅན་སྐྱེ་བོ་ཐམས་ཅད་མིག་དང་བྲལ། །དེ་རིང་འཇིག་རྟེན་ཐམས་ཅད་མུན་པར་སོང་། །རིགས་གཟུགས་ཕུན་ཚོགས་ཚུལ་ཁྲིམས་ལུས་ཟུངས་རྒྱས། །འཆད་རྩོད་རྩོམ་པའི་བྱ་བ་ཀུན་མཁྱེན་པའི། །མང་ཐོས་གང་དེ་ལང་ཚོ་མ་ཡོལ་པར། །བསྟན་པའི་བྱ་བ་བཤོལ་ནས་གང་དུ་གཤེགས། །བགྲང་ཡས་བློ་གསལ་རྒྱུ་སྐར་ཕྲེང་བ་ཡིས། །ཁོར་ཡུག་མཛེས་པའི་ཀུན་གསལ་ཆོས་ཀྱི་གྲྭར། །གཞུང་བརྒྱ་འཆད་པའི་སྣང་བ་མི་སྩོལ་བར། །ཐམས་ཅད་མཁྱེན་པའི་ཟླ་བ་ཅི་སླད་གཤེགས། །ཡང་དག་ལུང་གི་རྟ་བདུན་དང་འགྲོགས་པའི། །རིག་པའི་འོད་ཟེར་བྱེ་བ་རབ་བཀྱེ་ནས། །ལོག་ལྟའི་མུན་པ་སྟུག་པོ་དཔྱིས་འབྱིན་པའི། །བསྙིངས་བྲལ་བསྟན་པའི་ཉི་མ་ནུབ་རིར་ཡོལ། །མཐའ་ཡས་འགྲོ་ལ་བུ་གཅིག་ལྟར་དགོངས་ཤིང་། །བྱམས་དང་སྙིང་རྗེ་དམ་དབང་གྱུར་པ་ཁྱོད། །ད་དུང་འགྲོ་བའི་དོན་ཡང་མ་རྫོགས་ན། །མགོན་མེད་བདག་ཅག་འབོར་བ་འདི་ཕོད་དམ། །ཁྱོད་ཀྱི་སྔོན་ཆད་འགྲོ་འདི་བདེ་བར་བསྐྱངས། །ད་ནི་ཁྱོད་དང་བྲལ་བའི་མྱ་ངན་གྱི། །ཟུག་རྔུ་དྲག་པོས་ལུས་སེམས་སྡུག་བསྔལ་བའི། །ཁུར་འདི་ཐར་འདོད་རྣམས་ཀྱི་སྟེང་དུ་ལྷུང་། །སྣང་བ་ལྷ་དང་འཁོར་ལོའི་རྣམ་རོལ་ཏེ། །དེ་ཡང་བདེ་སྟོང་མཆོག་གི་རང་བཞིན་ཞེས། །མགོན་པོ་ཁྱོད་ཀྱི་བདག་ལ་བཀའ་བསྩལ་ན། །ཉམས་ཐག་སྡུག་བསྔལ་འདི་འདྲ་ཅི་སླད་སྩོལ། །ཀྱེ་མ་ཟླ་བ་ལས་ནི་བསྲེག་ཟ་དང་། །ཙན་དན་ལས་ནི་ཧ་ལའི་མེ་ཏོག་ལྟར། །བདེན་གསུང་ཁྱོད་ཀྱང་འཁྱོག་པོ་ལྷུར་མཛད་ན། །ཀྱི་ཧུད་བསླུ་མེད་སྐྱབས་ཞིག་གང་ནས་འཚོལ། །ཀུན་གྱི་མིག་ལ་བདུད་རྩི་སྩོལ་མཁས་པའི། །གྲངས་མེད་བསོད་ནམས་ཕུང་པོ་འདུས་པའི་དངོས། །ཡིད་འཕྲོག་རྡོ་རྗེའི་སྐུ་ཡང་གཞན་ཡིན་ན། །སྐྱེ་བོ་བདེན་པའི་ཡིད་བརྟན་སུ་ལ་བགྱི། །དད་པས་ཁྱོད་ཀྱི་ཞབས་དྲུང་གནས་བྱས་ནས། །འཛུམ་ཞལ་ཡང་ཡང་བལྟ་བས་མ་ངོམས་པ། །ད་ནི་ཡུད་ཙམ་མཐོང་བའི་སྐབས་ཕྲལ་བའི། །བདག་གི་མིག་གི་བསོད་ནམས་གང་དུ་སོང་། །རྒྱུད་ལུང་མན་ངག་ཕྱོགས་རེའི་སྣང་བ་ཅན། །བཤེས་གཉེན་རྒྱུ་སྐར་འཆར་ནུབ་མང་ན་ཡང་། །ཡོངས་རྫོགས་བསྟན་པའི་གླིང་བཞི་གསལ་ནུས་པའི། །སྨྲ་བའི་ཉི་མ་ནུབ་པོ་ཆོས་ཀྱི་རྗེ། །རྒྱ་ཆེན་ཆོས་ཀྱི་མཛད་པས་ཐུགས་དྲངས་ནས། །ཡང་ཡང་ཕྱག་གི་ཟུར་ཕུད་ལེགས་བཀོད་པའི། །རིགས་གནས་ཀུན་དང་མདོ་དང་རྒྱུད་སྡེ་བཞིའི། །གླེགས་བམ་ཚོགས་རྣམས་གྲོགས་མེད་སྐྱོ་བ་འཕེལ། །ཟབ་དོན་བླ་མའི་ཞལ་ལ་རག་ལས་པའི། །རྒྱུད་གསུམ་མན་ངག་དང་བཅས་སུ་ཡིས་འབྱེད། །སྒྲ་དང་སྙན་ངག་སྡེབ་སྦྱོར་སུ་ལ་འདྲི། །དུས་འཁོར་ཕྱི་ནང་གཞན་གསུམ་གང་ནས་བཙལ། །ལེགས་སྦྱར་ལྷ་ཡི་སྐད་དུ་ཆོས་སྟོན་པ། །འདི་ནི་བདག་ཅག་ལྷ་ཡི་བླ་མ་ཞེས། །ལྷ་བུ་རྣམས་ཀྱིས་མེ་ཏོག་གིས་བསུས་ཏེ། །སྣུམ་གཙང་ལྷ་ཡི་ལམ་ནས་ཡུད་ཀྱིས་གཤེགས། །ཕན་བདེའི་འབྱུང་གནས་ཐུབ་བསྟན་ཉམས་དུས་འདིར། །ཆོས་ཀྱི་ཆབ་སྲིད་སྐྱོང་བར་མི་མཛད་པར། །འཇའ་འོད་ཤིང་རྟ་ཆིབས་ནས་ཁྱོད་གཤེགས་པ། །འདི་བས་ཇི་སྙམ་གཞན་ཞིག་གཟིགས་ལགས་གྲངས། །བགྲང་ཡས་ཡོན་ཏན་དུ་མས་མཛེས་པའི་སྐུ། །འདི་ཕྱིར་ཕན་པའི་བསླབ་བྱ་སྟོན་པའི་གསུང་། །མཐོ་དམན་ཀུན་ལ་བརྩེ་བའི་ཐུགས་མངའ་ཁྱོད། །ད་ནི་དྲན་པ་ཙམ་གྱི་ཡུལ་དུ་གྱུར། །འོན་ཀྱང་ཁྱོད་སྐུ་གང་ལ་གང་འདུལ་ཏེ། །གསུང་ཡང་དེ་དེར་མཚམས་པའི་དམ་ཆོས་སྟོན། །ཁྱོད་ཐུགས་སྐྱེ་འགག་མེད་པ་ནམ་མཁའི་ངང་། །ཡིན་ཕྱིར་དམ་པའི་དོན་དུ་གཤེགས་བཞུད་བྲལ། །ཀུན་རྫོབ་བླ་མ་སངས་རྒྱས་ཀུན་གྱི་དངོས། །དོན་དམ་བླ་མ་འཁོར་འདས་ཀུན་ལ་ཁྱབ། །རང་རིག་བླ་མ་རང་སེམས་གདོད་མའི་མགོན། །ཡིན་ཞེས་ཁྱོད་ཀྱི་གསུང་རབ་དེ་སྐད་གླེང་། །སྙིང་དབུས་ཟེ་འབྲུར་རྟག་བཞུགས་རྗེ་བཙུན་ཆེ། །གང་གི་རིགས་ཀྱི་ཅོད་པཎ་དང་བཅས་པ། །བདག་གི་ཚེ་རབས་ཀུན་གྱི་འདྲེན་པ་སྟེ། །ད་དུང་བྱང་ཆུབ་བར་དུ་ཐུགས་རྗེས་སྐྱོངས། །དེ་ནས། རྡོ་རྗེ་འཛིན་པ་ཆེན་པོ་འཕགས་པ་དཔལ་ལྡན་བཀྲ་ཤིས་པས་ཕྱག་ལེན་མཛད་ནས། རྒྱུད་སྡེ་ཟབ་མོ་ནས་བཤད་པའི་ཆོ་གས་སྐུ་གདུང་རིན་པོ་ཆེ་ལ་ཆས་གཞུག་གི་ཞབས་ཏོག་ཕུལ་ཏེ། སྤོས་དང་དར་ཟབ་ལ་སོགས་པའི་མཆོད་པ་དང་། ན་བཟའི་ཚོགས་དུ་མས་བཀུར་བསྟི་ཆེན་པོ་བྱས་ནས། གཟིམས་ཁང་དེ་ཉིད་དུ་རྣམ་རྒྱལ་མཆོད་རྟེན་རིན་པོ་ཆེ་གསེར་གྱིས་སྤྲས་པ་ཤིན་ཏུ་མཛེས་པ་ཞིག་བཞེངས་ཏེ་འགྲོ་བ་མང་པོའི་བསོད་ནམས་ཀྱི་ཞིང་དམ་པར་རེ་ཤིག་བཞུགས་སུ་གསོལ་ཞིང་། ཐུགས་དམ་གསལ་འདེབས་སུ་བཅོམ་ལྡན་འདས་འཁོར་ལོ་བདེ་མཆོག་གྲུབ་ཆེན་ནག་པོ་པའི་ལུགས་ཀྱི་སྒྲུབ་མཆོད་ནར་མར་ཕུལ་ལོ། །དེ་ལྟར་དེ་དག་གི་སྐབས་ཐམས་ཅད་དུ་ཡང་ནམ་མཁའ་ཤིན་ཏུ་དྭངས་པ་ལ་ལྷ་རྫས་ཀྱི་མེ་ཏོག་གི་ཆར་ཞག་གྲངས་དུ་མའི་བར་དུ་བབ་ཅིང་། ཁྱད་པར་གཟིམས་ཁང་གི་སྟེང་དང་ཉེ་ལོགས་ཀུན་ཏུ་ཐུས་པས་ཆོག་པའི་མེ་ཏོག་གི་ཆར་ཆེན་པོ་བབས་པས་ས་ཕྱོགས་ཐ་དད་ན་བཞུགས་པའི་ཞལ་ངོ་རྣམས་ལ་ཇི་ལྟར་བྱ་བའི་བཀའ་བགྲོས་ཞུ་བའི་སླད་དུ་རེ་ཤིག་གསང་བའི་དམ་ཚིག་བྱས་ཀྱང་། རྟོག་དཔྱོད་ཆེ་བ་རྣམས་ཀྱིས་ངོ་མཚར་བའི་ལྟས་རྣམས་ལ་རྗེས་སུ་དཔགས་ནས་ཞིང་ཁམས་གཞན་དུ་གཤེགས་པ་གོ་བ་ཡང་མང་དུ་བྱུང་བར་མངོན་ནོ། །དེ་ནས་དུས་རེ་ཤིག་ན་བླ་བྲང་མ་ནས་གཞི་བཟུང་ཞིང་ཞལ་ངོ་དང་དཔོན་ཆེན་དང་ཕྱོགས་རིགས་ཀྱི་སྦྱིན་བདག་དང་། སྐུ་འཁོར་དུ་གཏོགས་པའི་སྦྱིན་བདག་དད་པ་ཅན་ཐམས་ཅད་ཀྱིས་ཀྱང་མ་བསྐུལ་བཞིན་དུ་ཐ་དད་ནས་རང་རང་གི་དད་གུས་ཆེན་པོས་གང་ལ་གང་བབ་ཀྱི་ཡོ་བྱད་རྒྱ་ཆེན་པོ་སྦྱར་ཏེ་ཞག་གྲངས་དུ་མའི་བར་དུ་གདན་ས་ཆེན་པོའི་ཚོགས་ཆེན། ཕྱོགས་རིས་ནས་བྱོན་པའི་དགེ་འདུན་དང་བཅས་པ་ལ་བསྙེན་བཀུར་འབུལ་འགྱེད་གྱ་ནོམ་པ་བསྒྲུབས་ཤིང་། སྐུ་གདུང་རིན་པོ་ཆེའི་དྲུང་དུ་རྡོ་རྗེ་འཛིན་པ་བཅུ་ཕྲག་གཅིག་གིས་འཁོར་ལོ་བདེ་མཆོག་གི་རྡུལ་ཚོན་གྱི་དཀྱིལ་འཁོར་བཞེངས་ནས་སྒྲུབ་མཆོད་ཡུན་རིང་དུ་ཕུལ་ཏེ་ཐུགས་ཀྱི་དགོངས་པ་ཡོངས་སུ་རྫོགས་པར་མཛད་ལ། དེ་ནས་ཀྱང་ཟླ་དུས་ཀྱི་མང་ཇ་ལ་སོགས་པ་སྤྱི་སྒོས་སོ་སོ་ནས་དད་པ་ཆེན་པོས་དུས་དྲན་གྱི་མཆོད་པ་འབུལ་བ་ལ་བརྩོན་པར་མཛད་ཅིང་། གཟིམས་མལ་གྱི་སྐུ་ཚབ་ཏུ། བདག་ཉིད་ཆེན་པོའི་སྐུ་འདྲ་རིན་པོ་ཆེ་གསེར་ཟངས་ལས་གྲུབ་པ་མདའ་གང་ཙམ་ཞིག་བཞེངས། རྒྱུད་སྡེ་ནས་བཤད་པའི་གཟུངས་བཞུགས་ལ་སོགས་པ་ལེགས་པར་གྲུབ་ནས། རྒྱལ་བ་ཞེས་པ་ཤིང་ཕོ་རྟའི་ལོ་མགོའི་ཟླ་བའི་ཡར་ཚེས་བཅུ་བཞིའི་ཉིན། བདག་ཆེན་རིན་པོ་ཆེ་ངག་དབང་ཀུན་དགའ་རིན་ཆེན་བཀྲ་ཤིས་རྒྱལ་མཚན་དཔལ་བཟང་པོའི་ཞལ་སྔ་ནས་ཀྱི་གཙོ་མཛད། བསྙེན་སྒྲུབ་མཐར་ཕྱིན་པའི་རྡོ་རྗེ་འཛིན་པ་ཆེན་པོ་དུ་མས་རབ་ཏུ་གནས་པའི་ཆོ་ག་རྒྱས་པར་མཛད་དེ། བཀྲ་ཤིས་དང་རབ་གནས་ཀྱི་གཟི་འོད་རབ་ཏུ་འབར་བར་བཞུགས་ཤིང་། དེ་ནས་ཀྱང་སྲིད་པ་ཇི་སྲིད་དུ་རྒྱལ་བ་ཐམས་ཅད་ཀྱི་ཐུགས་གཉིས་སུ་མེད་པའི་ཡེ་ཤེས་སྒྱུ་མ་ལྟ་བུ་ལས་བྱུང་བའི་རྗེ་བཙུན་འཇམ་པའི་དབྱངས་ཀྱི་རྣམ་པར་འཕྲུལ་པ་བསམ་གྱིས་མི་ཁྱབ་པ་རིམ་པར་བྱོན་ཏེ་གདུལ་བྱ་གང་ལ་ཅི་འདུལ་གྱི་རྣམ་པར་བསྟན་ནས་ཕྲིན་ལས་ཀྱི་འཁོར་ལོ་རྒྱུན་མི་ཆད་ཅིང་ལྷུན་གྱིས་གྲུབ་པར་འགྱུར་བ་ཡིན་ནོ། །དེ་ལྟར་ཡང་དཔལ་ཡང་དག་པར་སྦྱོར་བའི་རྒྱུད་ལས། དེ་ལྟར་རིགས་ཀྱི་བུ་འདི་ལྟར། ཁྱད་པར་དུ་མ་རྨི་ལམ་ལྟ་བུར་སངས་རྒྱས་ཀྱི་རོལ་པ་མཆོག་ཏུ་སྟོན་པར་མཛད་དོ། །གང་ཞིག་སྒྲུབ་པ་སྒྱུ་མའི་ཚུལ་གྱིས་འགྲོ་བ་ཐམས་ཅད་ཀྱི་དོན་མཛད་དོ་ཞེས་དང་། མགོན་པོ་བྱམས་པས་ཀྱང་། གང་གི་སྲིད་པ་ཇི་སྲིད་པར། །འགྲོ་ལ་ཕན་པ་སྣ་ཚོགས་དག །མཉམ་དུ་མཛད་པའི་སྐུ་དེ་ནི། །ཐུབ་པའི་སྤྲུལ་སྐུ་རྒྱུན་མི་ཆད། །ཅེས་གསུངས་པ་ལྟར་རོ། །འདིར་སྨྲས་པ། རྒྱལ་བ་ཀུན་གྱི་ཡེ་ཤེས་སྒྱུ་མའི་སྐུ། །དམིགས་མེད་ཐུགས་རྗེའི་ཤིང་རྟས་རབ་དྲངས་ནས། །མཚུངས་བྲལ་གནས་ལྔ་རིག་པའི་སྐུར་བསྟན་པ། །འདྲེན་པ་གང་དེར་སླར་ཡང་ཕྱག་འཚལ་ལོ། །འཇམ་པའི་དབྱངས་ཀྱི་ཡོན་ཏན་བཀོད་པའི་གཏམ། །སྤྲིན་བྲལ་ཉི་མ་གཞོན་ནུ་ལྟར་གསལ་བ། །བློ་མིག་དག་པའི་མཁའ་ལ་རབ་སྤྲོས་པས། །སྐུལ་བྱེད་ཞལ་གྱི་པདྨོ་འཛུམ་པ་སྙམ། །འཇམ་མགོན་གཉིས་པའི་མཁྱེན་བརྩེའི་ཟློས་གར་ནི། །བལྟ་འདོད་ཡུལ་དང་དུས་ཀྱི་བསྐལ་པ་དག །སྡེབས་ལེགས་རྣམ་ཐར་མེ་ལོང་འདི་ལྟོས་དང་། །མཁས་བཙུན་བཟང་པོའི་ཡོན་ཏན་ངང་གིས་འཆར། །ཡིད་བཞིན་ནོར་བུ་སྤངས་ནས་མཆིང་བུ་ལ། །མཁས་ཀུན་དགེས་པའི་རྒྱན་བཟང་བྱའོ་ཞེས། །ལྟར་སྣང་ཕྲེང་དུ་དངར་བའི་སྐལ་ཆུང་པོ། །དེ་དག་རྫུན་ཚིག་སྦྱོར་དང་འདི་མི་འདྲ། །གང་ཞིག་མཐོང་བས་མཁས་པའི་ཡིད་འཕྲོག་ཅིང་། །ལེགས་པར་བསྟེན་ན་བསླུ་མེད་ངེས་པ་སྐྱེ། །ཚུར་རོལ་མཐོང་བས་བསམ་པའི་ཡུལ་མིན་པའི། །རྣམ་ཐར་རྒྱ་མཚོའི་འཇུག་ངོགས་བླ་ན་མེད། །མདོར་ན་ཁྱོད་ཀྱི་མཁྱེན་རབ་ཀུན་གསལ་ཁྱོན། །དྲི་མེད་ཐུགས་རྗེའི་འོད་དཀར་ཀེ་ལ་ཤ། །མཛད་པ་རྣམ་དཀར་རྙོག་བྲལ་ཤཱི་ཏའི་རྒྱུན། །སྙན་གྲགས་དྲི་བསུང་མ་ལ་ཡ་རླུང་ངོ་། །འཇམ་དབྱངས་ཉིད་མཚུངས་ཁྱོད་ཀྱི་ཡོན་ཏན་ཆ། །བདག་འདྲས་བསྐལ་པར་བརྗོད་པར་མི་ནུས་མོད། །འོན་ཀྱང་དད་དང་སྤྲོ་བའི་དབང་སོང་ནས། །ཅུང་ཟད་བརྗོད་ལ་མཆོག་ཏུ་དྭངས་བ་སྐྱེ། །རྩེ་གཅིག་གུས་པའི་ཡིད་ཀྱིས་ཕྱག་འཚལ་ཞིང་། །ཡིད་གཉིས་སྤངས་ཏེ་མཆོད་པ་ཀུན་གྱིས་མཆོད། །སྒོ་གསུམ་ཉེས་པའི་ཚོགས་ཀུན་སོ་སོར་བཤགས། །འཕགས་བཞི་སོ་སྐྱེའི་དགེ་ལ་རྗེས་ཡི་རང་། །གནས་ལྔའི་ཆོས་འཁོར་རྟག་ཏུ་སྐོར་བར་བསྐུལ། །རིགས་དྲུག་འགྲོ་བའི་མགོན་དུ་རྟག་བཞུགས་ཞེས། །ནོར་བདུན་ལྡན་པའི་འཇམ་དབྱངས་བླ་མ་ལ། །ཆོས་བརྒྱད་གཡོ་ཟོལ་མིན་པར་གསོལ་བ་འདེབས། །ས་དགུས་བསྡུས་པའི་མཐའ་ཡས་འགྲོ་བ་རྣམས། །སྟོབས་བཅུ་མངའ་བའི་གོ་འཕངས་མ་ཐོབ་བར། །མགོན་པོ་ཁྱོད་ཀྱི་བྱམས་བརྩེའི་ཕྱག་ཟུང་གིས། །སྲིད་ཞིའི་རྒྱུད་པ་ཀུན་ལས་དྲང་དུ་གསོལ། །དེ་སྐད་གཅམ་བུའི་ངོ་བསྟོད་མ་ཡིན་པར། །དོན་མཐུན་གྲོགས་དང་གྲོགས་བཅས་ཇི་བཞིན་དུ། །དུང་དུང་གསོལ་བ་འདེབས་པའི་རྗེས་འབྲང་བདག །ད་ནས་བཟུང་སྟེ་ཐུགས་རྗེའི་ལྕགས་ཀྱུས་བཟུང་། །གུས་པས་བསྟོད་ཅིང་གསོལ་བ་བཏབ་པ་ལས། །ལས་དཀར་བསགས་པ་གང་དེ་འགྲོ་བ་ཀུན། །ཀུན་མཁྱེན་འཇམ་དབྱངས་བླ་མའི་རྗེས་འགྲོ་ཞིང་། །ཞིང་འདིར་ཕན་བདེའི་འབྱོར་པ་ཐོབ་པར་ཤོག །འགྲོ་ཀུན་དགའ་བྱེད་བསོད་ནམས་བྱེ་བའི་གཏེར། །གྲགས་པའི་རྒྱལ་མཚན་ཅན་དེས་གངས་ཅན་འདི། །དཔལ་ལྡན་སྐལ་བ་བཟང་པོར་མཛད་པའི་ཚུལ། །མདོ་ཙམ་བཤད་འདི་མཁས་རྣམས་མཉེས་གྱུར་ཅིག། །།ཅེས་མཁྱེན་རབ་ཀྱི་དབང་ཕྱུག་རྗེ་བཙུན་འཇམ་པའི་དབྱངས་ཀྱི་རྣམ་པར་འཕྲུལ་པ་དཔལ་ལྡན་ས་སྐྱ་པཎྜི་ཏ་གཉིས་པ་འཇམ་དབྱངས་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་བཟང་པོ་ཞེས་སྙན་པའི་གདུགས་དཀར་སྲིད་པ་གསུམ་ན་གསལ་བ་དེའི་རྣམ་པར་ཐར་པ་ཡོན་ཏན་གྱི་རྒྱ་མཚོ་ཆེན་པོ་ལས། དད་པའི་སོར་མོས་ཆུ་ཐིགས་ཙམ་ཞིག་བླངས་ཏེ་ཡི་གེར་བཀོད་པ་འདི་ནི། ཐོག་མར་བདག་ཉིད་ཆེན་པོ་ལ་མི་ཕྱེད་པའི་དད་གུས་ཆེན་པོས་ཕུ་དུད་དུ་མཛད་པའི་མིའི་དབང་ཕྱུག་དམ་པ་ནམ་མཁའ་དོན་གྲུབ་པའི་བཀས་ཡང་ཡང་བསྐུལ་ཞིང་། བར་དུ་བློ་གསལ་དོན་གཉེར་ཅན་དུ་མས་བསྐུལ་བ་དང་། ཐ་མར་གནས་ལྔ་རིག་པའི་པཎྜི་ཏ་ཆེན་པོ་ཀུན་མཁྱེན་ཤེས་རབ་འོད་ཟེར་བའི་གསུང་འཕྲིན་ནན་ཆེན་པོས་བསྐུལ་བ་ལ་བརྟེན་ནས། མཁྱེན་རབ་ཀྱི་དབང་ཕྱུག་རྗེ་བཙུན་འཇམ་པའི་དབྱངས་དེ་ཉིད་རིགས་ཀྱི་ཅོད་པཎ་དང་བཅས་པ་ལས། ཟབ་པ་དང་རྒྱ་ཆེ་བའི་དམ་པའི་ཆོས་ཀྱི་བཀའ་དྲིན་ཚད་མེད་པ་ཐོབ་པས་འདུད་ལས་ཀྱི་མི་ཕྱེད་པའི་དད་པ་རྒྱ་མཚོའི་དབུས་ན་གནས་པ། ཤཱཀྱའི་དགེ་སློང་དཀོན་མཆོག་ལྷུན་གྲུབ་ཀྱིས། དེ་བཞིན་གཤེགས་པ་དགོངས་པ་ཡོངས་སུ་མྱ་ངན་ལས་འདས་པའི་ཚུལ་བསྟན་ནས་ལོ་གསུམ་སྟོང་དྲུག་བརྒྱ་དང་དྲུག་ཅུ་རྩ་བདུན་འདས་ཤིང་། དུས་ཀྱི་འཁོར་ལོའི་བྱེད་རྩིས་མེ་མཁའ་རྒྱ་མཚོ་དག་པའི་ལོ་གཞིར་བཞག་ནས། ལོ་བདུན་བརྒྱ་ཉི་ཤུ་རྩ་དགུ་འདས་པ། མྱོས་བྱེད་ཅེས་པ་ཤིང་མོ་ལུག་གི་ལོ། ཁྲུམས་ཀྱི་ཟླ་བའི་ཉེར་ལྔའི་ཉིན། དཔལ་ཨེ་ཝཾ་ཆོས་ལྡན་ཡོན་ཏན་རིན་པོ་ཆེ་དུ་མའི་འབྱུང་གནས་སུ་ལེགས་པར་སྦྱར་བ་འདིས། བདག་དང་སེམས་ཅན་ཐམས་ཅད་ཀྱི་རྒྱུད་ལ། བླ་མ་དམ་པ་བརྒྱུད་པ་དང་བཅས་པ་རྣམས་ཀྱི་བྱིན་རླབས་འཇུག་པར་གྱུར་ཅིག ཤིན་ཏུ་གསང་བའི་རྣམ་པར་ཐར་པ་ངོ་མཚར་ཅན་མང་དུ་སྣང་མོད། བདག་གིས་ཐུན་མོང་དུ་འབྲི་བར་མ་ནུས་སོ།། །།མངྒ་ལཾ།། །།ཡེ་དྷརྨ་ཧེ་ཏུ་པྲ་བྷ་ཝ་ཧེ་ཏུནྟེ་ཥཱནཱ་ཏ་ཐཱ་ག་ཏོ་ཧྱ་བ་དཏ། ཏེ་ཥཱཉྩ་ཡོ་ནི་རོ་དྷ་ཨེ་ཝཾ་བཱ་དཱི་མཧཱ་ཤཱ་མ་ཎཱ།། །